7 ފެބްރުއަރީގެ އަރަތް! ހައްލުކުރަންޖެހޭ އަރަތެއް! – Shafeeu Abdullah\n7 ފެބްރުއަރީގެ އަރަތް! ހައްލުކުރަންޖެހޭ އަރަތެއް!\nމިއަހަރު7ފެބްރުއަރީގައި ވަރަށް ގިނަ ޝުޢޫރުތައް އަޅުގަނޑުމެންނަށް މީސްމީޑިއާއިން އެބަފެނެއެވެ.7ފެބްރުއަރީ 2012 އާ ބެހޭގޮތުންނެވެ. ޚާއްޞަކޮށް އެމްޑީޕީގެ އިސްފަރާތްތަކުންނެވެ. އޭގެ ތެރޭގައި ރައީސް މުޙައްމަދު ނަޝީދު ހިމެނެއެވެ.\nއާދެ،7ފެބްރުއަރީ 2012 އަކީ ރައީސް މުޙައްމަދު ނަޝީދު ވެރިކަމުން އިސްތިއުފާ ދެއްވި ދުވަހެވެ. އިސްތިއުފާ ދެއްވީ ދުވަސްތަކެއް ވަންދެން ކުރިމަތިވަމުން އައި މުޒާހަރާތަކާއި އިޙުތިޖާޖުތަކުގެ އެންމެ ފަހު ބޮޅެއްގެ ގޮތުގައި ފުލުހުންނާއި ސިފައިން އެމަނިކުފާނާ ދެކޮޅަށް ނުކުތް ހިސާބުންނެވެ. އެކަން ހިނގައި ދިޔަގޮތް ދިވެހިންނަށްވާނީ ފެނިފައެެވެ. އަދި އެއީ ދިވެހިންނަށް އޮޅިފައި އޮތް ކަމެއްވެސް ނޫނެވެ. މީޑިއާތަކުން ދިޔައީ އެމަންޒަރުތައް ވަގުތުން ވަގުތަށް ގެނެސްދެމުންނެވެ. އެހެންކަމުން، އެދުވަހުގައި ކަންތައް ހިނގިގޮތުގެ ތަފްސީލަކަށް ނުދާނަމެވެ.\nރައީސް މުޙައްމަދު ނަޝީދުގެ ވެރިކަމުގައި އެމަނިކުފާނު ހެއްދެވި ގޯސްތައްވެސް މަދެއް ނޫނެ ބުނަން ފުރުސަތު އެބައޮތެވެ. އެގޮތުން، ދީނީގޮތުންނާއި، އިޤްތިސާދީ ގޮތުންނާއި، އިޖުތިމާޢީ ގޮތުންނާއި، ޤާނޫނީ ގޮތުންވެސް ގޯސްތައް ހައްދަވާފައި އެބަހުއްޓެވެ. ޚާއްޞަކޮށް ދީނީ ގޮތުން ހެއްދެވި ގޯސްތައް ބޮޑެވެ. އެކަން އެނގިގެންދަނީ، 23 ޑިސެމްބަރު 2011 ގައި ބޭއްވުނު ބޮޑު މުޒަހާރާއެވެ. އެ މުޒާހަރާއަކީ މުޅި ޤައުމު ކަހަލަގޮތަށް ރައީސް މުޙައްމަދު ނަޝީދުގެ ވެރިކަމުގެ ސިޔާސަތުތަކާ ދެކޮޅަށް ނުކުތް ދުވަހެވެ. އެދުވަހުގެ ޝިޢާރުތަކުގެ ތެރޭގައި “އިސްލާމްދީނުގެ ހިމާޔަތުގައި ދިވެހިން” މިޝިޢާރަކީ އެ މުޒާހަރާގެ އެންމެ މައިގަނޑު ޝިޢާރެވެ. ނަމަވެސް، އެކަމުގެ ތަފްސީލަކަށްވެސް ދާކަށް ނެތީމެވެ. އެހެެނީ، އޭގެ ވީޑިއޯތަކާއި އަޑުތަކާއި، ނޫސް ޚަބަރުތައް މިއަދުވެސް ފެންނަން އެހުރީއެވެ.\nދައްކަން މިއުޅޭ ވާހަކަ އަކީ،7ފެބްރުއަރީ 2012 ގައި ރައީސް ނަޝީދުގެ ވެރިކަން ވެއްޓިގެން ދިޔަ އިރު، الله أكبر ހަރު އަޑުން ކިޔުއްވައި، މަގުތައް މައްޗަށް ނުކުމެ ވަޑައިގެންނެވި، އޭރުގެ ސަރުކާރާ އިދިކޮޅު ލީޑަރުން އުފާ ފާޅުކުރެއްވި ފާޅުކުރެއްވުމަށެވެ. އެއްބޭފުޅަކު އަނެއްބޭފުޅަކާ ކޮނޑާއިކޮނޑު ޖައްސަަވައި، ލޮލުން ކަރުނަ އަޅުއްވައި، މިޤައުމު ސަލާމަތްވެއްޖެކަމަށް ވިދާޅުވެ، މާތް ﷲ އަށް ހާސްފަށުން ޙަމްދާއި ޝުކުރުއަދާ ކުރައްވައި، މިދިވެހި ޤައުމަށް ކުރިމަތިވި ބޮޑު މުސީބާތަކުން މި ޤައުމު ސަލާމަތްވެއްޖެކަމަށް ވިދާޅުވެ އެބޭފުޅުން އުފާ ފާޅުކުރެއްވި ދުވަހެވެ. ރައީސް މުޙައްމަދު ނަޝީދު އިސްތިއުފާ ދެއްވީ، އަމިއްލަ އިޚްތިޔާރުގައި ކަމަށް ވިޔަސް، އެމަނިކުފާނު އިސްތިއުފާ ދެއްވީ، އެދުވަހު ކަންތައް ގޮސްފައި އޮތް ނާޒުކު ހާލަތަށް ރިޢާޔަތް ކުރައްވާފައިކަމާމެދު އެއްވެސް ޝައްކެއްނެތެވެ. އަދި ހަމައެހެންމެ، އެއީ އެމަނިކުފާނުގެ ވެރިކަމުގެ ސިޔާސަތުގެ ގޯސްކަމާއި، އެމަނިކުފާނާއި އެމަނިކުފާނުގެ އަރިސް ބޭފުޅުން އެޅުއްވި ޅައެއްޗެހީގެ ސަބަބުން ކަމާމެދަކުވެސް ޝައްކެއްނެތެވެ.\n7 ފެބްރުއަރީގައި އިސްތިއުފާ ދެއްވައި ގެއަށް ވަޑައިގަތުމަށްފަހު، 8 ފެބްރުއަރީގައި އެމްޑީޕީގެ މެމްބަރުންނާއެކު ގެއްލުނު ވެރިކަން ހޯއްދަވަން މަގު މައްޗަށް ނުކުމެވަޑައިގެންނެވި ހިނދުން ފެށިގެން ރައީސް ނަޝީދުއާއި އެމްޑީޕީގެ ދައުވާއަކަށްވީ ވެރިކަން ބަޣާވާތަކުން ވައްޓާލީކަމަށާއި، އިސްތިއުފާދެއްވީ ބޮލުގައި ބަޑި ޖައްސައި ބިރު ދެއްކުމުން ކަމަށެވެ. އެހިސާބުން، އެމަނިކުފާނަށް ވެރިކަމުގައި ހެެއްދެވުނު ގޯސްތަކުގެ ވާހަކަވެސް ނިމުނީއެވެ. އެއްވެސް ގޯހެއް ނުހައްދަވާފަދަ އެވެ. ބަޔަކު މީހުންނަށް، އެމަނިކުފާނުގެ ހެޔޮވެރިކަން ހަޖަމް ނުވެގެން، ވެރިކަމުގެ ދަހިވެތިކަމުގައި، އެ ސާފު ތާހިރު ވެރިކަން ނުހައްގުން ވައްޓައިލީ ކަމަށެވެ. ގައުމު އަނދަވަޅަކަށް ވައްޓައިލީ ކަމަށެވެ. އެދުވަހުން ފެށިގެން އެބައިމީހުން ކިޔަން ފެށީ، މިއޮޑިއެއް ނުފެތޭނެއެވެ. އެމްޑީޕީ އެނބުރި އަންނާނެއެވެ. ތާހިރު ވެރިކަމެއް އަނެއްކާވެސް ކޮށްދޭނަމަވެ.\nއެކަމަށް7އަހަރު ފުރުނީއެވެ. ރައީސް ނަޝީދާއި އެމްޑީޕީން އެވިދާޅުވަނީ މިއޮތީ އެނބުރި އަންނަން ކުރި ވަޢުދުތައް ފުއްދާފައި ކަމަށެވެ.\nނަމަވެސް، އަޖައިބުވާން ޖެހޭ ކަމަކީ، ރައީސް ޔާމީން ފިޔަވައި، އެއްކަލަ “ބަޣާވާތުގެ ބޮޑުން” މިހާރު އެތިބީ އެމްޑީޕީ ކޯލިޝަނުގައެވެ.7ފެބްރުއަރީގައި އެބައިމީހުންގެ ލޮލުން އޮހޮރި ކަރުނަތަކުގެ ވާހަކަ މިހާރަކު ނުދެކެވެއެވެ. އެބައިމީހުން، ދިވެހި ޤައުމަށް ދިމާވި ބޮޑު މުސީބާތަކުން ދިވެހި ޤައުމު ސަލާމަތް ކުރައްވަން ކުރެއްވި މަސައްކަތުގެ ވާހަކަވެސް ނުދައްކަވައެވެ. އޭގެ ބަދަލުގައި7ފެބްރުއަރީގައި ކަމެއް ހިނގިކަމަށްވެސް ނެހެދި އެތިއްބެވީ، “ވަގު ބުޅަލާ” ވަގު ޖަހައިގެން އޮންނަ ފަދަ ގޮތަކަށެވެ.\nއަޅުގަނޑަށް އުދަނގޫވަނީ މިކަމާއެވެ. ސިޔާސީ ނިފާޤަށެވެ. އެހެނީ، މިހާރު މިވީ ގޮތުން،7ފެބްރުއަރީ އަރަތަކަށް ވެއްޖެއެވެ.\nއެއްގޮތަކީ،7ފެބްރުއަރީއަކީ ޤައުމު “ބޮޑު މުސީބާތަކުން” ސަލާމަތްވި ދުވަހެވެ. އަނެއްގޮތަކީ، އެއީ ޤައުމަށް ދިމާވި އެންމެ ހިތާމަވެރި ހާދިސާއެވެ. ހިތާމަވެރިއޭ މިބުނަނީ، “ތާހިރު ވެރިކަމެއް މަގުމަތިން ވައްޓާލި” ދުވަހެވެ. އެމްޑީޕީން ސިފަކުރާ ގޮތަށެވެ. ނުވަތަ އެއްގޮތަކީ، އެމްޑީޕީން އެއްވެސް ގޯހެއް ނަހަދައެވެ. އަނެއްގޮތަކީ، އެމްޑީޕީއަށް ގިނަ ގޯސްތަކެއް ހެދުނުކަމެވެ. އަދި އެކަމުގެ ނަތީޖާއެއްގެ ގޮތުން، ވެރިކަން ވެއްޓެން ޖެހުނީއެވެ. ނުވަތަ އެއްގޮތަކީ، “ބަޣާވާތުގެ ބޮޑުން” އެމްޑީޕީ ސަރުކާރާ ދެކޮޅަށް ނުކުމެ، އިޖުތިޖާޖުކޮށް، މުޒާހަރާކޮށް، ވެރިކަން “ބަޣާވާތަކުން ވައްޓާލީ” މުޅި ގައުމަށް އޮޅުވާލާފައެވެ. ދޮގު ބުހުތާނު ހަދައިގެން، ރައްޔިތުން ބޯނު ހައްދައިގެންނެވެ. އަނެއްގޮތަކީ، އެބައިމީހުން ދީނާއި ޤައުމުގެ ޙައްޤުގައި ތެދުވެ، ޤައުމަށް އެމްޑީޕީ ސަރުކާރުން ދިމާވި އަނދިރި ދުވަސްތަކުން ސަލާމަތް ކުރީއެވެ.\nއެންމެން އެއް އޮޑިއެއްގައި ތިއްބަސް، މިވާ އެއްޗެއް ދިވެހިންނަށް ރަނގަޅަށް ސާފުކޮށްދެއްވާފައި ތިއްބެވިދާނެއެވެ. މިތަނުން ގޯސް ހެއްދެވި ބަޔަކު، އެއީ ގޯހެކޭ ވިދާޅުވެ،7ފެބްރުއަރީއަކީ މުޅި ޤައުމު ހިތާމަ ކުރަން ޖެހޭ ދުވަހެއްކަމަށް ނުވަތަ އުފާ ކުރަންޖެހޭ ދުވަހެއްކަމަށް ކަނޑައަޅުއްވާ ދެއްވަން އެބަޖެހެއެވެ. ސިޔާސީ ނިފާޤުގެ ފަރުދާގެ ފުރަގަހުގައި، ހައްޕު ކިޔުއްވައިގެން ތިއްބެވުމަކީ، އަޅުގަނޑު ކަހަލަ ސާދާ ދިވެއްސަކަށް ޤަބޫލުކުރަން އެހާ ފަސޭހަކަމެއް ނޫނެވެ.\n7 ފެބްރުއަރީރައީސް ނަޝީދުއެމްޑީޕީޢަދާލަތު ޕާޓީމައުމޫނު ޢަބްދުލްޤައްޔޫމުޤާސިމު އިބްރާހީމްޔާމީން ޢަބްދުލްޤައްޔޫމް


SunOnline: Foithakugai ginaee midhiya sarukaarugai ves huri kuh thah\nފޮތްތަކުގައި ގިނައީ މިދިޔަ ސަރުކާރުގައި ވެސް ހުރި ކުށްތައް\nފާޠިމަތު ނަޒީފާ އަޙްމަދު 06 Sep 2021, 14:02\nސެޕްޓެމްބަރ 6، 2021: ގްރޭޑް ތަކުގެ އިސްލާމް އަދި ގުރްއާން މާއްދާތަކުގެ ފޮތްތަކުގައި ކުއްހުރުމުގެ މައްސަލައިގައި އެޑިއުކޭޝަން މިނިސްޓްރީގެ ފަރާތުން ބޭއްވި ނޫސްވެރިންގެ ބައްދަލުވުމުގެ ތެރެއިން -- ސަން ފޮޓޯ/ ފަޔާޒު މޫސާ\nސްކޫލް ފޮތްތަކުގައި ގިނައީ މިދިޔަ ސަރުކާރުގައި ވެސް ހުރި ކުށްތައް ކަމަށް އެޑިއުކޭޝަން މިނިސްޓްރީ އާއި ނޭޝަނަލް އިންސްޓިޓިއުޓް އޮފް އެޑިއުކޭޝަން (އެންއައިއީ)އިން ބުނެފިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، ކުށްތައް ފާހަގަ ކުރެވިފައިވާ ފޮތްތަކުގެ ތެރެއިން މި ސަރުކާރުން ނެރެފައި ވަނީ ގްރޭޑް އެކެއްގެ ފޮތް އެކަނި ކަމަށެވެ. އަދި އިތުރު ކުށްތައް ފާހަގަ ކުރެވުނީ 2015 އަދި 2018އިގައި ނެރުނު ފޮތްތަކުން ކަމަށެވެ.\nމީގެ އިތުރުން އިސްލާމް އަދި ގުރުއާން ފޮތްތަކުގައިވާ ކުށް ލިޔުނީ ގަސްތުގައި ކަމަށް އިދިކޮޅުން ބުނުމަކީ މި މައްސަލަ ސިޔާސީ ކުރަން ދައްކާ ވާހަކައެއް ކަމަށްވެސް މިނިސްޓަރު ވިދާޅުވިއެވެ. އަދި ގަސްތުގައި ގުރުއާނުގެ ބައެއް ބަދަލުކޮށްގެން ނުވަތަ ނުބައިކޮށް މި ސަރުކާރުން ނުލިޔާނެ ކަމުގެ ޔަގީންކަން އެކަމަނާ ދެއްވިއެވެ.\n"ގްރޭޑް އެކެއްގެ ފޮތް އެއީ މި ސަރުކާރުން. މައްސަލައެއް ނެތް. އެކަމަކު އެހެން އެ ވިދާޅުވީ ބޭފުޅުން މިތާ ތިއްބަވައިގެން ކުރެއްވި މަސައްކަތެއް މިއީ. އެކަން ކޮށްފަ އޮތީ ކަނޑައެޅިގެން ގުރުއާން އޮޅުވާލާށެ ބުނީމަ އަޅުގަނޑު ދެކެނީ އެއީ ހަމަ ސިޔާސީ ކަމެއް ކަމަށް،" މިނިސްޓަރު ވިދާޅުވިއެވެ.\nސްޓޭޓް މިނިސްޓަރު އަބްދުﷲ ރަޝީދު -- ސަން ފޮޓޯ/ ފަޔާޒު މޫސާ\nމިނިސްޓަރު އައިޝަތު އަލީ އެހެން ވިދާޅުވީ، ދަރިވަރުންނަށް އުނގަންނައި ދިނުމަށް ބޭނުންކުރާ ފޮތްތަކުން ފެންނަ ގޯސްތަކަކީ ގަސްތުގައި ރާވައިގެން ކުރާކަމެއް ކަމުގެ ތުހުމަތު އިދިކޮޅު ކޯލިޝަނުން ކުރި ފަހުންނެވެ.\nއިދިކޮޅުން ބޭއްވި ނޫސްވެރިންގެ ބައްދަލުވުމެއްގައި އިއްޔެ ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އަދި ޕީއެންސީގެ ނައިބު ރައީސް އާދަމް ޝަރީފް ވިދާޅުވީ ފޮތްތަކުން ގިނަ އަދަދެއްގެ ކުށް ފާހަގަވެގެން ދިޔުމަކީ މިއަދު ތައުލީމީ ނިޒާމު ފެއިލްވެފައިވާކަމުގެ ހެއްކެއް ކަމަށެވެ.\nއެ ބައްދަލުވުމުގައި ކުރީގެ އިސްލާމިކް މިނިސްޓަރު އަދި ދީނީ އިލްމުވެރިޔާ ޑރ. މުހައްމަދު ޝަހީމް އަލީ ސައީދު ވެސް ވާހަކަދެއްކެވިއެވެ. އަދި އިސްލާމް މުގައްރަރުގައި ހަރުކަށި ކަމަށް މަގުފަހިވާ އެއްވެސް ވާހަކައެއް ނޯންނާނެ ކަމަށް ވިދާޅުވިއެވެ.\nމިއަދު އެޑިއުކޭޝަން މިނިސްޓްރީން ބޭއްވި ބައްދަލުވުމުގައި ސްޓޭޓް މިނިސްޓަރު ޑރ. އަބްދުﷲ ރަޝީދު ވަނީ ކުށް ފާހަގަ ކުރެވިފައިވާ ގިނަ ފޮތްތައް ފާސް ކުރީ، އިދިކޮޅުން ވާހަކަ ދެއްކެވި މެމްބަރުން ތިއްބެވި ސަރުކާރުގައި ކަން ފާހަގަ ކުރައްވާފައެވެ.\nއެގޮތުން ގްރޭޑް ދޭއްގެ އިސްލާމް ފޮތުން ފާހަގަކުރެވިފައިވާ ކުށަކީ 2015 ވަނަ އަހަރުން ފެށިގެން އޮތް ކުށެއް ކަމަށާއި ގްރޭޑް 10 އަދި 12އިގެ ފޮތްތަކުން ފެނުނު ކުށްތަކަކީ 2018އިން ފެށިގެން ހުރި ކުށްތައް ކަމަށް ރަޝީދު ވިދާޅުވިއެވެ.\nހަމައެއާއެކު އެ ފޮތްތައް ފާސް ކުރި އިރު އިސްލާމިކް މިނިސްޓަރު ކަމުގައި ހުންނެވީ ޝަހީމްކަން ރަޝީދު ފާހަގަ ކުރެއްވިއެވެ. އަދި މަޑުއްވަރީ ދާއިރާގެ މެމްބަރު އާދަމް ޝަރީފްއަކީ އެންއައިއީ ހިންގުމާ ކުރިން ހަވާލުވެ ހުންނެވި ބޭފުޅެއްކަންވެސް ރަޝީދު ފާހަގަ ކުރެއްވިއެވެ.\n"ކުށް ޖެހުމަކީ މިއަދު އެކަނި ވާކަމެއް ނޫން އިނގޭތޯ. ގްރޭޑް ދޭއްގެ އިސްލާމް ފޮތުގައި ކުށް ޖެހުނީ 2015 ވަނަ އަހަރު. އޭރު އިސްލާމިކް މިނިސްޓަރަކަށް ހުންނެވީ ޑރ. މުހައްމަދު ޝަހީމް އަލީ ސައީދު. ދެން ހަމަ އެންއައިއީ ހިންގަވަން އޭރު ހުންނެވީ އާދަމް ޝަރީފް. ހަމަ އޭރުގެ ކުށެއް ތަކުރާރު ވަމުން ތަކުރާނު ވަމުން އަޅުގަނޑުމެންނަށް ވެސް ނުފެނި ޕްރިންޓް ވެފަ މިއޮތީ. އެހެންވީމަ ކުށް ޖެހުމަކީ މިއަދު އެކަނި ވާކަމެއް ނޫން،" ރަޝީދު ވިދާޅުވިއެވެ.\nއެކުށް މިއަދާ ހަމައަށް އިސްލާހު ނުވެ އޮތީ އެކަން އެޑިއުކޭޝަން މިނިސްޓްރީގެ ސަމާލުކަމަށް ނާންނާތީ ކަމަށް މިނިސްޓަރު އައިޝަތު އަލީ ވިދާޅުވިއެވެ. ނަމަވެސް މުދައްރިސުން ކިޔަވައިދެއްވީ އެބައިތައް ރަނގަޅުކޮށްގެންކަން މިނިސްޓަރު ފާހަގަ ކުރެއްވިއެވެ.\nމިނިސްޓަރު ޑރ. އާއިޝަތު އަލީ\nna_xee_ ފާޠިމަތު ނަޒީފާ އަޙްމަދު\n"އިނޮވޭޝަން ކޮންފަރެންސް 2020" ފަށައިފި\nމިނިވަން މުއައްސަސާތަކާ ބެހޭ ކޮމިޓީ\nއެންއައިސީއަށް ގާސިމް އައްޔަން ކުރަން ކޮމިޓީއިން ފާސްކޮށްފި


ހާލުގައި ޖެހިގެން ނުވަ އަހަރުގެ އަންހެން ދަރިފުޅު، އަތްބެއްގެ ގޮތުގައި 55 އަހަރުގެ މީހަކަށް ވިއްކާލައިފި – Haftha\nSat, 22 January, 2022, 8:03 pm\n9 އަހަރުގެ ދަރިފުޅު 55 އަހަރުގެ ފިރިހެނަކަށް ވިއްކާލަނީ --\nހާލުގައި ޖެހިގެން ނުވަ އަހަރުގެ އަންހެން ދަރިފުޅު، އަތްބެއްގެ ގޮތުގައި 55 އަހަރުގެ މީހަކަށް ވިއްކާލައިފި\nއަފްގާނިސްތާނުގެ ހާލުގައި ޖެހިފައިވާ އާއިލާއަކުން9އަހަރުގެ އަންހެން ދަރިފުޅު އަތްބެއްގެ ގޮތުގައި ވިއްކާލައިފިއެވެ.\nރިޕޯޓުތައް ބުނާގޮތުން، ޕަރްވާނާ މަލިކް ކިޔާ އެ ކުއްޖާ 55 އަހަރުގެ ފިރިހެނަކަށް ވިއްކާލާފައި ވަނީ 2200 ޑޮލަރަށެވެ. އަދި އެ އާއިލާއިން އެ ކުއްޖާ ވިއްކާލީ އެ މީހާގެ އަންބެއްގެ ގޮތުގައި ކަމަށް ވެއެވެ.\nއާއިލާއިން ބުނީ، އިތުރު ގޮތެއް އޮތް ނަމަ ދަރިފުޅު ވިއްކާނުލާނެ ކަމަށެވެ. އަދި ކައިބޮއެ އުޅެވޭނެ ވަރަށްވެސް އާމްދަނީއެއް ނުލިބޭ ކަމަށާއި، އެ އާއިލާއިން ކުރާ މަސައްކަތުން މީގެ ކުރިންވެސް ލިބެނީ ކިރިޔާ ދިރިއުޅެވޭ ވަރަށް ކަމަށް ބުންޏެވެ.\nއެހެން ނަމަވެސް މިހާރު އެވަރަށްވެސް ފައިސާ ނުލިބޭ ކަމަށް ވެއެވެ. އަދި ވިއްކާލުމުގެ ކުރިން ގާތްތިމާގެ މީހުން ކައިރީގައިވެސް އެހީއަށް އެދުނު ކަމަށާއި، މަގުމަތީގައި ސަލާމްވެސް ޖެހި ކަމަށް ބުންޏެވެ. އެހެން ނަމަވެސް އާއިލާގެ 8 މެންބަރުންނަށް ކާންދެވޭ ވަރު ނުވާ ކަމަށް ބުންޏެވެ.\nދަރިފުޅު ވިއްކާލަމުން ޕަރްވާނާގެ ބައްޕަ ވަނީ ދަރިފުޅު ރަނގަޅަށް ބެލުމަށް އެމީހާ ކައިރީގައި އާދޭސް ކޮށްފައެވެ. އަދި ދަރިފުޅު ގައިގައި ނުޖެހުމަށާއި، މިހާރު ޒިންމާ ވާނީ އޭނާ ކަމަށް ބުނެ ރޮއެ އާދޭސް ކޮށްފައި ވެއެވެ.\nއެ އާއިލާއިން މީގެ ކުރިން ވަނީ އެމީހުންގެ 12 އަހަރުގެ އަންހެންް ދަރިފުޅުވެސް ވިއްކާލާފައެވެ.\nއަފްގާނިސްތާނުގައި ހާލުގައި ޖެހިފައިވާ އާއިލާތަކުގެ މެދުގައި މިކަމަކީ އާންމު ކަމަކަށް މިހާރު ވަނީ ވެފައެވެ. މީގެ މަހެއްހާ ދުވަސް ކުރިން އާއިލާއަކުން ވަނީ އެމީހުން3އަހަރުގެ އަންހެން ދަރިފުޅު 550 ޑޮލަރަށް ވިއްކާލާފައެވެ. އަދި އޭގެ ކުރިންވެސް އެކި އާއިލާތަކުން އަންހެން ދަރިން ވިއްކަމުން ދާ ވާހަކަ ބޭރުގެ މީޑިއާތަކުން ރިޕޯޓު ކޮށްފައި ވެއެވެ.\nފާހަގަ: އަފްގާނިސްތާން, ދުނިޔެ


Real in semi ge jaaga bodu kohffi.\nރެއާލުން ސެމީގެ އުންމީދު ބޮޑުކޮށްފި\nޔުއެފާ ޗެމްޕިއަންސް ލީގުގެ ކުއާޓާ ފައިނަލުގެ ފުރަތަމަ ލެގުގައި ލިވަޕޫލް އަތުން މޮޅުވެ ރެއާލް މެޑްރިޑުން ސެމީގެ އުންމީދު ބޮޑު ކޮށްފިއެވެ.\nއަމިއްލަ ދަނޑުގައި ކުޅުނު މެޗުން ރެއާލް މޮޅުވީ 3-1 ގެ ނަތީޖާއަކުންނެވެ. މި މޮޅާ އެކު މީގެ ކުރިން 13 ފަހަރު މުބާރާތް ކާމިޔާބު ކުރި ރެއާލަށް ސެމީގެ އުންމީދު ބޮޑުވި އިރު، އެންފީލްޑުގައި ކުޅޭ މެޗަށް ލިވަޕޫލަށް ޕްރެޝަރު ވަނީ ބޮޑުވެފަ އެވެ.\nފުރަތަމަ ހާފުގައި ލިވަޕޫގެ ފަރާތުން އާދައިގެ ކުޅުމެއް ފެނިގެންދިޔައިރު، ރެއާލުން ވަނީ މި ހާފުގައި ގިނަ ހަމަލާތަކެއް އުފައްދާފައެވެ. އެގޮތުން ފުރަތަމަ ހާފުގައި ރެއާލުން ދެ ލަނޑުގެ ލީޑެއް ނެގިއިރު، މެޗުގެ 27 ވަނަ މިނެޓުގައި އެ ޓީމަށް ލީޑު ނަގައިދިން ލަނޑު ކާމިޔާބުކޮށްދިނީ ބްރެޒިލުގެ ޒުވާން ތަރި ވިނީޝިއުސް ޖޫނިއާއެވެ. އޭނާ މި ލަނޑު ކާމިޔާބުކޮށްފައިވަނީ މިޑްފީލްޑަރު ޓޯނީ ކްރޫސް ދިން ރީތި ޕާހަކުންނެވެ. އަދި މެޗުގެ 36 ވަނަ މިނެޓުގައި ލިވަޕޫލުގެ ޑިފެންޑަރު ޓްރެންޓް އަލެކްސަންޑަ-އާނޯލްޑް ހެދި ގޯހެއްގެ ފައިދާ ނަގައި، މާކޯ އެސެންސިއޯ ވަނީ ރެއާލަށް ލީޑު ފުޅާކޮށްދީފައެވެ.\nއެކަމަކު މި މެޗުގެ ދެވަނަ ހާފުގައި ލިވަޕޫލުން އެ ޓީމުގެ ކުޅުން ރަނގަޅުކުރިއިރު، މި ހާފު ފަށައިގެން ހަވަނަ މިނެޓުގައި އެ ޓީމުން ވަނީ ލަނޑެއް ޖަހައި، ފަރަގު ކުޑަކޮށްފައެވެ. މި ލަނޑު ލިވަޕޫލަށް ކާމިޔާބުކޮށްދިނީ ފޯވާޑް މުޙައްމަދު ސަލާހެވެ. އެކަމަކު މެޗުގެ 65 ވަނަ މިނެޓުގައި ވިނީޝިއުސް ވަނީ އިތުރު ލަނޑެއް ޖަހައި، ރެއާލަށް އަލުން ލީޑު ފުޅާކޮށްދީފައެވެ.\nރެއާލްގެ ކާމިޔާބު ކޯޗު ޒައިނުއްދީން ޒިދާން މިހާތަނަށް ވަނީ 50 މެޗު ޗެމްޕިއަންސް ލީގުގައި ރެއާލަށް ކޯޗުކަން ކޮށްދީފަ އެވެ. އޭގެ ތެރެއިން 31 މެޗުން ރެއާލް މޮޅުވި އިރު، ތިން ފަހަރު މުބާރާތުގެ ތަށި އެ ޓީމަށް ވަނީ ހޯދައިދީފަ އެވެ. ކުއާޓާގެ ދެވަނަ ލެގު ކުޅޭނީ މި މަހުގެ 14 ވަނަ ދުވަހު ލިވަޕޫލުގެ ދަނޑުގައެވެ.


ރައްޔިތުންގެ މަޖިލިސް ތެރެއިން އިދިކޮޅަށް ބޮޑު ބާރެއް - Mahfooz's Blog\nadmin 15/01/2018\tޚިޔާލު اضف تعليق 838 ފަހަރު ކިޔާފައި\nޑިމޮކްރެސީއެއްގައި ޤައުމުގެ އެންމެ މުހިންމު މުއްސަސާއަކަށް ވާނީ ރައްޔިތުންގެ މަޖިލީހެވެ. އެ މަޖިލީހުން ތަމްސީލުކުރަނީ ރައްޔިތުންގެ ބާރެވެ. ދިވެހިރާއްޖޭގެ ރައްޔިތުންގެ މަޖިލިސް އެކުލަވާލެވިފައިވަނީ ޤާނޫނުއަސާސީގެ 71 ވަނަ މާއްދާގެ ދަށުންނެވެ. އެ މާއްދާގެ ދަށުން ދިވެހިރާއްޖޭގެ ކޮންމެ އިދާރީ ދާއިރާއެއްގެ އާބާދީގެ ފުރަތަމަ ފަސްހާހަށް ނުވަތަ ފަސްހާސް ހަމަނުވާ ދާއިރާތަކަށް2މެންބަރުން، އަދި އިތުރުވާ ކޮންމެ ފަސްހާސް ރައްޔިތަކަށް އެއް މެންބަރުންގެ މަގުން އެކުލަވާލުމުން 2014 ވަނަ އަހަރު އިންތިޚާބު ކުރަންޖެހުނު މެންބަރުންގެ ޢަދަދަކީ 85 އެވެ.\nރައްޔިތުންގެ މަޖިލީހުން ޤާނޫނު ފާސްކުރުމުގައި ބަލަންޖެހޭ މިންގަނޑުތަކަކާއި އުޞޫލުތަކެއް ޤާނޫނުއަސާސީގައި ވަނީ ކަނޑައަޅާފައެވެ. ރައްޔިތުންގެ މަޖިލީހުގެ ޤާނޫނީ ޢަދަދަކީ މަޖިލީހުގެ ޖުމުލަ މެންބަރުންގެ 25 އިންސައްތަ ކަމަށް ޤާނޫނުއަސާސީގެ 86 ވަނަ މާއްދާގައި އޮވެއެވެ. އެއީ 22 މެންބަރުންނެވެ. އަދި ރައްޔިތުންގެ މަޖިލީހުން ފާސްކުރަންއުޅޭ ކަމަކީ ރައްޔިތުން އެ މައްޗަށް ޢަމަލުކުރުން ލާޒިމު ކަމެެއް ނަމަ އެ ކަމަކަށް ވޯޓަން އަހަންވާނީ މަޖިލީހުގެ ޖުމުލަ މެންބަރުންގެ ދެބައިކުޅަ އެއްބައި ހާޟިރުވެ ތިބޭ ވަގުތެއްގައި ކަމަށް ޤާނޫނުއަސާސީގެ 87 ވަނަ މާއްދާގެ (ށ) ގައި ބަޔާންކޮށްފައި އޮވެއެވެ. އެއީ މަޖިލީހުގެ ރައީސްވެސް ހިމެނޭ ގޮތަށް 43 މެންބަރުންނެވެ.\nދިވެހިރާއްޖޭގެ ސުޕްރީމް ކޯޓުން ދާދި ފަހުން ނެރުނު ޙުކުމެއް ކަހަލަ ލިޔުމެއްގެ ސަބަބުން 12 މެންބަރުން މެންބަރުކަމުން ވަކިވެފައިވާކަމަށް އިލެކްޝަންސް ކޮމިޝަންއިން ނިންމައި، ރައްޔިތުންގެ މަޖިލީހުން ވަނީ މެންބަރުންގެ ލިސްޓުން އެ މެންބަރުންގެ ނަންތައް އުނިކޮށްފައެވެ.\nމެންބަރުކަމުން ވަކިވެފައިވާކަމަށް މިހާތަނަށް ނިންމާފައިވާ މެންބަރުންގެ ލިސްޓު ތިރީގައި މިވަނީއެވެ.\nވިލިނގިލީ ދާއިރާގެ މެންބަރު ސަޢުދު ޙުސައިން\nތުލުސްދޫ ދާއިރާގެ މެންބަރު މުޙައްމަދު ވަޙީދު އިބްރާހީމް\nމަޑުއްވަރީ ދާއިރާގެ މެންބަރު މުހައްމަދު އަމީތު\nދިއްދޫ ދާއިރާގެ މެންބަރު އަބްދުއްލަތީފް\nމައްޗަންގޮޅީ ދެކުނު ދާއިރާގެ މެންބަރު ޢަބްދުﷲ ސިނާން\nދަގެނތީ ދާއިރާގެ މެންބަރު އިލްޙާމް އަޙްމަދު\nތިމަރަފުށީ ދާއިރާގެ މެންބަރު މުޙައްމަދު މުސްޠަފާ\nތިނަދޫ އުތުރު ދާއިރާގެ މެންބަރު ސަޢުދުﷲ ހިލްމީ\nތިނަދޫ ދެކުނު ދާއިރާގެ މެންބަރު ޢަބްދުﷲ އަޙްމަދު\nފުވައްމުލަކު އުތުރު ދާއިރާގެ މެންބަރު ޢަލީ ޝާހު\nއިހަވަންދޫ ދާއިރާގެ މެންބަރު މުޙައްމަދު ޢަބްދުﷲ (މުހައްމާ)\nހަނިމާދޫ ދާއިރާގެ މެންބަރު ޙުސައިން ޝަހުދީ\nމި މެންބަރުން މެންބަރުކަމުން ވަކިވުމުން މިހާރު ރައްޔިތުންގެ މަޖިލީހުގައި ތިއްބެވީ 73 މެންބަރުންނެވެ. އެއީ ޕީ.ޕީ.އެމް އަށް ނިސްބަތްވާ 37 މެންބަރުންނާއި، އެމް.ޑީ.ޕީ ގެ 21 މެންބަރުންނާއި، ޖޭ.ޕީ ގެ7މެންބަރަކާއި، އެމް.ޑީ.އޭ ގެ5މެންބަރުންނާއި، އަދާލަތު ޕާޓީގެ މެންބަރަކާއި، މިނިވަން2މެންބަރުންނެވެ. (ތަފްޞީލު ބެއްލެވުމަށް)\nރައްޔިތުންގެ މަލިޖިސް މިވަގުތަށް ހުއްޓިފައި އޮތްއިރު، ބަންޑާރަނައިބު ދާދިފަހުން ވިދާޅުވެފައިވަނީ މި އަހަރު ޖުމުލަ 45 ބިލެއް ރައްޔިތުންގެ މަޖިލީހަށް ހުށަހަޅާނޭ ކަމަށެވެ. އޭގެ ތެރޭގައި ޤާނޫނުލްޢުޤޫބާތަށް އިސްލާޙް ގެނައުމާއި، އިންތިޚާބާބެހޭ ޤާނޫނުތަކަށް އިސްލާޙް ގެނައުމުގެ ބިލްތައް ހިމެނޭނޭކަމަށް ބަންޑާނައިބު ވަނީ ވިދާޅުވެފައެވެ.\nއިސްލާޙް ގެންނަވާނޭކަމަށް ބަންޑާރަނައިބު ވިދާޅުވި ޤާނޫނުތަކަކީ ރައްޔިތުން އެމައްޗަށް ޢަމަލުކުރަންޖެހޭނޭ ގޮތަށް މެނުވީ ފާސްކުރެވޭނޭ ޤާނޫނުތަކެއް ކަމުގައިނުވާތީ، އެފަދަ ކޮންމެ ޤާނޫނެއް ފާސްކުރެވޭނީ މަޖިލީހުގެ ޖަލްސާއަށް 43 މެންބަރުން ހާޟިރުވެ ތިބެގެންނެވެ. އެހެންނަމަވެސް، ޕީ.ޕީ.އެމް އާއި، އެ ޕާޓީއާ ގުޅިފައި އޮތް އެމް.ޑީ.އޭ ގެ ހުރިހާ މެންބަރުން ސަރުކާރަށް ފުރިހަމައަށް އެއްބާރުލުން ދީގެންވެސް ހަމަވަނީ 42 މެންބަރުންނެވެ. އެހުރިހާ މެންބަރުން ސަރުކާރުގެ އެޖެންޑާއާ އެއްގޮތަށް ކުރިއަށް ދާނޭ ކަމަށް ޖަހާ ހިސާބަކީ ސައްތައިންސައްތަ ރަނގަޅު ހިސާބަކަށް ވެދާނޭކަމާމެދުވެސް ޝައްކެވެ. އެހެންކަމުން، އިދިކޮޅު މެންބަރުންގެ އެއްބާރުލުން ނެތި މިއަހަރު ރައްޔިތުންގެ މައްޗަށް އެއްވެސް ކަމެއް ލާޒިމުކޮށް، އެއްވެސް ނިންމުމެއް ރައްޔިތުންގެ މަޖިލީހަށް ނިންމޭކަށް ނޯންނާނެއެެވެ.\nމިހާތަނަށް ފެނިފައި އޮތީ ސަރުކާރުން ކަމެއް ކުރަން ބޭނުންވެއްޖެނަމަ، ޤާނޫނުގެ އަރިމަތިން ކުރިއަށް އަރައިގެންގޮސް އެކަމެއް ހަމަޖައްސާލާ ތަނެވެ. ރައްޔިތުންގެ މަޖިލިސް ތެރެއިން ކުރިމަތިވެފައި އެވާ ހުރަހަށް ސަރުކާރުން ހޯދާނޭކަމަށް ބެލެވެނީ ޝަރުޢީ ފަރުވާއެކެވެ. އެހެންނަމަވެސް ސަރުކާރުން ހުށަހަޅާ ކޮންމެ ހުށަހެޅުމަކަށް ސުޕްރީމް ކޯޓުން މިއަހަރު އިޖާބަ ދިނުން ވާނީ އެ ކޯޓުގެ ފަނޑިޔާރުންނަށް ނެގޭ ވަރަށް ބޮޑު ހިރާހަކަށެވެ. ބަދަލެއްގެ އަލާމާތް މިއޮތީ ބޯމަތިވެފައެވެ. މިވަގުތު ކައްޗާ ދުއްވުމަކީ ބުއްދިވެރިކަމަކަށް ނުވާނެއެވެ.\nކުރިއަށް އިންޑިޔާގެ ސުޕްރީމް ކޯޓުގެ ފަނޑިޔާރުންގެ ކިބައިން ހިތްވަރު ލިބިގަތުން\nފަހަތަށް ޤާނޫނުގެ މާއްދާތައް ތަރުތީބުކުރުން – ކާކުގެ ޒިންމާއެއް؟\nޖަލުގައި ގިނަ ދުވަސްތަކެއް ވެއަތުކުރެއްވި، މިހާރުގެ ހޯމް މިނިސްޓަރު ވިދާޅުވަނީ ޖަލަކީ ބަލައިގަނެވޭނޭ ތަނަކަށް ހައްދަވާނެކަމަށެވެ. އެ ވިދާޅުވި ކުރުކުރު …


Stelco in assemble kuri furathama generator set Hangnaameedhoo ah\nސްޓެލްކޯ އިން އެސެމްބަލް ކުރި ފުރަތަމަ ޖަނަރޭޓަރު ހަންޏާމީދުގައި -- ފޮޓޯ: ސްޓެލްކޯ\nސްޓެލްކޯގެ ވޯކްޝޮޕް، ސްޓެވޯ އިން އެސެމްބަލްކޮށްފައިވާ ފުރަތަމަ ޖަނަރޭޓަރުސެޓް އދ. ހަންޏާމީދޫ އަށް ގެންގޮސްފި އެވެ.\nސްޓެލްކޯގެ ވޯކްޝޮޕް، ސްޓެވޯ މިމަހުގެ ހަތަރުވަނަ ދުވަހު އިފްތިތާހު ކޮށްދެއްވީ އެ ކުންފުނީގެ މެނޭޖިން ޑިރެކްޓަރު ހަސަން މުޣުނީ އެވެ.\nހަންޏާމީދޫ އަށް ގެންދިޔަ ޖަނަރޭޓަރު ސެޓަކީ 300 ކޭވީއޭ 300 އެސްޓީޑަބްލިއު މޮޑެލްގެ ޖަނަރޭޓަރު ސެޓެކެވެ.\nސްޓެލްކޯގެ ވޯކްޝޮޕް ސްޓެވޯއިން މިހާރު ވަނީ އެސްޓީޑަބްލިއުގެ ތިން މޮޑެލެއްގެ ޖަނަރޭޓަރުސެޓް ރާއްޖޭގެ ބާޒާރަށް ތައާރަފްކޮށްފަ އެވެ. އެއީ 300 އެސްޓީޑަބްލިއު، 600 އެސްޓީޑަބްލިއު އަދި 800 އެސްޓީޑަބްލިއު އެވެ.\nސްޓެލްކޯ އިން ބުނީ އެ މޮޑެލްތަކުގެ ޖަނަރޭޓަރު ސެޓްތަކަށް އޯޑަރު ދިނުމުގެ ފުރުސަތު މިހާރު ހުޅުވާލާފައިވާ ކަމަށެވެ.\nކޮންމެ ޖަނަރޭޓަރު ސެޓަކަަށްވެސް ލޯކަލް ވޮރަންޓީއާއި، އާފްޓަސޭލްސް ސާވިސްގެ އިތުރުން ކަސްޓަަމަރުން ބޭނުންވާނަމަ އިންސްޓޯލް ކޮށްދިނުމުގެ ހިދުމަތްވެސް ސްޓެވޯއިން ފޯރުކޮށްދިނުމަށް ނިންމާފައިވެ އެވެ.\nސްޓެލްކޯ އިން ބުނީ ހިދުމަތުގައި 70 އަހަރުގެ ދިގު ތާރީހެއް އޮތް އެ ކުންފުނީގެ އިންޖިނިއަރުންނަކީ ރާއްޖޭގެ އެންމެ ތަޖުރިބާކާރު އިންޖިނިއަރުންނަށް ވާތީ ކަސްޓަމަރުންނަށް އެންމެ އެދެވޭ ހިދުމަތެއް ދެވޭނެ ކުންފުންޏަކީ ސްޓެލްކޯ ކަމަށެވެ.\nސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ ސްޓެވޯގެ އެސްޓީޑަބްލިއު މޮޑެލްގެ ޖަނަރޭޓަރު ތަކަކީ ރާއްޖޭން ބޭރުން ލިބެން ހުންނަ ޖަނަރޭޓަރުތަކާ އެއް ފެންވަރުގެ ޖަނަރޭޓަރުތަކެއް ކަމަށާއި އެއީ ދިގު މުއްދަތަކަށް ބޭނުންކުރެވޭނެ ޖެނަރޭޓަރު ތަކެއް ކަމަށެވެ.\n"ސްޓެލްކޯގެ ވޯކްޝޮޕުން އާފްޓާ ސޭލްސް ސާވިސް ލިބިގެންދާނެ. ދިމާވާ ކޮންމެ މައްސަލައެއް ހައްލުކޮށްދީ، ބަދަލުކުރަން ޖެހޭ ސްޕެއާ އެއް ހުރިނަމަ ސްޓެލްކޯގެ އިންޖިނިއަރުން ގޮސް ބަދަލު ކޮށްދޭނެ،" މުޣުނީ ވިދާޅުވި އެވެ.


SunOnline: Ammattee bandhukuran anekkaa ves High court in amuru koffi\nއައްމަޓީ ބަންދުކުރަން އަނެއްކާ ވެސް ހައިކޯޓުން އަމުރުކޮށްފި\nމުޙައްމަދު ނާއިލް ހަފީޒް 15 Nov 2021, 20:11\nސީލައިފްގެ އެމްޑީ އަހުމަދު މޫސާ މުހައްމަދު -- ފޮޓޯ/ އިންޓަޕޯލް\nހައުސިން ޔުނިޓު އެޅުމުގެ ނަމުގައި އެތައް ބަޔެއްގެ އަތުން މަކަރާއި ހީލަތުން ފައިސާ ނެގި މައްސަލާގައި ހައްޔަރުކޮށްފައިވާ ސީލައިފް ގްލޯބަލްގެ މެނޭޖިން ޑިރެކްޓަރު އަހުމަދު މޫސާ މުހައްމަދު (އައްމަޓީ) އަލުން ހައްޔަރުކުރުމަށް ހައިކޯޓުން ހުކުމްކޮށްފިއެވެ.\nއައްމަޓީގެ އަންހެން ކޮއްކޮ އާއި ދައްތަ ޖާމިނު ކުރުމަށްފަހު, ކަފާލާތުގެ ދަށުން ދޫކޮށްލައިފައިވަނީ މިދިޔަ މަހުގެ 20ވަނަ ދުވަހެވެ. ކަފާލާތުގެ ދަށުން އައްމަޓީ ދޫކޮށްލި ނަމަވެސް އޭނާ މާލެ އިން ބޭރަށް ފުރާނަމަ ކޯޓުން ހުއްދަ ހޯދަން ޖެހެއެވެ. އަދި ޝަރީއަތަށް އެއްބާރުލުންދީ އަޑުއެހުންތަކަށް ހާޒިރުވާން ވެސް ޖެހެއެވެ.\nއެއާއެކު ކަފާލާތުގެ ދަށުން ދޫކޮށްލުމަށް، ކްރިމިނަލް ކޯޓުން ކުރި އަމުރު، ހައި ކޯޓުގައި އިސްތިއުނާފު ކުރުމަށް ޕްރޮސެކިއުޓާ ޖެނެރަލްގެ އޮފީހުން ނިންމައިފައިވަނީ މިދިޔަ މަހުގެ 21ވަނަ ދުވަހެވެ.\nއިސްތިއުނާފު މައްސަލަ ބެލުމަށްފަހު މިއަދު ހައިކޯޓުން ކުރި ހުކުމުގައިވަނީ މައްސަލައިގެ ބާވަތުން އައްމަޓީ ދޫކޮށްލައިފައި ނުބެހެއްޓޭނެކަމަށެވެ. އަދި ދޫކޮށްލައިފައި ހުންނަ ނަމަ ފިލައިގެން ދިޔުމުގެ ފުރުސަތު އޮތްކަމަށް ވެސް ހުކުމުގައިވެއެވެ. މީގެ އިތުުރުން އޭނާ ހޯދުމަށް ރެޑް ނޯޓިސް ނެރުމުން ވެސް އޭނާ ރާއްޖެ އައިސްފައިވަނީ ގިނަ ދުވަސްތަކެއް ފަހުންކަމަށް ވެސް ހުކުމުގައި އޮތެވެ.\nސީލައިފްއިން އެޕާޓުމެންޓު ވިއްކާނެކަމަށް ބުނެ 200 އަށް ވުރެ ގިނަ މީހުންގެ އަތުން ފައިސާ ނަގައި ރާއްޖެއިން ބޭރުގައި ފިލައިގެން އުޅުނު މައްސަލައިގައި އޭނާ ހޯދަން އިންޓަޕޯލް ރެޑް ނޯޓިސްވެސް ނެރުނެވެ.\nއެ ދައުވާތައް ސާބިތުވެއްޖެނަމަ އައްމަޓީގެ މައްޗަށް 65 އަހަރު ދުވަހުގެ ޖަލު އަދަބެއް ކަނޑައެޅޭނެ ކަމަށް ޕީޖީ އިން ވަނީ ބުނެފައެވެ.\nޒިޔާދު ބާގިރުގެ މައްސަލަ އިސްތިއުނާފް ކުރަނީ\nހައިކޯޓުގެ ގޮފިތައް އުވާލަން ގާނޫނަށް އިސްލާހު ގެންނަނީ


vnews - Spanish Laliga: Ronaldo ge hatrick aa eku Sociedad ge mahchah Real kurihoadhaifi\nސްޕެނިޝް ލަލީގާ: ރޮނާލްޑޯގެ ހެޓްރިކާއެކު ސޮސައިޑާޑްގެ މައްޗަށް ރެއާލް ކުރިހޯދައިފި\n11 ފެބްރުއަރީ 2018\nރެއާލް މެޑްރިޑް އަދި ސޮސައިޑާޑް ބައްދަލުކުރި މެޗުގެ ތެރެއިން - ފޮޓޯ: ރެއާލް މެޑްރިޑް\nސްޕެނިޝް ލަލީގާގައި ކްރިސްޓިއާނޯ ރޮނާލްޑޯގެ ހެޓްރިކާއެކު ރެއާލް ސޮސައިޑާޑްގެ މައްޗަށް ރެއާލް މެޑްރިޑް ކުރި ހޯދައިފި އެވެ.\nހޮނިހިރު ދުވަހުގެ ރޭ ކުޅުނު މެޗުން ސޮސައިޑާޑްއާ ވާދަކޮށް ރެއާލް މޮޅުވި 2-5 ގެ ނަތީޖާއަކުންނެވެ.\nރެއާލް ދަނޑުގައި ކުޅުނު މި މެޗު ފެށިގެން ފުރަތަމަ މިނެޓުގައި އެޓީމުން ވަނީ މެޗުގެ ލީޑު ނަގާފަ އެވެ. މި ލަނޑު ކްރިސްޓިއާނޯ ރޮނާލްޑޯގެ އެހީތެރިކަމާއެކު އެޓީމަށް ކާމިޔާބުކޮށްދިނީ ލޫކަސް ވަޒްކޭޒް އެވެ.\nމި ލަނޑަށްފަހުވެސް ރެއާލް އިން ދިޔައީ ސޮސައިޑާޑްގެ ހާފަށް ބާރުބޮޑުކުރަމުންނެވެ. އެގޮތުން 27 ވަނަ މިނެޓުގައި މާސެލޯގެ އެހީތެރިކަމާއެކު ރޮނާލްޑޯ ވަނީ ރެއާލް އަށް މެޗުގެ ލީޑު ފުޅާކޮށްދީފަ އެވެ.\nރެއާލްގެ ތިންވަނަ ލަނޑު 34 ވަނަ މިނެޓުގައި ކާމިޔާބުކޮށްދިނީ ވަޒްކޭޒްގެ އެހީތެރިކަމާއެކު ޓޯނީ ކްރޫޒް އެވެ. މި ލަނޑު އޭނާ ކާމިޔާބުކުރީ އޭރިޔާ ބޭރުން ފޮނުވާލި ބާރު ހަމަލާއެއްގަ އެވެ.\nފުރަތަމަ ހާފް ނިމުމުގެ ކުރިން ރެއާލްގެ ހަތަރުވަނަ ލަނޑު ކާމިޔާބުކޮށްދިނީ ރޮނާލްޑޯ އެވެ. މި ލަނޑު އޭނާ ކާމިޔާބުކުރީ ލޫކާ މޮޑްރިޗްގެ އެހީތެރިކަމާއެކު އެވެ.\nފުރަތަމަ ހާފް ނިމުނީ 0-4 ގެ ތަފާތު ބޮޑު ނަތީޖާއަކުން ސޮސައިޑާޑްގެ މައްޗަށް ރެއާލް ކުރީގައި އޮވެގެންނެވެ.\nދެވަނަ ހާފް ފެށިގެން ސޮސައިޑާޑް އިން ވަނީ މެޗުގެ ކުޅުން ރަނގަޅުކޮށްފަ އެވެ. އެގޮތުން 74 ވަނަ މިނެޓުގައި އެޓީމުން ވަނި ނަތީޖާގެ ފަރަގު ކުޑަކޮށްފަ އެވެ. މި ލަނޑު އެޓީމަށް ކާމިޔާބުކޮށްދިނީ ޖޮން ބައުޓިސްޓާ އެވެ.\nއެހެންނަމަވެސް 82 ވަނަ މިނެޓުގައި ރޮނާލްޑޯ ވަނީ އިތުރު ލަނޑެއް ކާމިޔާބުކޮށް އޭނާގެ ހެޓްރިކް ފުރިހަމަކޮށްފަ އެވެ. އޭގެ މިނެޓެއް ފަހުން ސޮސައިޑާޑް އިން ވަނީ ނަތީޖާގެ ފަރަގު ދެވަނަ ފަހަރަށް ކުޑަކޮށްފަ އެވެ. މި ލަނޑު އެޓީމަށް ކާމިޔާބުކޮށްދިނީ ރެއާލްއަށް ކުރިން ކުޅުނު އިލަމެރެންޑީ އެވެ.\nމި ނަތީޖާއާއެކު ރެއާލް އޮތީ ކުޅުނު 22 މެޗުން ލިބުނު 42 ޕޮއިންޓާއެކު ޕޮއިންޓް ތާވަލުގެ ތިންވަނައިގަ އެވެ. މެޗުން ބަލިވި ސޮސައިޑާޑް އޮތީ ކުޅުނު 23 މެޗުން ލިބުނު 26 ޕޮއިންޓާއެކު ޕޮއިންޓް ތާވަލުގެ 14 ވަނައިގަ އެވެ.\nވީމީޑިއާގެ3ވަނަ ކޯޓޯ ކަޕުގެ ޗެމްޕިއަންކަން ވީނިއުސްއަށް\nރިންގު ރޯޑުގައި ނުރައްކާތެރި އެކްސިޑެންޓެއް ހިނގައިފި\nމަސްތުވާތަކެތި އެތެރެކުރުން ހުއްޓުވަން ފިލިޕީންސުން ސްރީލަންކާއަށް އެހީވަނީ\nމަޖިލިސް އިންތިހާބަށް އާންމުން ހޭލުންތެރިކުރުމުގެ ޕްރޮގްރާމް ފަށައިފި\nމޫސުމް ގޯސްވެ ދެކުނުގެ އަތޮޅުތަކަށް ޔެލޯ އެލާޓް ނެރެފި


ފުނަދޫ ސްކޫލް ފާރުގައި "އިންޑިއާ އައުޓް" ލިޔުނު މައްސަލައެއް | Feshun.mv\nފޮޓޯ: މިނިސްޓަރު މަހުލޫފް\n16 ޖެނުއަރީ 2022 - 15:36\nށ. ފުނަދޫ ސްކޫލުގެ ފާރުގައި "އިންޑިއާ އައުޓް" ޖެހި މައްސަލައެއް ފުލުހަށް ހުށަހަޅައިފި އެވެ.\nގިނަ އަދަދެއްގެ އިންޑިއާ ޓީޗަރުން ކިޔަވައިދެމުންދާ ފުނަދޫ ސްކޫލުގެ ފާރުގައި އިންޑިއާ ބޭރުކުރުމަށް ގޮވާލާ އެކި އެއްޗެހި ކަޅު ކުލައިން ސްޕްރޭ ކޮށްފައި ހުއްޓެވެ. ސްކޫލު ފާރުގައި މިހެން ލިޔެފައި މިވަނީ ދެވަނަ ޓާމުގެ ޗުއްޓީ ބަންދަށް ފަހު މިއަދު އަލުން ސްކޫލު ހުޅުވާ ދުވަހާއި ދިމާކޮށެވެ.\nއެޑިއުކޭޝަން މިނިސްޓްރީގެ ޕާމަނެންޓް ސެކެރެޓަރީ (ޕީއެސް) ވިދާޅުވެފައި ވަނީ، މި މައްސަލަ ސަމާލުކަމަށް އައީ މިއަދު ހެނދުނު ކަމަށެވެ. އަދި އެ މައްސަލަ ބަލައިދޭން ފުލުހުންގެ އިދާރާގައި އެދިފައިވާނެ ކަމަށް އޭނާ ވިދާޅުވި އެވެ.\nފުލުހުން މިއަދު ބުނީ، މިފަދަ މައްސަލައެއް މިއަދު ހެނދުނު 11:38 ހާއިރު ހުށަހެޅިފައިވާ ކަމަށެވެ. އަދި މި މައްސަލައާ ގުޅިގެން އިތުރަށް ބަލަންޖެހޭ ކަންތައްތައް ދަނީ ބަލަމުންކަމަށް ފުލުހުން ބުނެފައިވެ އެވެ.\nމި އަމަލު ހިންގައިފައި ވަނީ އެމްޑީޕީގެ އެކްޓިވެސްޓެއް ކަމަށް ހަބަރު ފެތުރިފައިވެ އެވެ.\nމި މައްސަލައާއި ގުޅިގެން ސަރުކާރުގެ ގިނަ އިސް ފަރާތްތަކުން ވަނީ ކަންބޮޑުވުން ފާޅުކޮށްފައެވެ. އެގޮތުން ޔޫތް މިނިސްޓަރު އަހުމަދު މަހްލޫފް ވިދާޅުވީ ށ.ފުނަދޫ ދަރިވަރުންނަށް ކިޔަވައިދޭ 40 އަށްވުރެ ގިނަ އިންޑިއާ ޓީޗަރުންތިބޭއިރު، ސްކޫލް ފާރުގައި”އިންޑިއާ ރައްޔިތުންނަށް ނޫނެކޭ “ ބުނުމަށް ގޮވާލާ ލިޔުމުގެ ސަބަބުން ޓީޗަރުން ތިބީ ބޮޑުކަންބޮޑުވުމެއްތެރޭގައި ކަމަށެވެ.\n"ސިޔާސީ ބޭނުމެއްގަ މިފަދަ ޒިންމާދާރުކަމެއްނެތް އަމަލުތައް ހުއްޓާލަންޖެހޭ" މަހް؛ީގި ލިޔެފައިވެ އެވެ.


އެލޯބި9ވަނަބައި – Esfiya\nޝާލް މަޑުމަޑުން އަހަރެންގެ އަތުގައި ހިފާލިއެވެ. ” ނަޔާ…. ނަޔާ އަދިވެސް އަހަރެން ދެކެ ލޯބިވޭތަ؟ އަހަރެން ހީކުރީ މިހާރު ނަޔާ އަހަރެން މަތިން ކުޑަކޮށްވެސް ހަނދާން ނުކުރާނެކަމަށް” ޝާލް އަހަރެންނާއި ދިމާއަށް ބުންޏެވެ. ” އަބަދުވެސް މިހިތުގައި ވާ ހަމައެކަނި ނަމަކީ ޝާލް، އިތުރު އެހެން އެއްވެސް ނަމެއް ނުވޭ، އެކަމަކު އަހަރެންނަށް ކަންތައްތައް ދިމާވިގޮތުން އަހަރެންނަށް ޝާލްގެ ހަނދާންތަކާއި ދުރައްދާން މަޖުބޫރުވި، އެހެން ނަމަވެސް އަހަރެންގެ ހިތުގައިވާ ލޯތްބަކަށް އެއްވެސް ބަދަލެއް ނާދޭ… ތިނޫން މީހަކު އަހަރެންގެ ހަޔާތަށް އަންނާކަށް ދެން ދުވަހަކުވެސް އަހަރެން ބޭނުމެއް ނޫން….، މިހިތައް ލިބުނު ކެކުޅުންތަކާއި ހިތްދަތިކަން އިތުރަށް ތަހައްމަލު ކުރާނެހާ ހިތްވަރެއް އަހަރެންގެ ގަޔަކުނެއް، ދިރިއުޅުމުގެ ބާކީ ދުވަސްތައް އަހަރެން ބޭނުންވަނީ އަހަރެން އެންމެ ލޯބިވާ މީހާއާއިއެކީގައި އުފަލާއި ހިތްހަމަޖެހުމާއި އެކު ވޭތުކޮށްލަން” އަހަރެން ރޮމުން ރޮމުން ބުނީމެވެ. ޝާލް އަހަރެންގެ މޫނަށް ބަލާލިއެވެ.\n” ނަޔާ، އަހަރެންވެސް އެންމެ ލޯބިވީ މީހަކީ ތިއީ، އަހަރެންގެ އަބަދުގެވެސް ހުވަފެނަކީ ނަޔާއާއިއެކު އުފާވެރި ދިރިއުޅުމެއްގައި މުޅި އުމުރު ވޭތުކޮށްލުން، އެކަމަކު ……..ނަޔާ އަހަރެންނަށް މާފު ކުރޭ، ނަޔާގެ ދިރިއުޅުން ހަލާކުކޮށްލާކަށް އަހަރެން ބޭނުމެއް ނޫން، އަހަރެން ކަހަލަ ނުކުޅެދޭ މީހަކަށް ނަޔާގެ ހަޔާތުން ޖާގައެއް ދިނީތީ އަހަރެން ހިތުގެ އަޑިން ޝުކުރުވެރިވަން….. ނަޔާ”ޝާލް އަށް އިތުރަށް ވާހަކަ ނުދެއްކިގެން ހުއްޓާލިއެވެ. އަހަރެންނަށް ދެރަވެގެން ބާރަށް ރޮވެން ފެށުނެވެ.” ނޫން..ނޫން.. ޝާލް ނޫން ތިހެން ނުބުނޭ… އަހަރެންގެ ކުރިމަތީގައި ޝާލް ތިއީ ނުކުޅެދޭ މީހެއް ނޫން، ފުރިހަމަ އިންސާނެއް، އަހަރެން ޝާލް ދެކެ ލޯބިވީ ޝާލް ތިކަންކަމަށް ބަލާފައެއް ނޫން،އަހަރެންގެ ހިތް ޝާލްއަށް އެދޭތީ، ޝާލް، ޝާލްގެ ތިޔަ ނުކުޅެދުންތެރިކަމަކުން އަހަރެންގެ ދިރިއުޅުމަކަށް އެއްވެސް އުނިކަމެއް ނާންނާނެ، އަހަރެންގެ ހަޔާތަށް މިހާރު ހަމައެކަނި ބޭނުންވަނީ އަހަރެންދެކެ އިންތިހާއަށް ލޯބިވާ މީހެއް، އެމީހަކީ ހަމައެކަނި ޝާލް، އިތުރު އެއްވެސް އެއްޗެއް އަހަރެން ބޭނުމެއް ނޫން” އަހަރެން ރޮމުން ރޮމުން ވާހަކަ ދެއްކީމެވެ. ޝާލްއަށް އަހަރެން އެދޭ މިންވަރު ހާމަކޮށް ދިނުމަށެވެ. ” ނޫން ނަޔާ ، ނަޔާ މިއަދު ތިހެން ބުންޏަސް މާދަމާ އޮންނާނީ ހުރިހާ ކަމެއް ބަދަލުވެފައި، އަހަރެންނަށް ހަމަ ޔަގީން ނަޔާވެސް އުފާވެރި ލޯބި ލޯބި އާއިލާއެއް ބޭނުންވާނެކަން، ނަޔާ، ނަޔާގެ އެ އެދުން އަހަރެން ހާސިލް ކޮށްދޭނީ ކިހިނެއް…..” ޝާލް ރޮމުން ބުންޏެވެ. އަހަރެންނަކަށް ކެތެއް ނުކުރެވުނެވެ.\n” އަހަރެން މަޑުމަޑުން ޝާލްގެ ފައިދަށަށް ތިރިވެ ކޮޅުކަކޫ ޖެހީމެވެ” ޝާލް ހެޔޮނުވާނެ އަހަރެންގެ ލޯބި ގަބޫލް ކުރޭ.. ޝާލްއާއި ނުލާ އަހަރެންގެ ދިރިއުޅުން ފުރިހަމަ ކުރާކަށް އަހަރެން ދެން ބޭނުމެއް ނޫން، ޝާލް ހަނދާންވޭތަ؟ އެދުވަހު ޝާލް ބުނީމެއްނު އަހަރެމެން ދެމީހުންގެ މެދުގައިމިވާ މަޖުބޫރީ ހާލަތުގެ ފަރުދާ ކެހުނު ދުވަހަކުން އަހަރެންނަށްޓަކައި ޝާލްގެ ހިތުގައި ފޮރުވާފައިވާ ލޯބި ދޭނަމޭ، މިއަދު މިވަނީ އެދުވަސް ޖެހިފަ، ޝާލް އާދޭސްކޮށްފަ އަހަރެން ޝާލް ކައިރިން ސަލާން މިޖަހަނީ އެލޯތްބަށް އެދި… ޝާލް އަހަރެންނަށް އެލޯބި ދީ…….. އަހަރެންނަށް އަހަރެންގެ އެލޯބިދީ……… ތިހާ ރަހުމް ކުޑަ ނުކުރޭ.” އަހަރެން ގިސްލެވޭ ހާލުގައި ޝާލްގެ ކައިރީގައި ސަލާން ޖެހީމެވެ. އެލޯތްބަށްޓަކައެވެ. އަހަރެންގެ ހިތުގައި ފަނޑުވުމެއްނެތި ކަނޑާނެގިފައިވާ ޝާލްގެ ލޯބި ދިނުމަށް އެދިއެވެ. ޝާލް ހަމަ އެކައްޗެއްވެސް ނުބުނެ ހުރީއެވެ.\nއެދެލޮލުން ފައިބަމުންދާ ކަރުނަތަކުން އަހަރެންގެ އަތަށް ވެއްޓެމުން ދިއައެވެ. އެކަރުނަތަކުން ކިތައްމެ ވަރަކަށްވެސް ޝާލް އަހަރެންނަށް އެދޭ މިންވަރު ހާމަވެއެވެ. އަހަރެން އެތާ އިންނަތާ ފަސް މިނެޓް ވީފަހުން ފަހަތުން މީހަކު އައިސް އަހަރެންގެ ކޮނޑުގައި ދެއަތުން މަޑުމަޑުން ހިފިއެވެ. ” ނަޔާ ހިތްވަރު ކުރޭ، އަހަރެންނަށް އިހުސާސް ކުރެވޭ ތިދެމީހުން އެކަކު އަނެކަކަށް އެދޭ މިންވަރު، އެކަމަކުވެސް އެއީ ޝާލްގެ ނިންމުން، ޝާލް އެގޮތައް އެ ނިންމީ ނަޔާއަށްޓާކާ، ނަޔާ ދެކެ ޝާލްވާ ލޯތްބައްޓަކައި، ދެން ހިނގާ ކޮޓަރިއަށް” އިންމަ އަހަރެންނަށް ހިތްވަރު ދިނުމަށްޓަކައި ބުންޏެވެ. އަދި ހުސްނާގާތުގައި އަހަރެން ކޮޓަރިއަށް ގެންދިއުމަށް ބުންޏެވެ.\nއަހަރެން ކޮޓަރިއަށް ދާން ހިނގައިގަތުމަށްފަހު އެނބުރި ޝާލްއަށް ބަލައިލީމެވެ. ” ޝާލް! މިހާ ދުވަސްވަންދެން އަހަރެންނަށް ލިބެމުން ދިޔަ ހިތާމަތަކަށް ކެއްކޮށްގެން ދިރިއުޅެމުން މިއައީ ކޮންމެވެސް ދުވަހަކުން އަހަރެންނަށް ޝާލް ލިބޭނެ ކަމުގެ ފޮނި ފޮނި އުންމީދުގައި، އެކަމަކު މިއަދު އެ ހުރިހާ އުންމީދުތައް ފުނޑުފުނޑުވެއްޖެ، ދެން ދުވަހަކުވެސް އަހަރެންގެ ހަޔާތައް ޝާލް ނާންނާނެ ކަން މިއަދު އަހަރެންނަށް ޔަގީންވެއްޖެ. އެކަމަކު ޝާލް، ޝާލް ނޫން އެހެން އެއްވެސް އިންސާނެއް މިދުނިޔެމަތީން ދެން ދުވަހަކުވެސް އަހަރެންގެ ހަޔާތައް ގެއްނާކަށް ބޭނުމެއް ނޫން،” އަހަރެން މަޑުމަޑުން ކޮޓަރިއާއި ދިމާއަށް ހިނގައިގަތީމެވެ. ހުސްނާ އަހަރެންނާއިއެކު އައެވެ.އޭރު ހުސްނާއަށްވަނީ ހަމަ ރަނގަޅަށްވެސް ރޮވިފައެވެ. ހިތެއްހުރި އިންސާނަކަށްވިއްޔާ ރޮވޭނެކަން ޔަގީނެވެ.\nކޮޓަރިއަށްވަދެ އަހަރެން މޫނުދޮވެލުމަށްފަހު އަހަރެން ގެންގުޅޭ ދަބަސް ހިފައިގެން ފުރަންދާން ނިކުތީމެވެ. އޭރު ޝާލްއާއި އިންމަވެސް ސޯފާގައި ތިބިއެވެ. އޭރުވެސް އިންމަ ޝާލްއަށް ހިތްވަރުދެއެވެ. ވާނީވެސް އެހެންތާއެވެ. އިންމަ ނޫން އެކަކުވެސް މިއަދު ޝާލްގެ ނެތެވެ.\nއަހަރެން މަޑުމަޑުން ހިނގާފައި ގޮސް އިންމައާއި ސަލާމްކޮށްލުމަށް އަތްދިއްކޮށްލީމެވެ. އިންމަ އަހަރެންނާއި ސަލާންކޮށްލިއެވެ. ” ނަޔާ އަހަރެން ދާނަން ނަޔާ ފުރުވަން، ހިނގާ އަހަރެންނާއި އެކީ ސައިކުގަ ދާން” އިންމަ އަހަރެންނަށް ބުންޏެވެ. އަހަރެން ބޯޖަހާލީމެވެ. ޝާލް އާއި ދިމާއަށް އަހަރެން އަތްދިއްކޮށްލީމެވެ. ޝާލްއަހަރެންނާއި ސަލާންކޮށްލިއެވެ. އެހެން ނަމަވެސް އަހަރެންގެ މޫނަކަށް ނުބެލިއެވެ. އަހަރެން އިރުކޮޅެއްވަންދެން ޝާލްގެ މޫނަށް ބަލަން ހުރީމެވެ. އެންމެ ފަހު ފަހަރަށް ހިތްފުރެންދެން ބަލާލަން ބޭނުންވާތީއެވެ.\nއަހަރެން ރަށަށް އައިފަހުން ދެއަހަރުފާއިތުވެއްޖެއެވެ. ތަފާތު މީސްމީހުންގެ ހުށައެޅުންތައް އަހަރެންނަށް ލިބެއެވެ. އެކަމަކުވެސް އަހަރެން އިންކާރު ކުރީމެވެ. އިތުރަށް އަހަރެންގެ ހަޔާތަށް މީހަކު ގެންނާކަށް އަހަރެން ބޭނުމެއް ނޫނެވެ. ދިރިއުޅުން މަތިން މިހާރު އަހަރެން ފޫހިވެއްޖެއެވެ.އަހަރެން މިހާރު ދިރި ހުންނަނީ ހަމައެކަނި އަހަރެންގެ ކުޑަކުޑަ ދަރިފުޅަށްޓަކައެވެ.އަހަރެންގެ ހުރިހާވެސް މީހަކީ އެއީއެވެ. ﷲގެ ހެޔޮރަހުމަތްފުޅުން އަހަރެން ރަށަށް އައިތާ ދެމަސްފަހުން ސުކޫލްއިން އަހަރެންނަށް ވަޒީފާ ހަމަޖެހުނެވެ. ދިރިއުޅުމުގެ ހުރިހާކަމެއް ވެސް ހަމައަކަށް އެޅުނެވެ. އެއްމެ ކަމެއް ފިޔަވައެވެ. ޝާލްދެކެ އަހަރެން ވީ ލޯތްބެއެވެ. އަދިވެސް އަހަރެންގެ ހިތުގައި އެލޯތްބަކަށް އެއްވެސް ފަނޑުކަމެއް ނާދެއެވެ. ޝާލްގެ ހަނދާންތަކާއި ދުރަށް ދިއުމަށް އަހަރެން ވަރަށް މަސައްކަތް ކުރަމެވެ. ނަމަވެސް ކޮންމެ ފަހަރަކުވެސް ޝާލްގެ ހާލަތު ހިތައް ވަނުމުން ހަމްދަރުދީވެވެނީއެވެ. އެހީތެރިވާން ބޭނުންވަނީއެވެ. ލޯބި އިތުރުވަނީއެވެ. އެހެން ނަމަވެސް އަހަރެން ކެއްކުރެވޭތޯ ބަލަމުން ގެންދިޔައީމެވެ.\nއެއްދުވަހެއްގެ ހަވީރުގެ ވަގުތެވެ. އަހަރެން އޮތީ ވާހަކަފޮތެއް ކިޔާށެވެ. ކުންނާރުގަހުގައި އެލުވާފައިވާ ޖޯލީގައެވެ. އައިން އެތާކައިރީގައި ކުޅެން އުޅުނެވެ. މީހަކު ވަރަށް ބާރަށް ކަރު ކެހިލި އަޑަށް ސިއްސައިގެން ގޮސްފައި އަހަރެން ބަލާލީމެވެ. ” އާމިރު…….. ހާދަ ދުވަހެއް ކޮށްލާފަ…. ކަމަކުތަ؟” އާމިރު ކުރިމަތީގައި ހުރުމުން އަހަރެން އެހީމެވެ. އާމިރު ބޯޖަހާލިއެވެ. ” ކޮންކަމަކު” އަހަރެން އަހާލީމެވެ. ” ނަޔާ….. އަހަރެން… ވަރަށް ބޮޑު ވާހަކައެއް ދައްކަން ވެގެން މިއައީ” އާމިރު ވަރަށް އުނދަގުލުން ބުންޏެވެ. ” ދައްކަބަލަ އަޑުއަހަން މިއިނީ” ކައިރީގައި ހުރި ޖޯލިފައްޗަށް އިށާރާތްކޮށްލަމުން އަހަރެން ބުނީމެވެ.” ނަޔާ! ނަޔާ އަބަދުވެސް ވިސްނަނީ ތި ގޮތައް އުމުރު ހުސްކޮށްލަންތަ؟ ނަޔާ! ނަޔާ ތިޔަގޮތައް އުޅޭތަން ފެނުނީމަ އަހަރެން ވަރަށް ދެރަވޭ، ނަޔާ، އަހަރެންގެ މި ހުށައެޅުން ގަބޫލު ކުރޭ، އޭރުން ނަޔާއަށް އަބަދުގެ އަބަދަށް އުފަލުގައި ހިތްހަމަ ޖެހިގެން ދިރިއުޅެވޭނެ” އާމިރު އަހަރެންނާއި ދިމާއަށް ބުންޏެވެ.\n” އާމިރު، އަހަރެންގެ ހަޔާތަށް ދެން އިތުރަށް އެއްވެސް މީހަކު ގެންނާކަށް އަހަރެން ބޭނުމެއް ނޫން….. އަހަރެން އެމީހަކުދެކެ އިންތިހާއަށް ލޯބިވި މީހާ އަބަދުގެ އަބަދަށް އަހަރެންނާއި ވަކިވުމުން އަހަރެން ތިޔަ ހިޔާލު ދޫކޮށްލައިފިން، އާމިރުއަށް ހަމަ ރަނގަޅަށް އެނގޭނެ އަހަރެން ޝާހީންއާއި ގުޅުނީވެސް އާމިރު އާއި ގުޅެން ބޭނުން ނުވާތީކަން، އާމިރުގެ ފަރާތުން އަހަރެންނަށް ނިކަމެތި ކަމެއް ލިބިދާނެތީ، ޝާހީންގެ ފަރާތުން އަހަރެންނަށް ހިމާޔަތް ލިބޭނެކަމަށް ހީކޮށް…… އެކަމަކު އިތުރު ހިތްދަތިކަމެއްގެ އިތުރަށް އަހަރެންނަށް ލިބުނު ހަމަ އެކައްޗެއްވެސް ނެތް……….” އަހަރެން ފެންކަޅިވިއެވެ. ” ނަޔާ! ނަޔާ ދެން ޝާހީންދެކެ ލޯބި ނުވާއިރު ނަޔާދެން ތި ލޯބިވަނީ ކާކުދެކެ؟” އާމިރު އަހަރެންނާއި އެ ސުވާލު ކުރިމަތިކުރުވިއެވެ. އަހަރެން ހަމަހިމޭންކަމާއިއެކު އިސްޖަހާލީމެވެ. އަހަރެންގެ ދުލުން ޝާލްގެ ނަން ބޭރުކުރަން ބޭނުން ނުވާތީއެވެ. ” ޝާހިލް،….. ޝާލް އެހެންނު، އެއީއެއްނު ނަޔާ ލޯބިވާ މީހަކީ” އާމިރުގެ އެޖުމްލައާއި އެކު އަހަރެންނަށް ކުއްލިއަކަށް އާމިރުއާއި ދިމާއަށް ބަލައިލެވުނެވެ. އާމިރުއަށް ޝާލް އެނގެން ވީ ކީއްވެ ހެއްޔެވެ؟ އަހަރެން ދުވަހަކުވެސް އެއްވެސް މީހެއްގެ ކައިރީގައި ޝާލްގެ ވާހަކައެއް ނުބުނަމެވެ. ” ޝާލްގެ ނަން އަޑު އިވުމުން ވަރަށް ހައިރާން ވެއްޖެ ދޯ! އާނ! ނަޔާ، އަހަރެންގެ މިއެދުން ގަބޫލު ކުރޭ! އޭރުން ނަޔާއަށް އަބަދުގެ އަބަދަށް އުފަލުގައި އުޅެވޭނެ” އާމިރު މިހެން ބުނަމުން އެއްފަރާތް ވެލިއެވެ. އަހަރެންގެ ދެލޯ ބޮޑުވިއެވެ.\n” ޝާ……ޝާ………ޝާލް” އަހަރެންގެ ދުލުން ޝާލްގެ ނަން ކިއުނެވެ. އަހަރެންގެ ކުރިމަތީގައި ފެންކަޅިވެފައިވާ ހާލުގައި އަހަރެންނާއި ދިމާއަށް ބަލަން ހުރީ އަހަރެންގެ ދެލޮލުން އަބަދުވެސް އެންމެ ދެކެން ބޭނުންވާ އަހަރެން އަދިވެސް އެންމެ ލޯބިވާ ޝާލްއެވެ.\n” ނަޔާ، އަހަރެންނަށް މާފުކުރޭ………. އަހަރެންނަށް ވަރަށް ގިނަދުވަސް ވަންދެން ނަޔާގެ ހިތުގައި ޖެއްސިއްޖެ، ދެން ދުވަހަކުވެސް އަހަރެން ނަޔާ ހިތުގަ ޖައްސާ ދެރައެއް ނުކުރާނަށް، އެއަށްވުރެ ބޮޑަށް އަހަރެން ނަޔާދެކެ ލޯބިވަން.ނަޔާ، ﷲ ގެ އިރާދަފުޅާއިއެކު މިއަދު އަހަރެންނަކީ ފުރިހަމަ އިންސާނެއް، އިރާދަ ކުރެއްއވީތީ އަހަރެން ހުއްޓުމެއްނެތި ކުރި މަސައްކަތައް މާތްﷲ ކާމިޔާބުދެއްވައިފި …… އިރާދަކުރެއްވިއްޔާ މިއަދު އަހަރެންނަށް ނަޔާއަށް ހުރިހާ އުފަލެއް ހޯދައިދެވޭނެ، ނަޔާގެ ދިރިއުޅުން އުޖާލާ ކޮށްދެވޭނެ… ނަޔާ އަހަރެން މިއައީ ނަޔާ ބަލާ އަބަދުގެ އަބަދަށް” ޝާލް ހުއްޓުމެއްނެތި އޭނާގެ ހިތުގައިވާ ޝުއޫރުތައް އަހަރެންގެކުރިމައްޗަށް އޮށްސާލިއެވެ.އަހަރެންނަށް ހަމަ އެކައްޗެއްވެސް ބުނާކަށް ނޭގުނެވެ.\nޝާލް މަޑުމަޑުން ހިނގާފައި އައިސް އަހަރެންގެ ގާތައް ހުއްޓާލިއެވެ. ” ނަޔާ، އެދުވަހު ނަޔާ އަހަރެންގެ ގާތުގައި ރުއިރުއިމާއި ކުރި އާދޭސްތައް މިހާރުވެސް އަހަރެންގެ ކަންފަތުގައި ހަރުލާފައި އެނބަހުރި އަދި އެމަންޒަރުތައް މިހާރުވެސް އަހަރެންގެ ކުރިމަތީގައި ސިފަވަމުންދާ ކަހަލަ، އެކަމަކު އެދުވަހު އަހަރެން ނަޔާގެ އެދުމަށް ފުރަގަސް ދިނީ ނަޔާއަށް އިތުރު ހިތްދަތިކަމެއް އަހަރެންގެ ފަރާތުން ލިބިދާނެތީ، އެއީ އަހަރެން ނަޔާދެކެ ލޯބިވާތީ، މިހިތް އަބަދުވެސް އެދެނީ ނަޔާއަށް” ޝާލް ކަރުނުން ފުރިގެންވާ ހާލު އަހަރެންނާއި ވާހަކަ ދެއްކިއެވެ. “ނަޔާ އަހަރެންގެ ލޯބި ގަބޫލުކުރޭ، ނަޔާ ހަނދާންވޭތަ؟ އެދުވަހު އަހަރެންގެ ގާތުގައި ސަލާން ޖެހީމެއްނު، އަހަރެންގެ ހިތުގައި ނަޔާއަށްޓަކައި ރައްކާކުރި ލޯބި ދިނުމަށް އެދި، މިއަދު އަހަރެން ނަޔާގެ ގާތުގައި ސަލާން މިޖަހަނީ އެލޯބި ގަބޫލުކުރުމަށް އެދި، އަހަރެން އެދުވަހު ވައުދުވީލޯބި އަހަރެން ނަޔާއަށް އަބަދުގެ އަބަދަށް ދޭނަން……… ނަޔާ އަހަރެންގެ ލޯބި ގަބޫލް ކުރޭ” ސާލް އަހަރެންގެ ކައިރީގައި ދެކަކޫ މައްޗަށް ތިރިވެ އާދޭސް ކުރިއެވެ. އޭނާގެ ލޯބި ގަބޫލު ކުރުމަށް އެދިއެވެ. އަހަރެން މަޑުމަޑުން ޝާލްގެ ކޮނޑުގައި ހިފާ ޝާލް ނެގީމެވެ. އަދި މަޑުމަޑުން ގެއާއި ދިމާއަށް ހިނގައިގަތީމެވެ. ޝާލް އަހަރެންނާއި ދިމާއަށް ބަލަން ހުރީއެވެ. އާމިރުވެސް ބުނާނެ އެއްޗެއް ނޭގިފައި އަހަރެންނާއި ދިމާއަށް ބަލަން ހުއްޓެވެ.\nއަހަރެން މަޑުމަޑުން ހިނގާފައި ގޮސް ގޭދޮރުމަތީގައި ކުޅެން ހުރި އަހަރެންގެ ދަރިފުޅުގެ އަތުގައި ހިފީމެވެ. އަދި ޝާލްމެންނާއި ދިމާއަށް ހިނގައިގަތުމަށް އެނބުރުނީމެވެ. އޭރު ޝާލް މާޔޫސް ކަމާއިއެކު ނިކުންނަން ދަނީއެވެ. “ޝާލް…. އަހަރެންނާއި އެކު އަހަރެންގެ މިދަރިފުޅުވެސް ގަބޫލުކުރާނަންތަ؟ ޝާލް ބަލައިލުމުން އަހަރެން އަހާލީމެވެ. ” ހިތުން ރުހުމުން ގަބޫލުކުރާނަން” ޝާލް ބޯޖަހާލަމުން ބުންޏެވެ. އަދި އަހަރެމެންނާއި ދިމާއަށް ދެއަތްދިއްކޮށްލިއެވެ. އަހަރެން ކަރުނުން ފުރިފައިވާ ހާލުގައި ޝާލްއާއި ދިމާއަށް ދުއްވައި ގަތީމެވެ.އިހްތިޔާރުގައެއް ނޫނެވެ. އެލޯތްބަށް އެދެވޭލެއް ބޮޑުކަމުންނެވެ. ދުވެފައިގޮސް އެދައަތުގެ ތެރެއަށް ވަނީމެވެ. އެއާއިއެކު ޝާލްގެ ދެއަތް އަހަރެންގެ ހަށިގަނޑުގައި ވަށާލަމުން ޝާލްގެ ހަށިގަނޑާއިލާ ބާރުކޮށްލިއެވެ. އަހަރެން ޝާލްގެ މޭގައި ބޯއަޅާލީމެވެ.އަދި ލޯމަރާލީމެވެ. ޝާލް އަހަރެންގެ ނިތްކުރީގައި ބޮސް ދިނެވެ. އޭރުވެސް އަހަރެންގެ ލޮލުން ހިފެހެއްޓުމެއްނެތި ކަރުނަ ފައިބަމުން ދިޔައެވެ. ” ނަޔާ އަހަރެންނާއި މެރީކުރާނަންތަ؟” ޝާލް އަހަރެންގެ ގާތުގައި އަހާލިއެވެ. އަހަރެން އުފަލުން ބޯޖަހާލީމެވެ.\nޝާލް އަހަރެން އޭނާގެ ހަށިގަނޑާއި ދުރުކޮށްލިއެވެ.އަދި މަޑުމަޑުން އަހަރެންގެ އިގިލީގައި އަނގޮޓިއެއް އަޅުވާލިއެވެ. މަޑުމަޑުން އަހަރެން ލޯ ހުޅުވާލީމެވެ. އަހަރެންގެ ލޯ ބޮޑުވިއެވެ. އަނގަހުޅުވުނެވެ. އުފަލުންނެވެ.އެއީ ހަމަ އެ އަނގޮޓިއެވެ. ” އަހަރެންނަށް މި އަނގޮޓި ލިބުމުން އަހަރެން ރައްކާކުރިން، އެއީ މިދުވަހަށްޓަކައި، މިއަދު އަހަރެންގެ ހުރިހާ އުންމީދެއް ފުރިހަމަ ވެއްޖެ” ޝާލް އަހަންނަށް ބުންޏެވެ. އަދި މަޑުމަޑުން އަހަރެންގެ އަތުގައި ބޮސްދިނެވެ. އަހަރެން އުފަލުން އަނެއްކާވެސް ޝާލްގައިގައި ބައްދާލީމެވެ.ޝާލްވެސް އަހަރެންގެ ގައިގައި ބައްދާލިއެވެ.\n“އައިން ދަރިފުޅާ އާދޭ” އަހަރެން ޝާލްގެ ގައިން ދޫކޮށްލަމުން އައިންއާއި ދިމާއަށް އަތްދިއްކޮށްލަމުން އައިންއަށް ގޮވާލީމެވެ. އައިން ނެތި އަހަރެމެންގެ ދިރިއުޅުން ފުރިހަމަ ނުވާނެތީއެވެ. އޭރު އާމިރު ހުރީ އައިންގެ ގާތުގައެވެ. އާމިރު މަޑުމަޑުން އައިން ގާތުގައި އަވަހަށް ދާށޭ ބުންޏެވެ. އައިން ދުވެފައި އަހަރެމެންނާއި ދިމާއަށް އައެވެ. އައިން އަހަރެމެންނާއި ހަމަވުމާއިއެކު ޝާލް ތިރިވެ، އައިން އުރާލިއެވެ. އައިން އަހަރެންނަށް ބަލާލިއެވެ. ” މިއީ ދަރިފުޅުގެ ބައްފަ” ޝާލް އައިންގެ ގާތުގައި ބުންނެވެ. އަހަރެން އާއެކޭ ބުނުމުގެ ގޮތުން ބޯ ޖަހާލީމެވެ.އަދި ބައްދަލާށޭ އަތުގެ އިޝާރާތުން ބުނީމެވެ.އައިން ޝާލްގެ ކަރުގައި ބައްދާލިއެވެ.ޝާލް އުފަލުން އައިންގެ ގައިގައި ބައްދާލިއެވެ.\n” ނަޔާ” އާމިރު އަހަރެންނަށް ގޮވާލިއެވެ. އަހަރެމެން އެނބުރި ބަލައިލީމެވެ. ” އޭރު ގޭގެ ދޮރު މަތީގައި ހުރީ ޝާހީންއެވެ. ޝާހީން ހިނގާފައި އައިސް އަހަރެމެންގެ ކުރިމައްޗަށް ހުއްޓުނެވެ.” ނަޔާ އަހަރެންނަށް މާފު ކުރޭ، އަހަރެންނަށް ކަންތައް ކުރެވުނީ ވަރަށް ގޯސްކޮށް، އޭގެ ޝަޒާ މިއަދު އަހަރެންނަށް މި ލިބެނީ، އަހަރެންގެ ދަރިފުޅު ރަނގަޅަށް ބަލައިދޭތި،” ޝާހީން އަހަރެންގެ ގާތުން މާފަށް އެދުނެވެ. ޝާލް އަހަރެންގެ އަތުގައި ހިފާލިއެވެ. އަހަރެން ބޯޖަހާލީމެވެ. ޝާލް އަހަރެންގެ ކޮނޑުގައި އަތް އަޅާލަމުން އައިން އުރާލައިގެން ހުރެ ގެއާއި ދިމާއަށް ހިގައިގަތެވެ، އަހަރެންވެސް ވެސް ހިގައިގަތީމެވެ. އަހަރެން ބޭނުންވި އެލޯބި އަހަރެންނަށް ލިބުމުން އުފަލުންފުރިފައިވާ ހިތަކާއިއެކުގައި އަބަދުގެ އަބަދަށް ޝާލްއާއިއެކު ދިރިއުޅުމަށްޓަކައެވެ.\nV v v v v v v v reeeeeeeeeeeethi luuuuuuuuuuv thiiis ending ves hama habeys AISHATH Sam ummeedh kuran u ge new vaahaka eh varah avahah kiyaalan libeyne kamah\nWow v nice nimun adhivess new story eh genessdhehchey\nShaaheen ah egunu tha eynage dharifulhu maru v kan?……nimun kamaku nudhey\nV v v nice…. Keep it up…..\nVvvvvvvvv reeeethi….I like happy endings…..?????❤❤❤❤


Muhimmu kankan baivaru, ekamaku Majilis serious eh noon! | Mihaaru\nމަޖިލީހުގެ ޖަލްސާއެއް: މުހިންމު ބިލްތަކެއް މަޖިލީހުގައި މިހާރު ވެސް ފާސް ނުކުރެވި އެބަހުރި -- ފޮޓޯ/މަޖިލިިސް\nމުހިންމު ކަންކަން ބައިވަރު، އެކަމަކު މަޖިލިސް ސީރިއަސްއެއް ނޫން!\n30 ޖެނުއަރީ 2019 - 07:41 21 comments\nގާނޫނު އަސާސީ ބުނާ ގޮތުން މަޖިލީހުގެ މެމްބަރުން އަމަލުކުރަންވާނީ ގައުމީ މަސްލަހަތާއި ރައްޔިތުންގެ ލާބަ އާއި މަންފާއަށް އިސްކަން ދީގެންނެވެ. އަދި އެއްވެސް މެމްބަރަކު އޭނާގެ އަމިއްލަ ނުވަތަ އެހެން މީހެއްގެ ޒާތީ މަސްލަހަތެއް ކުރިއެރުވުމަށް މަގާމުގެ ބޭނުން ނުކުރުމުގެ އިތުރުން އަދި މެމްބަރުން އިންތިޚާބުވި ދާއިރާތައް ތަމްސީލު ކުރުމުގައި މުޅި ގައުމާއި ހުރިހާ ރައްޔިތުންގެ ލާބަ އާއި މަންފާއަށް ރިއާޔަތް ކުރަންވާނެ ކަމަށް ބުނެފައިވެ އެވެ.\nމަޖިލީހުގެ މަސައްކަތްތައް ގާނޫނު އަސާސީ ތަސައްވުރު ކޮށްފައި އޮތީ އެހާ ވެސް ފުރިހަމައަށެވެ. ކޮންމެ މަޖިލިސް އިންތިޚާބެއްގައި ވެސް ކެންޑިޑޭޓުންނާއި ޕާޓީތަކުގެ ފަރާތުން އިވެނީ އެ އަޑުތަކެވެ. ރައްޔިތުންގެ ލާބަ އާއި މަންފާއަށް މަސައްކަތް ކުރާނެ ވާހަކަ އެވެ. އެކަމަކު އާ ގާނޫނު އަސާސީގެ ދަށުން ވޭތުވެދިޔަ 10 އަހަރުގެ ތަޖުރިބާއަށް ބަލާއިރު، މިހާރު ހިނގަމުންދާ މަޖިލީހާއި އޭގެ ކުރިން އޮތް މަޖިލީހުގައި ވެސް ކަންކަން ހިނގީ އެގޮތަކަށް ނޫނެވެ.\nމަޖިލިހުން މިހާތަނަށް ވެސް ފެނުނީ ސިޔާސީ ހަމަނުޖެހުންތަކެވެ. މަޖިލީހުގެ ގިނަ މެމްބަރުން ނިސްބަތްވަނީ ކޮންމެވެސް ސިޔާސީ ޕާޓީއަކަށް ވާތީ ސިިޔާސީ ޚިޔާލު ތަފާތުވުންތައް މަޖިލީހުގައި ހުރުމަކީ އޭގެ ޒާތުގައި މައްސަލައެއް ނޫނެވެ. އެކަމަކު ސިޔާސީ ގޮތުން މަޖިލީހުގައި ކުރާ މަސައްކަތްތަކާ އަޅާބަލާއިރު، ރައްޔިތުންނާ ގުޅުން ހުރި ކަންކަމަށް އިސްކަން ދެވޭތޯ މިއީ ސީރިއަސް ސުވާލެކެވެ.\nއުމުރުން 65 އަހަރު ވީ މީހުންނަށް ރައީސްކަން ނުކުރެވޭ ގޮތަށް ގާނޫނު އަސާސީއަށް އިސްލާހު ގެނައުމުގެ ބިލް 2015 ގައި ފާސްކުރަން ނެގީ މަދު ދުވަސްކޮޅެކެވެ. އޭރުގެ ސަރުކާރަށް މަޖިލީހުގައި އޮތް ބޮޑު އަޣުލަބިއްޔަތުގެ ބޭނުން ހިފައި، ސަރުކާރަށް ނިސްބަތްވާ މެމްބަރުން ބޭނުންވި ގޮތަށް ވަގުތުން ވަގުތަށް ބިލް ފާސްކޮށްލީ ސިޔާސީ ގޮތުން ވަކި ބަޔަކަށް އަމާޒުކޮށްގެން ކަމަށް އޭރު އެތައް ބަޔަކު ތުހުމަތުކުރި އެވެ. ވެރިކަން ބަދަލުވުމާ އެކު ވެސް ފެނުނީ ހަމަ އެ މަންޒަރެވެ. އާ ސަރުކާރަށް މަޖިލީހުގައި ލިބުނު އަޣުލަބިއްޔަތާ އެކު، އެ އިސްލާހު އުވާލަން މަޖިިލީހުން ފާސްކުރީ ވެސް ހަމަ އެހާ އަވަހަށެވެ. ކޮމެޓީ މަރުހަލާއިން އެ ބިލް ދިރާސާ ކުރަން 20 މިނެޓް ވެސް ނުނަގަ އެވެ.\nއެންޓި ޑިފެކްޝަންގެ ގާނޫނަކީ ވެސް އޭގެ އަނެއް މިސާލެވެ. މިދިޔަ އަހަރު އޭރުގެ ސަރުކާރަށް ނިސްބަތްވި މަޖިލިސް މެމްބަރުން ޕާޓީ ދޫކޮށް ދިއުމުގެ ބިރާ އެކު، މަޖިލީހުން މިދިޔަ އަހަރު އެންޓި ޑިފެކްޝަންގެ ބިލް ފާސްކުރީ އޭރުގެ އިދިކޮޅު ފަރާތްތަކުން ޖަލްސާތައް ބޮއިކޮޓް ކޮށްފައި ވަނިކޮށް، ބާރު ސްޕީޑްގައި އެ ބިލްގެ މަސައްކަތް ކުރިއަށް ގެންގޮހެވެ. އެ ގާނޫނު އުވާލީ ވެސް އެހާ އަވަހަށް، އެހާ ފަސޭހަކޮށެވެ.\nއަބުރުގެ ގާނޫނާއި ބޭރު ގައުމުތަކުން ހިމާޔަތް ހޯދާފައިވާ ފަރާތްތަކަށް ރައީސްކަން ނުކުރެވޭ ގޮތަށް ރިޔާސީ އިންތިޚާބުގެ ގާނޫނަށް ގެނައި އިސްލާހަކީ ވެސް އެފަދަ މިސާލުތަކެކެވެ. ކުރުކޮށް ބުނާ ނަމަ، ސިޔާސީ ގޮތުން މަޖިލީހުގެ މަސައްކަތްތަކުގެ ސްޕީޑް ވަރަށް އަވަހެވެ. ދުވާލާއި ރޭގަނޑު ޖަލްސާތަކާއި ކޮމެޓީތައް ބާއްވައިގެން އެކަމެއް ނިންމާލަނީ އެވެ. އެކަމަކު ރައްޔިތުންނާ ގުޅުން ހުރި މުހިންމު ބިލްތަކާއި މަސައްކަތްތަކުގައި މަޖިލިސް އަބަދުވެސް ފެންނަނީ ފަހަތު ފަޔަށް ބުރަކޮށެވެ.\nހައިބަތު ބޮޑު ރައްޔިތުންގެ މަޖިލިސް --- މިހާރު ފޮޓޯ/ހުސެއިން ވަހީދު\nއާ ސަރުކާރު ވެރިކަމަށް އައީ ބޮޑު ލެޖިސްލޭޓިވް އެޖެންޑާއަކާ އެކު އެވެ. ގާނޫނު އަސާސީއާ ޚިލާފް ގާނޫނުތަކާއި ވަކިވަކި ފަރާތްތަކަށް އަމާޒުކޮޮށްގެން ހަދާފައި ހުރި ގާނޫނުތައް އުވާލުމުގެ އިތުރުން ސަރުކާރުގެ މުހިންމު ވައުދުތައް ފުއްދަން ކޮންމެހެން ބޭނުންވާ މުހިންމު ގާނޫނުތަކެއް ހެދުމަކީ ވެސް މިހާރު މި ހިނގާ މަޖިލިސް ނިމުމުގެ ކުރިން ސަރުކާރުން ރޭވި ކަންކަމެވެ. އޭގެ ތެރެއިން މުހިންމު ބައެއް ބިލްތައް މަޖިލީހާ ހަމައަށް މިިހާރު ވަނީ ގޮސްފަ އެވެ.\nގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަނާއި ދައުލަތަށް ގެއްލިފައިވާ ފައިސާ ހޯދަން އެކުލަވާލާފައިވާ ރިޔާސީ ކޮމިޝަނަށް ބާރު ދިނުމުގެ ބިލާއި ވަކީލުންގެ ބިލާއި ކޮރަޕްޝަން ފަޅާއަރުވާލާ މީހުންނަށް ހިމާޔަތް ދިނުމުގެ ބިލާއި ނުހައްގު މުއްސަނދިކަން ހުއްޓުވުމުގެ ބިލަކީ ވެސް އެފަދަ ބިލްތަކެކެވެ. އެކަމަކު ބިލްތަކާ މެދު ވެސް، މެމްބަރުން ސީރިއަސް ގޮތެއްގައި މަޖިލީހުން ދެކޭ ތަނެއް ނުފެނެ އެވެ.\nރިޔާސީ ދެ ކޮމިޝަނަށް ބާރު ދިނުމުގެ ބިލާ މެދު ކަން ވެގެން ދިޔައީ އެފަދަ ގޮތަކަށެވެ. ދެ ކޮމިޝަނަށް ބާރު ދިނުމުގެ ބިލުގެ މަސައްކަތް ކޮމެޓީ މަރުހަލާ އިން ނިންމިޔަސް، މަޖިލިސް ޗުއްޓީއަށް ދިއުމުގެ ކުރިން ބޭއްވި އެންމެ ފަހު ޖަލްސާގައި އެ ބިލަށް ވޯޓަށް އެހޭނެ ގޮތެއް ނުވި އެވެ. ސަރުކާރު ކޯލިޝަނަށް ނިސްބަތްވާ މެމްބަރުންތަކެއް ޖަލްސާއަށް ހާޒިރު ނުވުމުން އެންމެ ފަހުން ޖެހުނީ އެ ބިލް ފާސްނުކޮށް، މަޖިލިސް ޗުއްޓީއަށް ދާށެވެ.\nނަތީޖާއަކަށް ވީ، އެ ދެ ކޮމިޝަންގެ މަސައްކަތްތަކަށް ބާރު ދޭ ގާނޫނެއް ނެތި އެ ދެ ކޮމިޝަންގެ މަސައްކަތްތައް މިވަގުތު ކުރިއަށް ގެންދަން ޖެހުމެވެ. އެ ދެ ކޮމިޝަނާ ހަވާލުވެފައި އޮތީ އަދި އެ ދެ ކޮމިޝަނުން ކުރަމުން ގެންދަނީ ކިތަންމެ މުހިންމު މަސައްކަތްތަކެއް ކަމަށް ވިޔަސް، އެ ދެ ކޮމިޝަނަށް މިވަގުތު އޮތް ހަމައެކަނި ގާނޫނީ ހައިސިއްޔަތަކީ ގާނޫނު އަސާސީގެ ދަށުން ރައީސަށް ލިބިގެންވާ ބާރުގެ ދަށުން އެ ދެ ކޮމިޝަން އުފައްދަވައި، ނެރުއްވި ގަރާރެވެ.\nގާނޫނީ ޚިދުމަތުގެ ޕްރޮފެޝަންގެ ބިލަށް ވެސް ދިމާވީ އެފަދަ ގޮތެކެވެ. ރާއްޖޭގައި އެންމެ ފުޅާ އެއް ދާއިރާ ކަމަށްވާ އަދި އެންމެ މުހިންމު އެއް މަސައްކަތް ކުރާ ގާނޫނީ ވަކީލުންގެ ކަންބޮޑުވުންތަކަށް ހައްލު ހޯދައި ދިނުމަށް ހުށަހެޅި އެ ބިލް ކޮމެޓީ މަރުހަލާއިން ނިމުނަސް، އަދިވެސް މަޖިލީހުން އޮތީ ފާސް ނުކުރެވި އެވެ. ކޮރަޕްޝަން ފަޅާއަރުވާލާ މީހުންނަށް ހިމާޔަތް ދިނުމުގެ ބިލާއި ނުހައްގު މުއްސަނދިކަން ހުއްޓުވުމުގެ ބިލުގެ މާ ބޮޑު މަސައްކަތެއް އަދި ނުކުރެ އެވެ.\nމުހިންމު ބިލްތައް ފާސް ނުކޮށް މަޖިލިސް ޗުއްޓީއަށް ދިއުމުން ސަރުކާރު ކޯލިޝަންގެ ހަތަރު ލީޑަރުންގެ މަޝްވަރާގެ މަތިން، ދައުރުން ބޭރުން ޚާއްސަ ޖަލްސާއެއް ބާއްވަން ވެސް ކޯލިޝަނުން ނިންމި އެވެ. އެކަމަކު މި އަހަރުގެ ފުރަތަމަ ދައުރު ޖަލްސާތައް އަންނަ ހަފުތާގައި ފަށަން ގާތްވެފައި ވާއިރު ވެސް، ދައުރުން ބޭރުން ބާއްވަން ނިންމި ޖަލްސާ ބޭއްވޭނެ ގޮތެއް ނުވި އެވެ. ސަބަބަކަށްވީ ޚާއްސަ ޖަލްސާއެއް ބާއްވަން ބޭނުންވާ މިންވަރަށް މެމްބަރުންގެ ސޮއި ނުލިބުމެވެ. މަޖިލީހުގެ ބޮޑު އަޣުލަބިއްޔަތެއް މިވަގުތު ސަރުކާރު ކޯލިޝަނަށް އޮތްއިރު، ޚާއްސަ ޖަލްސާއެއް ބޭއްވުމަށް ތާއީދު ނުލިބުމަކީ ވެސް މެމްބަރުންގެ އިހްލާސްތެރިކަމާ އެކު ސުވާލު އުފެދޭ ކަމެކެވެ.\nކުރިން މި ފާހަގަ ކޮށްލީ ދާދިފަހުން މަޖިލީހަށް ހުށަހެޅި މުހިންމު ބައެއް ބިލްތަކެވެ. އެއަށް ވުރެ ކުރިއަށް ޖެހިލިޔަސް، މުހިންމު އެހެން ބިލްތަކެއް މަޖިލީހުގައި އަދިވެސް ތާށިވެފައި އެބަހުއްޓެވެ. ހެއްކާ ބެހޭ ބިލަކީ އޭގެ ތެރެއިން ބިލެކެވެ. މިހާރު ރާއްޖޭގައި އަމަލު ކުރަމުންދާ 40 އަހަރަށް ވުރެ ގިނަ ދުވަސްވެފައިވާ ހެއްކާ ބެހޭ ގާނޫނުގެ ބަދަލުގައި އާ ބިލެއް ޑްރާފްޓްކޮށް، ސަރުކާރުން މަޖިލީހަށް ފޮނުވައި، ކޮމެޓީ މަރުހަލާގައި ވެސް އޮންނަތާ ދެ އަހަރު ވާން ގާތްވީ އެވެ. އަދިވެސް އެ ބިލުގެ މަސައްކަތެއް ނުނިމެ އެވެ.\nގައުމީ ބޮޑެތި ކަންކަން ނިމުމުގަ އާއި ގާނޫނީ ގޮތުން ކޮންމެހެން ރައްޔިތުންގެ ފެންނަ ނުފެންނަ ވޯޓަކަށް ދާން ޖެހޭ ހާލަތްތަކުގައި އެފަދަ ވޯޓުތައް ނެގުމާ ބެހޭ ގޮތުން ރައްޔިތުންގެ ޚިޔާލު ހޯދުމުގެ އާންމު ވޯޓު ނެގުމާ ބެހޭ ބިލާއި ތައުލީމުގެ ބިލާއި ކުޑަކުދިންގެ ހައްގުތައް ރައްކާތެރި ކުރުމުގެ އާ ގާނޫނެއް ހެދުމުގެ ބިލް ވެސް މަޖިލީހަށް ހުށަހެޅިތާ އަހަރުތަކެއް ވެއްޖެ އެވެ. އެކަމަކު އެއިން އެއްވެސް ބިލެއްގެ މަސައްކަތް ކޮމެޓީ މަރުހަލާއިން ނިމިގެން ތަޅުމާ ހަމައަކަށް ވެސް ނާދެ އެވެ. މިދިޔަ އަހަރު ފަހު ދައުރުގައި މަޖިލީހުން ފާސްކުރި ބިލްތަކަކީ މުޅިން ވެސް ގާނޫނުތައް އުވާލުން ނުވަތަ ބައެއް ގާނޫނުތަކަށް އިސްލާހުތައް ގެނައުމުގެ ބިލްތައް އެކަންޏެވެ.\nމަޖިލީހުގައި މުހިންމު ވޯޓުތައް ނަގާއިރު އާންމު ގޮތެއްގައި ޕީޖީ ގްރޫޕްތަކުން ވިިޕްލައިން ނެރެ އެވެ. ވަކި ގޮތަކަށް ވޯޓު ދޭން އެންގުން އެކަންޏެއް ނޫނެވެ. ބޭނުންވާ މިންވަރަށް ވޯޓު ނުލިބިދާނެ ކަމަށް ބެލެވޭ ނަމަ، މެމްބަރުން ޖަލްސާއަށް ހާޒިރުވާން ވެސް އަންގަ އެވެ. ސިޔާސީ ކަންކަމުގައި މުހިންމު ވޯޓުތައް ނެގޭއިރު، މި މަންޒަރުތައް އަބަދުވެސް ފެނެ އެވެ. އެހެންވީއިރު، ރައްޔިތުންނާ ގުޅުން ހުރި މިދެންނެވި ފަދަ، މުހިންމު ބިލްތަކަށް ވިޕްލައިންތަކާއި އެންގުންތަކެއް ފެނިގެން ނުދަނީ ކީއްވެގެންތޯ ވެސް ސުވާލު އުފެދެ އެވެ.\nމަޖިލީހުގެ ދައުރު ހަމަވެ، މަޖިލިސް އުވިގެން ދާއިރު ނުނިމި ހުންނަ ބިލްތަކާ މެދު އަމަލު ކުރާނެ ވަކި ގޮތެއް މަޖިލީހުގެ ގަވާއިދުގައި ކަނޑައަޅާފައި ނެތަސް، މިހާތަނަށް އަމަލު ކުރަމުން އައި އުސޫލަކީ މަޖިލިސް އުވިގެން ދާއިރު ނުނިމި ހުންނަ ބިލްތައް އޮޓަމެޓިކުން ބާތިލްވީ ކަމަށް ބެލުމެވެ. އާ ގާނޫނު އަސާސީގެ ދަށުން އިންތިޚާބުކުރި ފުރަތަމަ މަޖިލިސް 2014 ގައި އުވުނުއިރު ނުނިމި ހުރި ބިލްތަކާ މެދު ވެސް އަމަލުކުރީ އެ އުސޫލުންނެވެ.\nއެހެންވުމުން މިހާރު ހިނގަމުންދާ މަޖިލީހުގައި ބާކީ އޮތް ކުޑަ ދުވަސްކޮޅުގައި، މިދެންނެވި ބިލްތަކުގެ މަސައްކަތް ނުނިންމައިފި ނަމަ، އެ ބިލްތައް ވެސް އެ އުސޫލުން ބާތިލް ވެގެންދާނެ އެވެ. އެހެންވެއްޖެ ނަމަ، ނިކުންނާނެ ނަތީޖާއަކީ އެ ބިލްތަކުގެ މަސައްކަތްތައް ދެން އަންނަ މަޖިލީހަކުން އަލުން ފަށަން ޖެހުމެވެ. އަދި މިފަދަ ބިލްތަކާ މެދު މިހާރު މަޖިލީހުގެ ސްޕީޑް ހުރި ގޮތުން ނަމަ، ދައުރު ހަމަވުމުގެ ކުރިން މުހިންމު ބިލްތައް ނިންމޭނެ ކަން ނުވަތަ ނޫންކަން މި އޮތީ ސުވާލު މާކެއްގެ ތެރޭގަ އެވެ.\nގާނޫނީ ބައެއް ބޭފުޅުން ދެކެވަޑައިގަންނަވާ ގޮތުގައި ރިޔާސީ ދެ ކޮމިޝަނަށް ބާރު ދޭ ބިލް މަޖިލީހުން ފާސް ނުވެ އޮތުމުން އެ ދެ ކޮމިޝަންގެ ތަހުގީގުތަކާ ގުޅިގެން ގާނޫނީ މައްސަލަތަކެއް ފަހުން ނިކުތުމުގެ ފުރުސަތު އެބަ އޮތެވެ. ސަބަބެއްގެ ގޮތުގައި އެ ބޭފުޅުން ވެސް ފާހަގަކުރައްވަނީ ރައީސްގެ ގަރާރަކުން އެ ދެ ކޮމިޝަން އުފެއްދެވިޔަސް، ޖިނާއީ ތަހުގީގުތައް ހިންގުމުގެ ބާރު ގާނޫނަކުން އެ ކޮމިޝަނަށް މިވަގުތު ލިބިފައި ނެތުމެވެ.\n"ކޮމިޝަނުން ކިތަންމެ ފުރިހަމަ މަސައްކަތެއް ކުރިޔަސް، އެންމެ ފަހު މަރުހަލާގައި ކޯޓުގައި ބަޔަކު ސުވާލު އުފައްދާނެ އެއީ ގާނޫނާ ޚިލާފަށް ހިންގި ތަހުގީގެކޭ،" އެއް ވަކީލަކު ވިދާޅުވި އެވެ.\nރައްޔިތުން ތަމްސީލު ކުރުމުގެ އެންމެ ބޮޑު ބާރު ކަމަށްވާ މަޖިލީސް އޮތީ ފާޑަކަށް ހުއްޓިފަ އެވެ. އެކަމަކު ރައްޔިތުންނާ ގުޅުން ހުރި މުހިންމު ކަންކަމުގައި މަޖިލީހުން ސީރިއަސް ނަޒަރަކުން އެބަ ވިސްނަން ޖެހެ އެވެ. ބޮޑެތި މުސާރަ އާއި އިނާޔަތްތައް މެމްބަރުންނަށް ދިނުމުގެ އިތުރުން ގާނޫނީ ގޮތުން މެމްބަރުންނާއި މަޖިލީހުގެ މައްޗަށް އޮތީ އެ ޒިންމާ އެވެ.


ނިއުމާ ހުހެއް ނޫން، ވަރަށް އަވަހަށް ކައިވެނި ކުރަނީ! – Feshun.mv\nނިއުމާ ހުހެއް ނޫން، ވަރަށް އަވަހަށް ކައިވެނި ކުރަނީ!\n14 ނޮވެމްބަރ 2021 - 12:30\nދިވެހި ފިލްމީ އިންޑަސްޓްރީގައި އުފެދުނު އެންމެ ކުޅަދާނަ ބަތަލާ ކަމަށް ގިނަ ބަޔަކު ދެކޭ، ނިއުމާ މުހައްމަދު އަނެއްކާވެސް ވަރަށް އަވަހަށް ޒަވާޖީ ހަޔާތެއް ފަށަން އުޅޭކަމުގެ އިޝާރާތެއް ދީފިއެވެ.\nމިހާރު ފިލްމް ކުޅުން ހުއްޓާލާ، ކެމެރާ ފުރަގަހުން ޕްރޮޑިއުސަރެއްގެ ގޮތުގައި މަސައްކަތް ކުރަމުން އަންނަ ނިއުމާ މީގެ ކުރިން ވަނީ ތިން ކައިވެންޏެއް ކޮށްފައެވެ. އޭނާ ފުރަތަމަ ކައިވެންޏެއް ކޮށްފައިވަނީ 2003 ވަނަ އަހަރު އެވެ. އެ ކައިވެނި ރޫޅި، އޭނާ ވަނީ އޭގެ ފަހުން މަޝްހޫރު ފިލްމީ ތަރި އަލީ ސީޒަންއާ ވެސް ކައިވެނި ކޮށްފައެވެ. އެ ކައިވެންޏަށް ފަހު އޭނާ ދެން ކައިވެނި ކުރީ ހަސަން އާއެވެ. ހަސަން ވަނީ ނިއުމާއާ ކައިވެނިކުރުމަށް ފަހު ބައެއް ލަވަތަކުންވެސް ފެނިފައެވެ. އަދި އެ ކައިވެންޏަށް ދަރިފުޅު ޒޯޔާ ހަސަން ވަނީ ލިބިފައެވެ.\nދިވެހި ޗެނަލް އިން ގެނެސްދޭ "ލޯބިލޯބިން" ޕްރޮގްރާމުގައި ބައިވެރިވެ ވާހަކަދައްކަމުން ނިއުމާ ވަނީ އޭނަގެ ލޯބިވެރިޔަކު ހުންނަ ކަން ހާމަކޮށްފަ އެވެ. އަދި ވަރަށް އަވަހަށް ޒަވާޖީ ހަޔާތެއް ފަށާނެ ކަމުގެ އިޝާރާތެއްވެސް ނިއުމާ ވަނީ ދީފައި ވެއެވެ.\nނިއުމާ ބުނިގޮތުގައި، ހަޔާތުގެ ބައިވެރިއަކަށް އިހުތިޔާރު ކުރާ މީހެއްގެ ގައިގައި އޭނާ ބޭނުންވާ ސިފަތަކެއް ހުންނަން ޖެހެއެވެ. އޭގެތެރޭގައި އެކަކު އަނެކަކަށް އިތުބާރު ކުރުމާއި، އިހުތިރާމްކުރުން އަދި ދީނަށް ލޯބި ކުރާ މީހެއް ކަމުގައި އޭނަގެ ހަޔާތުގެ ބައިވެރިޔާ ވާންޖެހެއެވެ. ނިއުމާ ހަޔާތުގެ ބައިވެރިޔެއް އިހުތިޖާރު ކުރަނީ މިކަންކަމަށް ބަލައިފައި ކަމަށް އޭނާ ބުންޏެވެ.\nސްކޫލު ދައުރަށްފަހު ސީދާ މީހަކާއި ލޯބީގެ ގޮތުން އެންމެ ފުރަތަމަ ގުޅުނީ އުމުރުން 21 އަހަރުގައި ކަމަށް ނިއުމާ މި ޕްރޮގްރާމުގައި ބުންޏެވެ.\nއުމުރުން 43 އަހަރުގެ ނިއުމާ، ފިލްމް ކުޅުން ހުއްޓާލީ މީގެ ދެތިން އަހަރު ކުރިންނެވެ. އޭނާ ކެމެރާ ކުރިމަތިން ފެނުނު އެންމެ ފަހު ފިލްމަކީ ނިއުމާ އާއި އޭނާގެ ދަރިފުޅު ޒޯޔާ ހަސަންގެ ފިލްމު ކުންފުނި ނިއުޒޯ އިން ޕްރޮޑިއުސްކޮށް، މުއުމިން ފުއާދު ލިޔެ، ޑައިރެކްޓްކޮށްފައިވާ "ނިވައިރޯޅި" އެވެ.\n3 ހަފްތާ ކުރިން ago\nދީނަށްލޯބިކުރާމީހަކުބޭނުމިއްޔާތިމާއެހަެްދޯނަެްލޯބިކުރައްވީނު ފިލްމުގެހުރިހާމަކުންދުރުވެ ބުރުގާއެޅުންފަދަކަންތައްވެސްހުރީހުރިގޮތައް އެއީއަސާސީކަންތައްތަެްވެސް ހުރީަދިނުވެޔެއްނު\nސުޕްރީމްކޯޓާއި ހައިކޯޓު ރިސެސްއަށް\nލަވަ ނުކިޔާތީ ސަރުކާރުން ވަޒީފާއެއް ނުދިން: ނިކަމެތި ޒުވާނެއް


Varun aaeku romance kuran beynun: Kajol\nވަރުންއާއެކު ރޮމޭންސް ކުރަން ބޭނުން: ކާޖޮލް\nބޮލީވުޑްގެ ފިލްމުތަކަށް ކާސްޓުން ނަގާ ގޮތައް ފާއިތުވި އަހަރުތަކުގައި ބޮޑެތި ބަދަލުތަކެއް އައިސްފި އެވެ. މީގެ ކުރިން ކާސްޓު ނަގާއިރު ހިރޯއިންއަކީ ހީރޯއަށްވުރެ އުމުރުން ހަގު އަދި ޅަފުރައިގެ ކުއްޖަކަށް ވާންޖެހެ އެވެ. ނަމަވެސް މި ގަބޫލުކުރުން މިހާރު ވަނީ ބަދަލުވާން ފަށާފަ އެވެ.\nއެންމެފަހުން 2016 ވަނަ އަހަރު ކަރަން ޖޯހަރް ގެނެސްދިން ފިލްމު "އޭ ދިލް ހޭ މުޝްކިލް" ގަައި ރަންބީރް ކަޕޫރް ވަނީ އޭނާއާ އުމުރުން ދޮށީ އެކްޓްރެސެއް ކަމުގައިވާ އައިޝްވާރިޔާ ރާއީ ބައްޗަންގެ ލޯބިވެރިޔާގެ ރޯލު ކުޅެފަ އެވެ. ހަމަ އެ އަހަރު ފިލްމު "ކީ އެންޑް ކާ" ގައި ކަރީނާ ކަޕޫރް ވަނީ އަރްޖުން ކަޕޫރްގެ ލޯބިވެރިޔާގެ ރޯލު ކުޅުނުއިރުގައި، މި އަހަރު ނިކުތް "ފަންނޭ ޚާން" ގައި ރާޖްކުމާރް ރާއޯ ވަނީ އައިޝްވާރިޔާގެ ލޯބިވެރިޔާގެ ރޯލު ކުޅެފަ އެވެ.\nއެފަދަ ރޯލެއް ކުޅުމަށް އެއްބަސްވާނަންތޯ އިންޑިއާގެ ނޫހަކުން ކާޖޮލް ގާތުގައި އެހުމުން ބުނީ އެފަދަ ފިލްމެއް ކުޅުމަށް އޭނާ ދެބަސްވާންވީ ސަބަބެއް ނެތް ކަމަށެވެ.\nވަރުން ދާވަން އާއި ކާޖޮލް އެކީގައި --\nއޭނާއެކު އެ ރޯލު ކުޅެން ތަރިއެއް ހިޔާރުކުރާނަމަ ނަގާނީ ކާކުތޯ އެހުމުން ބުނީ، "ވަރުން ދާވަން، ކުރިން 'ދިލްވާލޭ' ގައި އޭނާއާ އެކީގައި މަސައްކަތްކުރިން. އޭނާއަކީ ވަރަށް ރަނގަޅު އަދި އެކީގައި މަސައްކަތްކުރަން ވަރަށް މަޖާ މީހެއް. އެހެންވީމަ އަހަރެން ރޮމޭންސްކުރަން ބޭނުންމީ ވަރުންނާއެކު،" ކަމަށެވެ.\nނަމަވެސް ކާޖޮލް ބުނީ އެ ސުވާލު ބިނާވާނީ ލިބޭ ސްކްރިޕްޓުގެ މައްޗަށް ކަމަށެވެ. ރަނގަޅު ސްކްރިޕްޓެއް ލިބިއްޖެނަމަ އެފަދަ ފިލްމެއް ކުޅުމަށް ދެކޮޅު ނަހަދާނެ ކަމަށް ބުންޏެވެ.


License joorimanaa ahvure, dharivarunge loan tahah maafu kurun maa muhimmu!\nލައިސަންސް ޖޫރިމަނާ މައާފް ކުރުމަށް ވުރެ، ދަރިވަރުންގެ ލޯނުތައް މައާފު ކުރުން މާ މުހިއްމު!\n23 ފެބްރުއަރީ 2021 - 12:52:32\nލޯނާއި ޖޫރިމަނާ އަކީ ދިވެހިންގެ ތެރޭގައި އާއްމު ކަމެކެވެ. ދިރިއުޅުމުގެ އެކި ހަރަދުތަކަށް ލޯނު ނަގާ މީހުން ދަނީ ގިނަވަމުންނެވެ. އަދި ގަވާއިދުތަކާ ހިލާފުވެގެން ޖޫރިމަނާ ކުރާ މީހުން ވެސް މަދެއް ނޫނެވެ. ދިރިއުޅުމުގެ އެތައް ފިއްތުންތަކަކާ ކުރިމަތިވެ ލޯނާއި ޖޫރިމަނާ ނުދެއްކި އެތައް ބަޔަކު ދަނީ ދަރަނީގައި ގެނބެމުންނެވެ.\nރައްޔިތުން ދަނީ އެތައް ކަން ބޮޑުވުމެއް މިކަމާ ގުޅިގެން ފާޅު ކުރަމުންނެވެ. އެއީ އިއްޔެއަކު ނުވަތަ މިއަދަކު ހާމަކުރަމުންދާ ކަންބޮޑުވުންތަކެއް ނޫނެވެ. އެތައް އަހަރުތަކެއްގެ އާދޭހުގެ އަޑުތަކެކެވެ. ބައެއް ސަރުކާރުތަކުން އެކި ދާއިރާތަކުން ޖޫރިމަނާގައި ގެނބެމުންދާ ރައްޔިތުންނާއި ލޯނުގައި ބެދިފައިވާ ފަރާތްތަކައް ވަނީ އެހީތެރިކަން ފޯރުކޮށްދީފައެވެ. ނަމަވެސް ފައިސާގެ އެ ފިއްތުންތަކުން ސަލާމަތްވާ މީހުންނަށް ވުރެ އެ މަޅީގައި ޖެހޭ މީހުންގެ އަދަދު ދުވަހުން ދުވަހަށް ގިނަވަމުންދާ މަންޒަރަކީ ވަރަށް ގާތުން ފެންނަ މަންޒަރެކެވެ.\nމި މައްސަލަ މިހެން ހުރިއިރު ރައީސް އިބްރާހިމް މުހައްމަދު ސޯލިހް ވަނީ ލައިސަންސު ނެތި ޖޫރިމަނާކޮށްފައިވާ އުމުރުން 18 އަހަރުން ދަށުގެ ކުދިންގެ މައްސަލައަށް އަވަސް ހައްލެއް ގެނެސް ދެއްވާނެކަމަށް ވިދާޅުވެފައެވެ. ރައީސް މިހެން ވިދާޅުވެފައި ވަނީ ވެރިކަން ކުރާ މައި ޕާޓީ އެމްޑީޕީން ކުރިއަށް ގެންދާ ރަށްވެހި ފަތިސް ކެންޕެއިންގައި އަތޮޅުތަކުގެ ރަށްރަށަށް ސުވާލުކުރުމަށް ހުޅުވާލައިގެން ބޭއްވި ބައްދަލުވުމުގައި ވާހަކަފުޅުދައްކަވަމުންނެވެ. ފުވައްމުލަކު ސިޓީން 18 އަހަރު ނުފުރޭ ކުދިން ސައިކަލު ދުއްވައިގެން ކޮށްފައިވާ ޖޫރިމަނާތަކާ ގުޅިގެން ދެންނެވި ސުވާލަށް ޖަވާބު ދެއްވަމުން ރައީސް ވިދާޅުވީ މި މައްސަލައަކީ އަތޮޅުތަކުގައި ވެސް އަދި މާލޭގައި ވެސް ވަރަށް ބޮޑަށް އޮތް މައްސަލައެއް ކަމަށެވެ.\nމި މައްސަލައަށް ހައްލެއް ގެނައުމަށް ވަރަށް އަވަހަށް ފިޔަވަޅުތަކެއް އަޅުއްވާނެ ކަމަށާއި، އެހެން ނަމަވެސް ލައިސަންސް ނެތި ސައިކަލު ދުއްވުމަކީ ކޮށްގެންވާނެ ކަމެއް ނޫން ކަމަށް އެމަނިކުފާނު ވިދާޅުވިއެވެ. އަދި ގަވާއިދާއި އެއްގޮތަށް ހުރިހާ ކުދިން ވެސް އަދި މީހުން ވެސް އުޅުމަކީ މުހިންމު ކަމެއްކަން ފާހަގަކުރައްވައި ރައީސް ވިދާޅުވީ ލައިސަންސު ނެތި ސައިކަލު ދުއްވައިގެން ކޮށްފައިވާ ޖޫރީމަނާތަކާ ހެދި ޒުވާން ކުދިންނަށް ދިރިއުޅުން ނުފެށި ކައިވެނި ނުކުރެވޭ ވަރަށް މައްސަލަ ބޮޑުވުމަކީ ހައްލުކޮށްދޭން ޖެހޭ ކަމެއް ކަމަށެވެ.\nއެމަނިކުފާނު ވިދާޅުވީ މި މައްސަލައަށް ހައްލެއް ގެނައުމަށް ކަމާއި ބެހޭ ފަރަތްތަކާ ވާހަކަ ދައްކައިގެން ވަރަށް އަވަހަށް ހައްލެއް ގެނެސް ދެއްވާނެ ކަމަށެވެ. މިހެން ވިދާޅުވުމާ ގުޅިގެން އެ ކުދިންގެ ޖޫރިމަނާ މައާފްކޮށްދެއްވަން ރައީސްގެ ވިސްނުންފުޅު ގެންގުޅުއްވާ ކަމަށް ގިނަ ބަޔަކު ބުނަން ފެށިއެވެ. އަދި އެއީ އިންސާފުވެރި ގޮތެއް ނޫން ކަމަށް ބުނެ ގިނަ ފާޑުކިޔުންތަކެއް އަމާޒުވެގެން ދިޔައެވެ.\nސަބަބަކީ ބައެއް އެކްސިޑެންޓުތަކުގައި މީހުންގެ ފުރާނައަށް ނުރައްކާވެ، ބައެއް މީހުން ނުކުޅެދޭ މީހުންނަށް ވެސް ވެފައި ވާތީ އެވެ.\nކުށެއް ކޮށްގެން ކޮށްފައިވާ ޖޫރިމަނާ މައާފް ކުރުމަކީ ހައްލެއްތޯ ގިނަ ބަޔަކު ސުވާލު ކުރަން ފެށިއެވެ. އެއަށްވުރެ ސަރުކާރުގެ ލޯނުގެ ދަށުން ކިޔަވާ ކުދިންނަށް ލޯން މައާފް ދިނުމަކީ ބުއްދިވެރި ގޮތެއް ކަމަށް އަޅުގަނޑަށް ވެސް ފެނެއެވެ.\nއެއީ ގަވާއިދުތަކާ ހިލާފުވި ފަރުދުންނަށް ވުރެ ގައުމަށް ހިދުމަތް ކޮށްދެމުންދާ ފަރާތްތަކެއްގެ ބޮލުން ސަރުކާރަށް ދައްކަން ޖެހިފައިވާ ފައިސާގެ ބަރުކަން ނެގުމުން ގައުމަށް ވެސް މާ ފައިދާ ވާނެ ކަމަކަށް ވާތީއެވެ.\nއެހެން އަހަރުތަކާ ހިލާފަށް މި އަހަރު ސަރުކާރުން ވަނީ ސްޓޫޑެންޓް ލޯންގެ އަދަދުތައް ވެސް އިތުރުކޮށްފައެވެ. އަދި މިހާރު ވެސް އެތައް ދަރިވަރުންނެއް ކިޔެވުން ނިންމާލުމަށް ފަހު ސަރުކާރުގެ އަތުން ނަގާފައިވާ ލޯނު އަނބުރާ ނުދެއްކިގެން ދިރިއުޅުމުގެ އަސާސީ އެކި ބޭނުން ނުފުއްދި ހާލުގައި އެބަ އުޅެ އެވެ.\nއަހަރެންގެ ނަޒަރުގައި ގައުމުގެ ރައްކާތެރިކަމަށްޓަކާ އަޅާފައިވާ ފިޔަވަޅުތަކައް ބޯނުލަނބައިގެން ޖޫރިމަނާ ކޮށްފައިވާ ބައެއްގެ ބޮލުގައި އެޅިފައިވާ ފައިސާތަކެއް މައާފުކޮށްދިނުމަށް ވުރެ ގައުމަށް ފައިދާ ކޮށްދޭ ޒިންމާދާރު ބައެއްގެ ބޮލުގައި އެޅިފައިވާ ލޯނުތައް މައާފްކޮށްދިނުން މާ މުހިންމެވެ. އެއީ ގައުމު ކުރި އަރުވާނީ ޒިންމާދާރު ހަރުދަނާ ޒުވާނުން ކަމަށް ވާތީ އެވެ.


Palestine akee vaki dhaulatheh'ge gothugai balaigathumah Trump...\nއިޒްރޭލުން ފޭރިގަނެފައިވާ ބިމަކީ އިޒްރޭލުގެ ތަނެއްގެ ގޮތުގައި ހަމަޖެހިގެންދާނެ\nފަލަސްތީނުން ވަނީ ޕްލޭންގައިވާ ކަންކަމަށް ދެކޮޅު ހަދާފަ\nޕްލޭންގެ މަސައްކަތް ފެށީ 2017 ވަނަ އަހަރު\nކ. މާލެ | 29 ޖެނުއަރީ 2020 | ބުދަ 09:11 | 5,666\nޑޮނަލްޑް ޓްރަމްޕް އާއި އިސްޒޭލްގެ ބޮޑުވަޒީރު ނަތަންޔާހޫ - ޓްވިޓަރ\nފަލަސްތީނުގެ އިން ކަނޑައެޅުމަށް ފަހު ވަކި ދައުލަތެއްގެ ގޮތުގައި ބަލައިގަތުމަށް، އެމެރިކާގެ ރައީސް ޑޮނަލްޑް ޓްރަމްޕް ހުށައަޅުއްވައިފިއެެވެ.\nރައީސް ޓްރަމްޕްގެ މި ނިންމެވުމާއިއެކު އިޒްރޭލުން ފޭރިގަނެފައިވާ ފަލަސްތީނުގެ ބިމަކީ އިޒްރޭލުގެ ތަނެއްގެ ގޮތުގައި އެމެރިކާއިން ބަލައިގަންނާނެއެވެ. އަދި ފަލަސްތީނުގެ ވެރި ރަަށެއްގެ ގޮތުގައި އިރުމަތީ ގުދުސް ހަމަޖެއްސުމަށް ވަނީ ނިންމަވާފައެވެ.\nޓްރަމްޕްގެ މެދުއިރުމަތީގެ ސުލްހައިގެ ޕްލޭންގައިވާގޮތުން، މުސްލިމުންގެ މުގައްދަސް ބިނާއެއް ކަމުގައިވާ މަސްޖިދުލް އަގްސާ ހިމެނެނީ އިޒްރޭލުގެ އިމުގެ ތެރޭގައެވެ.\nމި ސުލްހައިގެ ޕްލޭނަށް އިޒްރޭލުން އެއްބަސްވެެފައިވާއިރު، އެމެރިކާއިން ވަނީ ހަތަރު އަހަރު ވަންދެން ފަލަސްތީނުގައި، އިޒްރޭލްގެ އެއްވެސް ބަޔަކު ވަޒަންވެރި ނުވުމަށް ޝަރުތުކޮށްފައެވެ. އެކަމަކު އެ މުއްދަތު އިތުރަށް ދައްމާލާނެތޯ ނުވަތަ ނޫންކަން އަދި މިހާތަނެއް އެނގިފައެއް ނުވެއެވެ.\nޕްލޭނާއި ބެހޭގޮތުން ވާހަކަފުޅުދައްކަވަމުން އެމެރިކާގެ ރައީސް ވިދާޅުވެފައިވަނީ ފަލަސްތީނުގެ އައު ވެރިރަށް، އިރުމަތީ ގުދުސް ގައި އެމެރިކާގެ އެމްބަސީ އެއް ހުޅުވިގެންދާނެ ކަމަށެވެ. އެ ޕްލޭންއާ އެކު 50 ބިލިއަން ޑޮލަރުގެ އިންވެސްޓްމެންޓާއި އެކު، ޕްލޭން އޭގެ އެންމެ ރަނގަޅަށް މަސައްކަތް ކޮށްފިނަމަ ފަލަސްތީނުގައި ގިނަ ވަޒީފާތަކެއް އުފެދިގެންދާނެ ކަމަށްވެސް އެމަނިކުފާނު ވިދާޅުވިއެވެ.\nފަލަސްތީނުން ވަނީ ޓްރަމްޕްގެ ޕްލޭން ބަލައިނުގަންނަން ނިންމާފައެވެ. ޕްލޭން އިއުލާން ކުރުމުގެ ވަގުތުތަކެއް ކުރިން ފަލަސްތީނުގެ ބައެއް ރައްޔިތުން ވަނީ މަގުމައްޗަށް ނިކުމެ މުޒާހަރާވެސް ކޮށްފައެވެ.\nޓްރަމްޕްގެ މި ޕްލޭނަށް އިޒްރޭލްގެ ބޮޑުވަޒީރު ބެންޖަމީން ނެތަނަޔާހޫވަނީ ތާއިދުކުރައްވާފައެވެ. މިއީ އިޒްރޭލުން ފަަލަސްތީނަކީ އަމިއްލަ ދައުލަތެއްގެ ގޮތުގައި ބަލައިގަންނަން އެއްބަސްވެ އެކަމަށް ތާއީދުކުރި ފުރަތަމަ ފަހަރެވެ.\nޓްރަމްޕްގެ މެދުއިރުމަތީގެ ސުލްހައިގެ ޕްލޭން ގެ ހެދުމުގެ މަސައްކަތް ފަށާފައިވަނީ 2017 ވަނަ އަހަރު، ޓްރަމްޕްގެ ދަނބިދަރިކަލުން ޖެރެޑް ކުޝްނަރ އިސްވެ ހުންނަވައިގެންނެވެ.


Madhanee massalathah halluvaanee harudhnaa arbitration center eh gaaimvegen: Azim | Mihaaru\nމަދަނީ މައްސަލަތައް ހައްލުވާނީ ހަރުދަނާ އާބިޓްރޭޝަން ސެންޓަރެއް ގާއިމްވެގެން: އާޒިމް\n31 މާޗް 2019 - 13:054comments\nއަދާލަތު ޕާޓީގެ ޓިކެޓުގައި ވާދަކުރައްވާ އާޒިމަކީ ވިޔަފާރިއާ ގުޅޭ ދާއިރާތަކުން ގާނޫނީ ރޮނގުން މަތީ ތައުލީމް ހާސިލްކުރައްވާފައިވާ ބޭފުޅެކެވެ.\nއޭނާ ވިދާޅުވީ ރާއްޖޭގައި ވިޔަފާރިތައް ފުޅާކުރަން ހުރި ގޮންޖެހުންތަކުން އަރައިގަންނަން ޖެހޭ ކަމަށެވެ. އެގޮތުން މިހާރު ދިމާވާ މައްސަލަތައް ހައްލުކުރުމަށް، އާބިޓްރޭޝަން ސެންޓަރު މުހިއްމު ދައުރެއް އަދާކުރާނެ ކަމަށް ވިދާޅުވި އެވެ.\nއާޒިމް ވިދާޅުވި ގޮތުގައި ބޭރުގެ އިންވެސްޓަރުންނަށް ރާއްޖެއަކީ އިތުބާރު ލިބޭ ތަނަކަށް ހަދަން ޖެހެ އެވެ. އެކަމުގައި ވެސް އޮތް އެއް ހައްލަކީ އިތުބާރު ކުރެވޭ އާބިޓްރޭޝަން ސެންޓަރެއް ގާއިމްކުރުން ކަމަށް ވިދާޅުވި އެވެ.\n"މަދަނީ އަދުލުގެ ނިޒާމު އެބަ ޖެހޭ އިސްލާހުކުރަން. މިހާރު ގިނަ ވަގުތު އެބަ ނަގާ އެ މައްސަލަތައް ނިންމަން. މުއާމަލާތް ކެނޑޭ ހިސާބުން މައްސަލަތައް ނިމިގެންދާނީ. އެހެންވެ ވިޔަފާރިވެރިންނަށް ގެއްލުންތަކެއް އެބަ ލިބޭ،" އާޒިމް ވިދާޅުވި އެވެ.\nއޭނާ ވިދާޅުވީ ޓޫރިޒަމް ދާއިރާއާ އެއްގޮތަށް އާބިޓްރޭޝަނަކީ ވެސް ބޮޑު ސެކްޓާއެއް ކަމަށާއި މި ސަރުކާރުގައި އެ ދާއިރާ ފުޅާވެގެންދާނެ ކަމަށް އުއްމީދުކުރައްވާ ކަމަށެވެ.\nއާޒިމް ވިދާޅުވީ މަޖިލީހުން އޭނާއަށް ފުރުސަތު ލިބިވަޑައިގެންފި ނަމަ، ރާއްޖޭގައި އާބިޓްރޭޝަން ސެންޓަރެއް ގާއިމްކުރަން މަސައްކަތް ކުރައްވާނެ ކަމަށެވެ.\nއާބިޓްރޭޝަނަކީ ކޯޓުތަކަށް ގޮސްގެން މައްސަލަ ހައްލުކުރުމުގެ ބަދަލުގައި، ކޯޓުން ބޭރުގައި އާބިޓްރޭޓަރުން މެދުވެރިކޮށް ހައްލު ހޯދުމެވެ. ރާއްޖޭގައި އާބިޓްރޭޝަންގެ ގާނޫނެއް 2013 ގައި ހެދި ނަމަވެސް އެ ގާނޫނުގައި ބުނާ ކަންތައްތަކެއް ފުރިހަމަކޮށްފައެއް ނުވެ އެވެ.\nރާއްޖެއާ ގުޅޭ ބޮޑެތި ބައެއް މައްސަލަތައް ބޭރުގެ އާބިޓްރޭޝަން ސެންޓަރުތައް މެދުވެރިކޮށް ނިންމާފައިވެ އެވެ. އެގޮތުން އެންމެ މަޝްހޫރު މައްސަލައަކީ ވެލާނާ އިންޓަނޭޝަނަލް އެއާޕޯޓް ހިންގަން އިންޑިއާގެ ޖީއެމްއާރަށް ދިން އެއްބަސްވުން ބާތިލްކުރުމުން، ސިންގަޕޫރުގެ އާބިޓްރޭޝަނަށް ޖީއެމްއާރުން ހުށައެޅި މައްސަލަ އެވެ.\nބަދަލެއް ގޮތުން 1.4 ބިލިއަން ޑޮލަރު ހޯދަން ޖީއެމްއާރުން އެދުނު ނަމަވެސް އާބިޓްރޭޝަންގައި ނިމުނީ ރާއްޖެއިން ދައްކަން ޖެހޭނީ 250 މިލިއަން ޑޮލަރު ކަމަށެވެ. އެއީ 208 މިލިއަން ޑޮލަރާއި އިންޓަރެސްޓްގެ ގޮތުގައި ދައްކަން ޖެހޭ 42 މިލިއަން ޑޮލަރެވެ.\nއިނގިރޭސިވިލާތުގެ ކިންގްސްޓަން ޔުނިވާސިޓީން ވިޔަފާރިއާ ގުޅޭ ގާނޫނުން މާސްޓާސް ޑިގްރީ ހާސިލްކުރައްވާފައިވާ އާޒިމް ވަނީ ސަރުކާރުގެ ގިނަ ވަޒީފާތަކެއް އަދާކުރައްވައިފަ އެވެ. އެންޓި ކޮރަޕްޝަން ކޮމިޝަންގައި ކޮރަޕްޝަނާ ދެކޮޅަށް މަސައްކަތް ކުރެއްވުމުގެ އިތުރުން އެޓާނީ ޖެނެރަލް އޮފީހުގައި ވެސް އުޅުއްވި އެވެ.\nއާޒިމް ވިދާޅުވެފައި ވަނީ އޭނާ ވެވަޑައިގަންނަވާނީ ނަޒާހަތްތެރި، މަޖިލީހުގައި ނަމޫނާ ނެރެދެއްވާނެ މެމްބަރަކަށް ކަމަށެވެ.\nމިއީ އާންމު އިންތިހާބަށް "މިހާރު"ން ތައާރަފުކުރި ހާއްސަ ޕަކޭޖްގެ ތެރޭގައި ހިމެނޭ ކަވަރޭޖެކެވެ.\nއިތުރު ލިޔުންތައް އަދާލަތު ޕާޓީ އދ. މަހިބަދޫ ރައްޔިތުންގެ މަޖިލީހުގެ އިންތިޚާބު 2019


REPORT: MDP ah gellunu thaaeedhu "concrete" in bahdhaaleveyne?\nއެމްޑީޕީއަށް ގެއްލުނު ތާއީދު "ކޮންކުރީޓުން" ބައްދާލެވޭނެ؟\nރައީސް މުހައްމަދު ނަޝީދު އެމްޑީޕީގެ ކެމްޕެއިން ޕޯސްޓާ ހަރު ކުރުމުގެ ހަރަކާތުގައި: ޕާޓީއަށް މައްސަލަތައް ކުރިމަތިވެފައި ވޭ\nކައުންސިލް އިންތިހާބުގެ ކެމްޕޭންގައި ހިމަނައި އެމްޑީޕީން އެންމެ ފަހުން އުތުރުގެ ކުޅުދުއްފުށީގައި ބޭއްވި ޖަލްސާއެއްގައި ވާހަކަފުޅު ދައްކަވަމުން ރާއްޖޭގައި މިވަގުތު ހުންނެވި އެންމެ ނުފޫޒުގަދަ އެއް ސިޔާސީ ލީޑަރު އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު، އެ މަނިކުފާނުގެ ރާގުގައި މިހެން ވިދާޅުވެ އެވެ: މުޒާހަރާ އާއި ކެމްޕެއިން ކުރުން އަދި ޖަލްސާ ރޭވުމާއި ޕްރައިމަރީ ބޭއްވުމަކީ ޕީޕީއެމް ދަންނަ ކަންކަމެއް ނޫނެވެ. އެއީ މުޅިން ވެސް އެމްޑީޕީން ރާއްޖެއަށް ގެނެސް އެ ޕާޓީގެ ފިކުރުގެ ތެރެއިން ޕްރެކްޓިސް ކުރާ ކަންކަމެވެ. ޕީޕީއެމުން ކުރާނެހާވެސް ކަމަކީ އެމްޑީޕީއަށް ބަލައިގެން އެ ޕާޓީ އުޅޭ ގޮތަށް އުޅެވޭތޯ ބަލަނީ އެވެ.\nއެއީއަކީ މުޅިއަކުން ދޮގު ވާހަކައެކޭ ވެސް ނުބުނެވޭނެ އެވެ. ރައީސް ނަޝީދު ވިދާޅުވި ފަދައިން ޕީޕީއެމަށް ޖަލްސާއަކަށް މީހުން އެއް ކުރެވެނީ ވަރަށް ހާލުންނެވެ. މޮޅަށް ގޮނޑި ޖެހުމާއި، ކެމްޕޭން ބެޓިކް ފޮތި ދެމުމާއި ޕޯސްޓަރު ހެދުމާއި ހަރު ކުރުމަށާއި މެނިފެސްޓޯ ލިޔާށާއި ވޯކްޝޮޕް ހިންގާށާއި ސިޔާސީ ހަރަކާތްތަކަށް ފޯރީގައި ރަނގަޅަށް ރާވާ ހިންގާލާކަށް ޕީޕީއެމް އެހާ ފަރިތައެއް އަދި ޒަމާނީއެއް ވެސް ނޫނެވެ. އެކަމަކު އެއީ މުޅިއަކުން ރަނގަޅު ވާހަކައެކޭވެސް ނުބުނެވޭ ނެތީ އެއީ އެއީ މެދުމިނުގެ ސިޔާސީ ހަރާކާތެއް ކަމަށް ބަލަމާ ހިނގާށެވެ.\nއެހެން އޮތް ނަމަވެސް އެ އުނިކަން ފޫބައްދަން ޕީޕީއެމުން ކުރާ މޮޅު އެހެން ކަމެއް އޮވެ އެވެ. އެއީ ރައީސް އަބްދުﷲ ޔާމީން ސަރުކަރުގެ ސިގްނޭޗާ ކަމެކެކޭ ވެސް ބުނެވިދާނެ އެވެ. އެއީ ޖަލްސާތަކަށް ދާ މީހުންގެ ބޯ ގުނުމުގެ ބަދަލުގައި ރައީސް ޔާމީންގެ ސަރުކަރުން ހިންގި ތަރައްގީގެ ބޮޑެތި މަޝްރޫއުތަކުގެ ވާހަކަ އާއި އޭގެ ފޮޓޯތައް ނެރެ ދެއްކުމެވެ. އަދި ރައީސް ޔާމީންގެ ސްޕީޑާއި އެ މަނިކުފާނުގެ ވަތަނުގެ ފިކުރު ވިއްކެވުމެވެ. އަދި ރައީސް ޔާމީންގެ މަޝްރޫއުތަކުގެ އަދަދާއި ޕްރޮޖެކްޓުތަކަށް ހޭދަ ކުރި މިންވަރު ކިޔައި ދިނުމެވެ.\nކެމްޕޭން އުކުޅުގައި އެމްޑީޕީން، މީހުން ޖަމާ ކޮށްލައި މަންޒަރު ބަދަލު ކޮށްލަން މޮޅު ގޮތަށް ޕީޕީއެމް މޮޅީ ތަރައްގީގެ ވާހަކަ ދައްކައިގެން އާ މަންޒަރެއް ކުރަހައިދޭށެވެ. ރާއްޖޭގެ ސިޔާސީ ކޭމްޕްތައް ހުރި ގޮތުން ޕީޕީއެމަށާއި އެމްޑީޕީއަށް ބެހިފައިވާ މި ދެ ބާވަތް ވެސް ސިޔާސީ ގޮތުން އެކަތި އަނެކައްޗާ ވާދަ ޖަހާތީ ވަރަށް ރީތިކޮށް އަމިއްލައަށް ގޮސް ވަރުން އަޅުވާލެވޭ ވަރަށް ތިލަވެފައި އޮވެއެވެ. އެހެން ކޭމްޕްތަކަކީ މި ދެ ބަވާތުގެ ވަށައިގެން އެނބުރޭ ކުދިކުދި އެލެމެންޓްތަކެކެވެ. އޭގެ ތެރެއިން ގާސިމް އިބްރާހިމް ޖުމްހޫރީ ކޭމްޕަކީ ސިޔާސީ މައިދާނުގައި ވޮޑޭ މޫސުމެއް އައިސްފައިމެ އެހާ އަވަހަށް ގިރާލާ މޫސުން އަންނަ ހަރުދަނާ ކަމެއް ނެތް ކޭމްޕަކަށް ވެފައި އޮވެއެވެ. އަނެއް ކޭމްޕްތަކީ އެވަރުވެސް ނުވާ ކުދި ބައިގަނޑުގަނޑެވެ،\nޕީޕީއެމްގެ ޖަލްސާގެ މަންޒަރެއް\nއެ ވާހަކަ ބާއްވާފައި މިދިއަ ދެތިން ދުވަހަށް ދަމާ ހެއްޔެވެ؟ ޖަލު ހުކުމަކާއެކު ރައީސް ޔާމީން ޖަލަށް ގެއްދެވުމާ ހަމައިން ސީދާ ސިޔާސީ ހަރަކާތް މަގުމަތީގައި ފަށާފައިމެ ކުއްލި ހިމޭން ކަމެއް އިހުތިޔާރު ކޮށްގެން އޮތް ޕީޕީޕީ އެމުން ބާއްވާލި ކައުންސިލް ކެމްޕޭން ލޯންޗު ކުރުމުގެ ޖަލްސާއަކުން މި ދެތިން ދުވަސް ތެރޭ ރާއްޖޭގެ ސިޔާސީ މަސްރަހުގެ މުޅި މަންޒަރު އެ ފުށް މިފުށަށް ޖަހައި ފުރޮޅާލައިފި އެވެ.\nކައުންސިލް އިންތިހާބުގެ ކެމްޕޭން ލޯންޗް ކުރުމުގައި އިސްވީ އެމްޑީޕީ އެވެ. އެ ޕާޓީގެ ސްޓައިލްގައި އަދި ރައީސް ނަޝީދު ޖޯޝްގައި ރެއެއްގެ ފަތިހު ނުކުމެއް "ރަށްވެހި ފަތިސް" ގެނެސްދިނެވެ. އަދި މުޅި ރާއްޖެ ހިމެނޭ ގޮތަށް ކެމްޕޭން ލޯންޗް ކުރި އެވެ. ބޮޑު ޖަލްސާ ބޭއްވީ ސިޔާސީ މައިދާނުގެ ހިތް ކަމުގައި ބެލެވިފައިވާ ކާނިވަލުގަ އެވެ. އެހެން ނަމަވެސް ރަށްވެހި ފަތިހުގެ ފޯރިއެއް ނުހިފި އެވެ. އަދި އަމުދުން ބޭއްވި ޖަލްސާވީ ދެތިން ބަރިއެެއް ފިޔަވައި ގޮނޑިތައް ނުފުރި ހާވިޔާވެފައިވާ ޖަލްސާއަކަށްވުމުގެ އިތުރުން އެ ޖަލްސާގައި ރައީސް ނަޝީދުގެ ބަސްމަގު ގެންގުޅުއްވި ގޮތްވެގެން ދިޔައީ މުޅި ޖަލްސާ ބޮޑު ފޭލިން ފޭލިވާން މެދުވެރިވި ސަބަބަކަށެވެ. އެކަންވީ ހުރިހާ ދިމާއަކުން އެމްޑީޕީއަށް ވަރަށް ބޮޑެތި ފާޑުކިއުމާ ކުރިމަތިވި ސަބަބަކަށެވެ.\nއެމްޑީޕީގެ ޖަލްސާ އަށާއި ކެމްޕޭނަށް އޮތް ފާޑިކިޔުންތަކުގެ ތެރޭގައި ޕީޕީއެމްގެ ޖަލްސާ އިއުލާންވި އެވެ. ބޭއްވީ ވެސް މާ ބޮޑު ވާހަކައެއް، އަދި ރަށްގޮވުމެއް ޕޯސްޓަރު ތަތް ކުރުމެއް ވެސް ނެތި އެވެ. ޕީޕީއެމުގެ ހުރިހާ ވެސް އެއްޗަކަށްވެފައި އޮތީ ރައީސް އަބްދުﷲ ޔާމީންގެ ބާރުގަދަ ވެރި ކަމުގައި އެމްޑީޕީގެ "ހާރަކަށްވެސް ތަރާވީހަކަށް ވެސް" ވެގެން އޮތް ރާއްޖެ ޓީވީފަދައިން ތަރުތީބެއް ނެތް ކުޑަކުޑަ ޓީވީ ޗެނަލްގެ އުސޫލީ ގޮތް ފޮތް ކެނޑިފައިވާ މުޒާހަރާ ޕްރޮގްރާމް "މަޑިސީލަ" އެވެ. އެނޫން އެހެން އެއްވެސް ވަސީލަތެއް ނެތެވެ.\nއެހެން ނަމަވެސް ކެމްޕޭން ލޯންޗު ކުރުމުގެ ޖަލްސާއިން މިފަހަރު ބޮޑު ތަނުން ކުރި ހޯދީ ޕީޕީއެމެވެ. އެ މީހުން މިފަހަރު އެމްޑީޕީ އާއި ރާއްޖޭގެ ހައިރާންކޮށްލައި މޮޅަށް ކެމްޕެއިންކޮށް އެ މީހުންގެ ގޮނޑިތައް ފުރާލީ އެކަންޏެއް ނޫނެވެ. މުސްކުޅި ގޮތްގަނޑު ދޫކޮށްލައި ޖަލްސާ ރާވާލާފައިވާ ގޮތާ ރައީސް ޔާމީން ފޮޓޯތައް އުފުލައިލި ގޮތާއި ޖަލްސާގައި ރަނިން އޯޑަރު ގެންގުޅެފައިވާ ގޮތް މާ ބޮޑަށް ވެސް ތަފާތުވެފައިވާ އިފެކްޓް ކުރީ އެވެ. އަދި ކުޑަކަ އިރުކޮޅެއްގެ ތެރޭގައި އެކަންވެގެން ދިޔައީ މީހުން ހައިރާން ކޮށްލި ސިޔާސީ ބޮޑޫ "ޒަލްޒަލާ" އަކަށެވެ.\nހަމަ އެރޭ ހަމަ ވަގުތު އެމްޑީޕީ ލީޑަޝިޕް ސިހިއްޖެ އެވެ. ހަމަ އެރޭ އެވަގުތު އެެމްޑީޕީގެ ގްރާސް ރޫޓުގެ ބަސް ހުއްޓިއްޖެ އެވެ. ސިޔާސ ގޮތުން ވަށައި ޖައްސަން ދެން ބުނެވުނުހާވެސް ވާހަކަކަށްވީ އެމްޑީޕީ ބޭއްވި ޖަލްސާއަކީ ލާމަރުކަޒީ އިންތިހާބެއްގެ ކެމްޕޭނަށް ބޭއްވި ލާމަރުކަޒުކޮށްފައިވާ ޖަލްސާއެކެވެ. ޕީޕީއެމުން ބޭއްވި ލާމަޒުކަޒީ ނިޒާމާ ހިލާފު ސިފައެއް ފެނުނު މަރުކަޒުކޮށްފައިވާ ޖަލްސާއެކޭ އެވެ.\nއެހެން ނަމަވެސް ޕީޕީއެމްގެ ޖަލްސާ ވީ އެމްޑީޕީ މެޔަށް ހަރައިލި ތޫނު ހަންޖަރަކަށް ވެގެން ދިޔަކަން އެނގުނީ އެރޭ މެންދަމުން ފެށިގެން އެމްޑީޕީ ރައީސް ނަޝީދާއި ޕާޓީގެ މަޖިލިސް މެންބަރުންނާއި ވަޒީރުންނާއި އެކްޓިވިސްޓުންނާއި އެކުވެ އެއްބަސްކިޔައި މީގެ ކުރިން ހަމަ އެފަރާތްތަކުން ޖޯކު ޖަހައޮ ފާޑު ކިޔަމުން ދިޔަ "ކޮންކްރީޓް ތަރައްގީ" ގެ ފޮޓޯތަކާއި ވީޑިއޯތައް ނެރެ ޓްވީޓް ކުރުުމުގެ ތޫފާނެއްގައި ޖައްސަން މަސައްކަތް ފެށުމުންނެވެ.\nމުޅި އެމްޑީޕީ އާއި އެކްޓިވިސްޓުން ސޯޝަލް މީޑިއާގައި ތަރައްގީގެ ފޮޓޯ ދައުރު ކުރަން ފެށި އެވެ. މަލްޓި ޕާޕަސް ހޯލްތަކާއި ކުލާސް ރޫމާއި ބަނދަރާއި ނަރުދަމާ އަދި ފުޓްސަލް ދަނޑު އަޅާ ފޮޓޯތަކާއި ކެރޭނައި ސޭލާތަކުގެ ފޮޓޯތައް ޓުވީޓު ކުރަން ފެށި އެވެ.\nމިއީ ރައީސް ޔާމީންގެ ވަޒީރުންނާއި މެންބަރުން އެންމެ ގިނައިން ކޮށް އުޅުނު ކަންތަކެވެ. އަދި އެމްޑީޕީން އެންމެ ބޮޑަށް ހަޖޫ ޖަހައި ފާޑު ކިޔަމުން އައި ކަމަކީ ވެސް އެއީ އެވެ. އެކަމަކު ޕީޕީއެމްގެ އެ ޖަލްސާއާ ހަމައިން މިހާރު މިވީ ކިހިނެތް ހެއްޔެވެ؟ އެއީ އެމްޑީޕީއަށް އަސަރެއް ކުރީ ކަމަށް ވެއްޖިއްޔާ އެ އޮތީ އެ އަސަރު ރަނގަޅަށް ކޮށްފައެވެ. އެއީ އެމްޑީޕީއަށް ކުރިން ވިސްނިފައި އޮތީ ގޮސް ކަމަށް ކަމަށް ވިއްޔާ އެއޮތީ ރަނގަޅު ގޮތް ފެނިފައެވެ. އަދި މިއީ އިދިކޮޅު ޕީޕީއެމާއި ރައީސް ޔާމީންގެ ބޮކި އަދި ނިވިގެން ނުދާ ކަމަށް އެމްޑީޕީން ބަލައިގަތީ ކަމަށް ވަންޏާ ސިޔާސީ މައިދާން އަދި އާ ފެށުމަކުން މިދަނީ ހުޅުވޭށެވެ.\nކޮންކްރީޓުގެ ބޭނުން ޖެހުން\nތަރައްގީގެ އެކި މަޝްރޫއުތަކާ ގުޅޭ ތިރީހަކަށް ސާޅީަހަކަށް ފޮޓޯ ރައީސް ނަަޝީދު ރަސްމީ ޓްވިޓާ އެކައުންޓުން އެއް ދުވަހެއްގެ ތެރޭ ފުލުފުލުގައި އަދި އެއް ރަށުގެ ފޮޓޯތައް އެއީ އަނެއް ރަށުގެ ފޮޓޯތައް ކަމަށް ދައްކައި ޑުޕްލިކޭޓްކޮށްގެން ޓުވީޓު ކުރެއްވުމުން ރާއްޖޭގެ ސިޔާސީ މައިދާނުން އެ ފެނުނީ އާދައިގެ ކުޑަކުޑަ ކަމެއްގެ އަލާމާތެއް ނޫނެވެ.\nމިއީ ޖަލްސާއަކާ ހެދި އައި އެންމެ ވާހަކައެއް އަދި ހިނގައި ދިޔަ އެންމެ ކަމެއް ކަމަށް ގަބޫލު ކޮށްލައިގެން ތިބުން ރަނގަޅެއް ނުވާނެ އެވެ.\nއެމްޑީޕީގެ ޖަލްސާއާއެކު އެ ޕާޓީއަށް އޮތް ތާއީދު ކުޑަވި މައްސަލާގައި ރައީސް ނަޝީދު އެންމެ ފުރަތަމަ ބޭއްވި ކުއްލި ބައްދަލުވުމުގައި ވިދާޅުވީ މީހުން މަދުވީ ސަރުކާރަށް އަދި އުއްމީދުތައް ފުރިހަމަނުކޮށް ނުދެވޭތީ އެވެ. އެހެންވެއްޖިއްޔާ މިހާރު ކުއްލިއަކަށް ކޮންކްރީޓް މަޝްރޫއުތަކެއް އަމިއްލަ އެކައުންޓުން މިހާރު ފުލުފުލުގައި ދެއްކުމުގެ ބޭނުމަކީ ކޮބާ ހެއްޔެވެ؟ ޖަލްސާއަށް ފަހު ދެއްކެވި ވާހަކައިން ޖަހަނީ ރައީސް އިބްރާހިމް މުހައްމަދު ސޯލިހުގެ ގައިކޮޅުގަ އެވެ. މިހާރު ކުރެއްވިު ކަންކަން ގޮސް ޖެހެނީ އަމިއްލަ ހަށިކޮޅުގަ އެވެ. ވީމާ އަންނާން އޮތް ހުޅަނގު މޫސުމަކީ "ސިޔާސީ ހުޅަނގު މުސުމެއް" ކަމަށް ވުމަކީ ވަރަށް ކައިރި ކަމެކެވެ.\nސިޔާސީ މަސްރަހު ދިރާސާ ކުރާ ބައެއް ފަރާތްތަކުން ދެކެ ވަޑައިގަންނަވާ ގޮތުގައި މިއީ އެމްޑީޕީގެ މެޝީން ހިންގަތް ގޮތް ލީޑަޝިޕުން އިދިކޮޅު ފަރާތްތަކަށް ދިން ހިމޭން ރައްދެކެވެ. ޕީޕީއެމްގެ ޖަލްސާގައި ރާއްޖޭ ތަރައްގީ ކުރެވޭނީ ރައީސް ޔާމީނަށް ކަމަށް ވިދާޅުވެ އެ ޕާޓީން ހަރު އަޑުން ގޮވާލައި ބިޔަ މަޝްރޫއުތަކާއި ސްޕީޑް ދައްކާލާއިރު އެ ވާހަކަތަކަށް ލަދުވެތި ކަމާއެކު އެމްޑީޕީއަށް އެއާ ވަރުން އަޅުވާން ބުނެވޭން ވެސް އަދި ދެއްކޭނެ އެއްޗެއް ވެސް އަދިއެއް ނެތެވެ. އެހެންވެ މިވަގުތަށް ހަމައެކަނި މިގޮތް ހިޔާރުކޮށްލައިގެން ނިންމާލީ ސިޔާސީ މައިދާނުގައި ކުރާ އޮތް ކަންތަކާ ދިމާއަށް ދާން މުޅީން އެހެން ކަމެއް ކުރުމަށް ފަހު އެވެ.\nރައީސް ނަޝީދު ވަކި ގޮތަކަށް ވިދާޅުވިއަސް ޕީޕީއެމްގެ ސިޔާސީ ހަރަކާތުގެ އުސޫލުތަކާއި ގޮތް ބާވަތަކީ އެމްޑީޕީން ނަކަލު ކޮށްގެން އުޅޭ ގޮތްތަކެކޭއެއް ނުބުނެވޭނެ އެވެ. އެހެންކަމުން އެމްޑީޕީ އެ ފެންވަރަށް "ވެއްޓުން" ނުވަތަ ރައްޔިތުންނަށް "ފެންނަ ތަރައްގީ" އަކީ ރަނގަޅު ގޮތް ކަން ގަބޫލު ކުރުވުމަކީ އެމްޑީޕީއަށް ލިބޭނެ ބޮޑު ނާކާމިޔާބީއަކަށް އަދި ލަދަކަށް ވެސް ވެގެން ދާނެ އެވެ.\n"މިއީ ހަމައެކަނި ކޮންކްރީޓް ތަރައްގީގެ ބަހުސެއް ނޫން. އެމްޑީޕީގެ ތެރޭގައި ބޮޑެތި މައްސަލަތަކެއް ޖެހި، އެކަކު އަނެކަކާ ދިމާލަށް އިނގިލި ދިއްކުރާ ހިސާބަށް ދިޔުމުން ފެންނަ ކަންކަން. ހަމައެކަނި މޮޅު ފޮނި ވާހަކައިން ނުހިފެހެއްޓޭނެ ކަމާއި ނަތީޖާތަކެއް ވެސް ރައްޔިތުން ބަލަން ބޭނުން ވާނެ ކަން އިހުސާސްވުމެއް، އިންސާފާއި ހަމަހަމަ ކަަމާއި ހައްގުތައް ހިމާޔަތް ކުރުމުގެ އިތުރުން ތަރައްގީ ވެސް ބޭނުންވާކަން އެނގުން،"\nއާންމު މެންބަރުން އިހުސާސްތައް\nއެމްޑީޕީ އެކްޓިވިސް ލެވަލްގެ ބައެއް މެންބަރުން ސޯޝަލް މީޑިއާގައި ބުނެފައިވާ ގޮތުން މި ސަރުކާރުގެ އެތައް ކަމެއް ގޯހުން ގޯހަށް ދާއިރު ރައީސް ސޯލިހުގެ ފަރާތުން ފިޔަވަޅެއް އަޅުއްވާ ތަނެއް ނުފެނެ އެވެ. އެތައް ކޮމިޓީއަކާ ކޮމިޝަނެއް އަދި އިދާރާތައް ހައްދަވާ ކަންކަން ބަލަން އުޅުއްވާއިރު އެއްވެސް ކަމެއް ކޮޅެއްގައެއް ނުޖެހެ އެވެ. ރައްޔިތުން އެމްޑީޕީއަށް ދިން ބާރުތަކާ އަޅައި ބަލާއިރު އެ ފެންވަރަކަށް ޕާޓީއަށް އަކަށް ނަތީޖާއެއް ނުނެރެވެ އެވެ. އެކަން ވަށައި ޖައްސާ ދައްކާނެ ބަހަނާއެއް ނެތުމުން ދެން ޖެހުނީ ކޮންކްރީޓްގެ ފޮޓޯ ހަމަ ރަނގަޅު ކަމަށް ގަބޫލު ކުރާށެވެ.\n"ދައުލަތުގެ ތިން ބާރު ގާތްގަނޑަކަށް އެ އޮތީ އެމްޑީޕީ އަތުގައި. ދެ ރައީސުންގެ އާއިލާގެ އެތައް ބޭފުޅަކަށް ސަރުކާރުގެ އިސް މަގާމްތައް ލިބިއްޖެ. އެ ފަރާތްތަކާ މަސްލަހަތު ހުރި ވިޔަފާރިތަކަށް މަޝްރޫއުތައް ލިބި ވަރަށް ތިޔާގި ވެއްޖެ، އެނޫން ކަމެއް ނުވި،" އޭނާ ބުންޏެވެ.\nރައީސް މުހައްމަދު ނަޝީދާއި ރައީސް އިބްރާހިމް މުހައްމަދު ސޯލިހު\nއަދި އެހެން މީހަކު ބުންނެވެ: "އެމްޑީޕީ ސަރުކާރުގައި ކުރިން ވެސް ވީހެން މާލީ ހާލަތު ދަށް ވެއްޖެ. ކުރިން ސިވިލް ސާވަންޓުންނަށް މުސާރަ ނުދެވުނު. މިފަހަރު އެލަވަންސްތަކާއި އޯޓީއާ ދިމާލަށް ދަނީ. މުއައްޒަފުންނަށް ބޮޑެތި ދަތިތަކެއް. އަަތްމަތި ތަނަވަހެއް ނުވޭ. ފްލެޓެއް ނުލިބޭ. ދިރިއުޅުމަށް ބަދަލެއް ނުވޭ، ވައްކަން ހަމަ ކުރޭ، އިސްލާމް ދީނަށް އެވަރަށް ކުޑައިމީސްކުރޭ!"\nޓޫރިޒަމް މިނިސްޓަރު އަލީ ވަހީދާ މެދު އެތައް ތުހުމަތުތަކެއް ކުރެވިގެން ދިޔައިރު ވެސް ސަރުކާރާއި މަޖިލިސް ހިމޭނުން އޮތުމަކީ ވެސް އެތައް ބަޔަކު ކަންބޮޑުވި މައްސަލައެކެވެ. އެހާ ހިސާބުން "ޒީރޯ ޓޮލަރަންސް" ގެ ސިޔާސަތަކީ ވެސް ތާކުންތާކުން ނުޖެހޭ އެއްޗަކަށް ވެއްޖެ އެވެ. މަޖިލީހުގައި އެމްޑީޕީއަށް ގާނޫނު އަސާސީ ބަދަލު ކުރެވޭހާ މެންބަރުން ތިބިއިރު ހިޔާނާތާއި ޖިންސީ ފުރައްސާރައިގެ ބައި ވެސް ހިމެނޭ އެ މައްސަލައެއް ނުބަލަ އެވެ. ދުވަހަކަށް ވިއްޔާ ދުވަހެއް ދަނީ ކަންކަން ގޯހުން ގޯހަށް ބަދަލުވަމުންނެވެ.\n"ރައީސް ޔާމީން ސަރުކާރުން ތަރައްގީއެއް ގެނައި ކަން އެނގޭ. އެކަމަކު ޖެހިގެން އަންނަ ސަރުކާރުން ފުރަތަމަ އަހަރޭ ކިޔާފަ ސްޕީޑު ލަސްވުން ރައްޔިތުންނަށް މިހާރު ބަލައި ނުގަނެވޭ. ކޮންމެ ފަސް އަހަރެއް ތެރެއިން ދެ އަހަރެއް ސްޕީޑު ލަސްވުން ޓޮލަރޭޓެއް ނުކުރެވޭ،" އެހެން މީހަކު ކޮމެންޓެއް ކުރި އެވެ.\nދީނީ ކަންކަމުގައި ރައްޔިތުންނާ ދެކޮޅު ހިޔާލު\nއެމްޑީޕީއަށް ރައީސް ނަޝީދުގެ ސަރުކާރުން ފެށިގެން ވެސް ދިމާވެފައި އޮތް އެންމެ ބޮޑު ފާޑު ކިޔުމަކީ މިއީ އެވެ. ރައްޔިތުން ކަންބޮޑުވާ ދީނާ ގުޅޭ މައްސަލައެއް ނުވަތަ ދީނަށް ބަޔަކު ފުރައްސާރަކޮށް ހަދަންޏާ އެކަން ކުށްވެރި ކުރުމުގެ ބަދަލުގައި އަބަދު ވެސް އެ ބައެއްގެ ފަހަތަށް އެމްޑީޕީ އެރުމެވެ. ނުވަތަ އެފަދަ ހަރަކާތްތަކުގެ މުގުލުގައި އެ ޕާޓީގެ އިސް ފަރާތްތަކުގެ ބައިވެރިވުމެއް އޮތުމެވެ.\nމޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގެ ބޭރުގަނޑު\nރައްޔިތުން މި ފަހުން އެންމެ ބޮޑަށް ކަންބޮޑުވި މައްސަލައަކީ މޯލްޑިވިން ޑިމޮކްރަސީ ނެޓްވޯކް (އެމްޑީއެން) އިން ރިޕޯޓެއް ނެރެ ރަސޫލާއަށާއި ދީނަށް ފުރައްސާރަކޮށް ދީނުގެ އަސްލުތަކާއި ހަމަތަކަށް ފާޑު ކިޔަން ފެށުމުންނެވެ. ރައްޔިތުންނަށް ފެނުނީ އެ ޖަމިއްޔާ އުވާލަން ޖެހިއްޖެ ކަމެވެ. އެކަމަކު "ދިވެހި ރައްޔިތުންގެ" ޑިމޮކްރަޓިކް ޕާޓީ އެރީ ޖަމިއްޔާގެ ފަޅިއަށެވެ.\nމިފަހަރު ވެސް ވީ ހަމަ އެގޮތަަށެވެ. ހދ. ހަނިމާދޫ އާއި ބައެއް އެހެން ރަށްރަށުގައި ބޭރު ބަޔަކު ކުއްލިއަކަށް އައިސް ދީނާ ހިލާފް ވާހަކަތައް ދައްކާ ވޯކްޝޮޕެއް ބާއްވާ އެތައް ގޮތަކުން ގޯސް ހަދައިފި އެވެ. އެކަމާ ރައްޔިތުން ރުޅިގަދަވެ ހިފައިގަތުމުން އެމްޑީޕީން ބުނީ "ތިޔަހެނެއް ނުކިޔޭނެ" އޭ އެވެ. އެހެން ކިޔައިގެން ދޮގު ނުހަދާށޭ އެވެ. އަދި އެއީ ހޭޓް ސްޕީޗް ފެތުރުމެކެވެ.\n"އަޅުގަނޑަކަށް ގަބޫލެއް ނުކުރެވޭ އެމްޑީޕީން މިތާ އެހެން ދީންތަކެއް ފަތުރަން އުޅޭ ކަމަކަށް. އެކަމަކު އެ ޕާޓީގެ ސިޔާސަތުތައް މިހާރު ހުރި ގޮތް އެހެން ނޫނެކޭ ވެސް ބުނެވޭކަށް ނެތް. ޕާޓީގެ ބައެއް ފަންތިން މި އަންނަ ވިސްނުން ބަދަލުކޮށް ރައްޔިތުންނާ ހަމަޔަށް ރައްޔިތުންގެ ވިސްނުމަށް ތިރިވާން ޖެހޭ،" އެ ޕާޓީގެ މެންބަރަކު ބުންޏެވެ.\nޖަލްސާއިން ބަލިވިޔަސް އިންތިހާބުން މޮޅުވާނެ!\nމިއީ އެމްޑީޕީ އާއި ޕީޕީއެމް ދެމެދު ޖަލްސާގެ ވާދަވެރިކަން ބޮޑު ވެގެން ދިޔަ ފުރަތަމަ ފަހަރެއް ނޫނެވެ. މިދިޔަ ރިޔާސީ އިންތިހާބުގައި ވެސް މި މަންޒަރު ފެނުނެވެ. ޕީޕީއެމުން ކާނިވާ ސަަރަހައްދުގައި ފުރަތަމަ ބޭއްވި ޖަލްސާއަށް ވުރެ އެތައް ގުނަގައެއް ގިނައިން އެމްޑީޕީން މާލޭގައި ބޭއްވި ހަމައެކަނި ޖަލްސާގައި މީހުން އެއްވި އެވެ. އެހެންވެ ޕީޕީއެމުން ސްޑޭޑިއަމްގެ ވެލިދަނޑުގައި އިތުރު ޖަލްސާއެއް ބާއްވާާ މުޅި ރާއްޖޭ އެކި ކަންކޮޅުތަކުން މީހުން ގެނެސް އެއަށް ވުރެ ގިނަ އަދަދެއްގެ މީހުން ޖަމާކޮށް އަދަދުން މޮޅުވި އެވެ.\nއެހެން ނަމަވެސް އިންތިހާބުގެ ނަތީޖާ ޝީޓުން ދެއްކީ އެހެން ހިސާބެކެވެ. ޖަލްސާއަށް އައި މީހުންގެ އަދަދު ޕީޕީއެމްގައި ގިނަވިޔަސް އިންތިހާބުގައި ތަފާތު ބޮޑު ނަތީޖާއަކުން ކާމިޔާބު ހޯދީ އެމްޑީޕީ އެވެ. މިހާރު މި ދިމާވެގެން އުޅޭ މައްސަލާގައި ވެސް އެމްޑީޕީން ދޭ ޖަވާބަކީ މިއީ އެވެ.\n"އެ ޖަލްސާ [ޕީޕީއެމްގެ ކެމްޕޭން ލޯންޗިން ޖަލްސާ] އަކީ ވަރަށް މަރުކަޒީ ކޮށް ބޭއްވިގެން ދިޔަ ޖަލްސާއެއް. އެ ބޭފުޅުން ވިދާޅުވި ގޮތުގައި ރާއްޖޭގެ އެކި ހިސާބުތަކުން އެ ޖަލްސާއަށް މީހުން ގެނައި އިރު އަވަށްޓެރި ގައުމުތަކުން ވެސް އެ ޖަލްސާއަށް ވަނީ މީހުން ގެނެސްފައި، [އެއާހިލާފަށް] އަޅުގަނޑުމެންގެ ލޯންޗިން ފެނިގެން ދިޔައީ ލާމަރުކަޒީކޮށް." އެމްޑީޕީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފު ވިދާޅުވި އެވެ.\n"ޖަލްސާއަށް ލިބުނު ތަރުހީބު ކުޑަ ކަމަށް ވިޔަސް އިންތިހާބުގައި މާލެ ސިޓީ ކައުންސިލްގެ ގޮނޑިތައް އެމްޑީޕީއަށް ވިން ވާނެކަން ޔަގީން،" އޭނާ އިތުރަށް ވިދާޅުވި އެވެ.\nއެމްޑީޕީ ލޯކަލް ކައުންސިލްތަކުގެ އިންތިހާބު ރައީސް އަބްދުﷲ ޔާމީން + ރައީސް މުހައްމަދު ނަޝީދު ޕީޕީއެމް ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް ޕޮލިޓިކްސް


SunOnline: Column: Rayyithunge democracy\nއަޙުމަދު މާޖިދު 22 Jul 2019, 10:51\nދީމިގުރާތީ ވެރިކަން ނުވަތަ ޑިމޮކްރެސީ އަކީ މި ޒަމާނުގެ ގިނަ ދައުލަތްތަކުގައި، ވެރިކަން ނުވަތަ ހުކޫމަތު އެ ނިޒާމަކަށް ބައްޓަން ކުރެވޭ ނިޒާމެވެ. މި ޒަމާނުގައި ވެރިކަމެއްގެ ރަނގަޅުކަން، ނުވަތަ ނުރަނގަޅުކަން ވަޒަން ކުރެވެނީ އެ ވެރިކަމެއް ދީމިގުރާތިއްޔަތުގެ ހަމަތަކާއި އުސޫލުތަކާ އެއްގޮތް ވަނީ ކިހައި މިންވަރަކަށްތޯ ބަލައިގެންނެވެ. ގައުމުތަކުގެ ސިޔާސީ ލީޑަރުންނާއި ސިޔާސީ ޕާޓީތައް އަބަދު ވެސް އުޅެނީ، ތިމާމެންނަނީ ދީމިގުރާތިއްޔަތުގެ ޗެންޕިޔަނުންކަން ސާބިތު ކޮށްދެވޭތޯއެވެ. ކޮންމެ ސިޔާސީ ލީޑަރަކު ވެސް ބުނަނީ ތިމާޔަކީ ދީމިގުރާތިއްޔަތުގެ އުސޫލުތައް ނަގަހައްޓާ މީހާއޭ، ތިމާގެ ދެކޮޅުވެރިޔާ އަކީ ދީމިގުރާތިއްޔަތުގެ ދުޝްމަނެކޭ އެވެ. ކޮންމެ ސިޔާސީ ޕާޓީއެއްގެ ވެސް އެންމެ އަޑުހަރު ދައުވާޔަކީ، އަހަރެމެންނަކީ އެންމެ ދީމިގުރާތީ ޕާޓީއޭ، އަހަރެމެންގެ ދެކޮޅުވެރިންނަކީ ދީމިގުރާތީ ނިޒާމަށް ހުރި ބޮޑު ބިރެކޭ، މި ދައުވާއެވެ.\nދީމިގުރާތިއްޔަތުގެ ޝިއާރުތަކާއެކު ގިނަ ފަހަރަށް ސިޔާސީ ލީޑަރުން ވެސް އަދި ސިޔާސީ ޕާޓީތަކުން ވެސް ހަދަނީ ދޮގެވެ. ވޯޓު ހޯދުމަށް ޓަކައެވެ. ވޯޓު ލިބުމުން، ކޮންމެ ބަޔަކު ވެސް ހަދަނީ ހަދާނެ އެއްޗެކެވެ. އިސްތިސްނާތަކަކީ މުޅި ދުނިޔެއަށް ބެލިޔަސް ވަރަށް ވެސް މަދު އެއްޗެކެވެ. ދުނިޔޭގެ ގާތްގަނޑަކަށް ކޮންމެ ދައުލަތެއްގައި ވެސް، ދީމިގުރާތިއްޔަތު އޮންނަނީ ނަމުންނެވެ. ފޮތުގައެވެ. އަމަލީ ގޮތުން ހިނގަނީ މަދު ބައެއްގެ ވެރިކަމެވެ. އެހެންޏާ މުއްސަނދި ރައުސުލްމާލީން ނުވަތަ ކެޕިޓަލިސްޓުންނާއި ބޮޑެތި ވިޔަފާރި ކޯޕޮރޭޝަންތަކުގެ އަތްމަތީގައި ވެރިކަމުގެ ހުރިހާ ބާރުތަކެއް އޮންނަ ޕްލުޓޯކްރެސީތަކާއި ކޯރޕޮރޭޓޮކްރަސީތަކެވެ. ނުވަތަ ތަނުގައި ތިބޭ އެންމެ ފަސާދަވެރި ނުވަތަ ކޮރަޕްޓް މީހުންނާއި، މަކަރުވެރިކަމާއި ހީލަތްތެރިކަމާއި ދޮގުވެރިކަމުގެ ބޭނުން ކޮށްގެން ރައްޔިތުންނަށް އޮޅުވައިލައިގެން ބާރު ހޯދައިގެން އުޅޭ ބަޔަކު ވެރިކަން ކުރާ ކްލެޕްޓޮކްރަސީތަކެވެ. ނުވަތަ މުއްސަނދިކަމާއި އާއިލީ ބާރާއި ތައުލީމީ ގޮތުން ލިބިގެންވާ މަތީ ފަންތިއެއް ފަދަ ކަންތައްތަކެއްގެ ނާޖާއިޒު ފައިދާ ނަގައިގެން ވެރިކަން ކުރާ މަދު ބައެއްގެ އަތްދަށުގައި އޮންނަ އޮލިގާރކީތަކެވެ.\nޔޫރަޕުގެ ގައުމުތަކާއި އުތުރު އެމެރިކާގައި އޮންނަނީ ފުރިހަމަ ދީމިގުރާތީ ނިޒާމުތަކެއް ކަމުގައި ވަރަށް ގިނަ ބަޔަކު ދެކެއެވެ. އެ ގައުމުތަކަކީ އިސްތިއުމާރީ މާޒީއެއްގައި މުޅި ދުނިޔޭގެ މުއްސަނދިކަން ފޭރިގަނެގެން، އިލްމީ ގޮތުންނާއި އިގުތިސާދީ ގޮތުންނާއި، އެހެނިހެން ގޮތްގޮތުން ވަރުގަދަ މުޖުތަމައުތަކެއް ބިނާ ކޮށްގެން ތިބި ގައުމުތަކެއްކަން ކަށަވަރެވެ. މުޅި ދުނިޔެ ފޭރިގެން އެމީހުން އެއްކުރި މުދަލާއި، ހޯދި އިލްމާއި ހުނަރުގެ ފައިދާ ފުރިހަމަޔަށް ލިބިގަނެގެން ތިބި ގައުމުތަކެއްކަން ޔަގީނެވެ. ދުނިޔޭގެ މާލީ ނިޒާމުގެ އިންޖީނުތައް ހުރީ އެމީހުންގެ ގައުމުތަކުގައެވެ. އެމީހުންގެ ފުރިހަމަ ކޮންޓްރޯލުގެ ދަށުގައެވެ. ރިބާގެ މައްޗަށް ބިނާ ކުރެވިފައިވާ މާލީ އަދި ބޭންކިން ނިޒާމެއްގެ ބާރުގައި، މުޅި ދުނިޔޭގެ މާލީ ނިޒާމު ކޮންޓްރޯލު ކުރަނީ އެމީހުންނެވެ. ބުރަކޮށް މަސައްކަތް ކުރުން ފަދަ ރަނގަޅު އެތައް ސިފަތަކެއް ވެސް އެމީހުންގެ ކިބައިގައި އެބަހުރިކަން ވެސް ޔަގީނެވެ. އެހެންކަމުން، އެ ގައުމުތަކުން މުއްސަނދިކަން ފެނެއެވެ. ދުނިޔޭގެ އެންމެ ވަރުގަދަ ޝަހަރުތަކާއި ތަންތަން ފެނެއެވެ. ސަރުކާރާއި މުއައްސަސާތަކުގެ ގާބިލުކަމާއި ކެރިފޯރުންތެރިކަން ރަނގަޅުވުމުގެ ނަތީޖާއެއްގެ ގޮތުން، ގާނޫނު ތަންފީޒު ކުރުން ފަދަ ކަންކަން ދުނިޔޭގެ އެހެން ތަންތަނަށް ވުރެ ހުޅަނގުގެ ގައުމުތަކުގައި މާބޮޑަށް ވެސް ރަނގަޅެވެ.\nނަމަވެސް އެ ގައުމުތަކުގައި ވެސް ދީމިގުރާތީ އުސޫލުތައް އޭގެ ހަގީގީ މާނައިގައި އޮވޭތޯ މިއީ ސުވާލެކެވެ. ހުޅަނގުގެ ވެސް ގިނަ ގައުމުތަކަކީ، ރައްޔިތުންގެ ގިނަ ބަޔަކަށް އިގުތިސާދީ ފުދުންތެރިކަން ލިބިފައި އޮތުމާ އެކުގައިމެ، ވަރުގަދަ ޕްލުޓޯކްރަސީތަކެއް ނުވަތަ ކޯރޕޮރޭޓޮކްރަސީތަކެކެވެ. މި ދެންނެވި ބަހުގެ އެންމެ ސާފު ހެކި ފެނިގެން ދާ އެއް ކަމަކީ 2011 ވަނަ އަހަރު ޔުނައިޓެޑް ސްޓޭޓްސް އޮފް އެމެރިކާގައި ފެށިގެން އައި އޮކިޔުޕައި ތަހުރީކެވެ. އެ ތަހުރީކަކީ، އެމެރިކާގެ މުޖުތަމައުގައި މުއްސަނދީންނާއި ފަގީރުންގެ މެދުގައި ގައުމުގެ ވަސީލަތްތަކާއި މުއްސަނދިކަން ބެހިގެންދާ ބޭއިންސާފު ގޮތާ ދެކޮޅަށް، އާދައިގެ ރައްޔިތުން ފެށި ވަރުގަދަ ތަހުރީކެކެވެ. އެމެރިކާއިން ފެށުމަށް ފަހު، ސުނާމީ ރާޅެއް ފަދައިން މުޅި ޔޫރަޕާއި، އޭޝިޔާގެ ތަރައްގީ ވެފައިވާ ހުރިހާ ގައުމުތަކަކަށް ފެތުރިގެން ދިޔަ ތަހުރީކެކެވެ. އަށްޑިހަޔަށް ވުރެ ގިނަ ގައުމުގައި، ހާހަކަށް ޝަހަރުގައި އެ ތަހުރީކުގެ ބޮޑެތި މުޒާހަރާތައް ބޭއްވިގެން ދިޔަ ތަހުރީކެކެވެ. ހަމަ މިޒާތެއްގެ އަނެއް ތަހުރީކަކީ 2018ގައި ފަރަންސޭސި ވިލާތުގައި ފެށުނު ޔެލޯވ ވެސްޓް ތަހުރީކެވެ. މި ތަހުރީކުގެ ވެސް މައިގަނޑު މަގުސަދަކީ މުއްސަނދީންނަށް މުއްސަނދިކަން، ފަގީރުންނަށް ފަގީރުކަން އޮންނަ ބޭއިންސާފުގެ ނިޒާމު ނިމުމަކަށް ގެނެސް، ދީމިގުރާތިއްޔަތުގެ ހަގީގީ ރޫހާ އެއްގޮތަށް އިޖުތިމާއީ އަދާލަތު ގާއިމު ކޮށްދޭ މުޖުތަމައެއް ހޯދުމެވެ. މި ދެ ތަހުރީކުގެ އެތެރެޔާއި ބޭރު ރަނގަޅަށް ދިރާސާ ކޮށްލުމުން، ހުޅަނގުގައި ވެސް ފޮތުގައި އޮންނަ ކަހަލަ ހެޔޮ ދީމިގުރާތިއްޔަތެއް އޮންނަކަން ގަބޫލު ކުރާން ދަތި ވެއެވެ.\nއަޅުގަނޑުމެންގެ ދިވެހިރާއްޖޭގައި އޮންނަނީ، ދީމިގުރާތިއްޔަތުގެ ނަމުގައި ހިންގޭ ސިޔާސީ ޕާޓީތަކުގެ ވެރިކަމެވެ. ގައުމުގެ ހުރިހާ ކަމެއް ބައްޓަން ވަމުން ދަނީ ބާރުގަދަ ސިޔާސީ ޕާޓީތަކެއްގެ އިސް ލީޑަރުން ބޭނުންވާ ގޮތަކަށެވެ. އެމީހުންނާ ޖެހުނީމާ ގާނޫނު އަސާސީ ވެސް ވަނީ އުދުހޭ ކަރުދާސްކޮޅަކަށް ވުރެ ބަލިކަށި އެއްޗަކަށެވެ. ބާރުތައް ވަކި ކުރުމުގެ ނިޒާމު ވެސް، އެމީހުން ނުރުހުނީމާ ވަނީ ފޮތުގައި އޮންނަ ބަސްތަކަކަށެވެ. މިނިވަން ފަނޑިޔާރުގެ ވެސް ވާން ޖެހެނީ އެމީހުން ބޯޑުގެ އެއް ކޮޅުން އަނެއް ކޮޅަށް، ފިސާރި ބާރުބާރަށް، ތަޅާ ޕިންޕިން ބޯޅަޔަކަށެވެ.\nމި ނިޒާމުގައި، މުޖުތަމައުގެ އެންމެ ތަނަވަސް ފަންތިތަކުން ފެށިގެން އެންމެ ނިކަމެތި ރައްޔިތުންނާ ހަމަޔަށް، މުޅި މުޖުތަމައު އޮންނަނީ ޕާޓީ ރޮނގުން ބައިބައި ވެފައެވެ. ރައްޔިތުންގެ ތެރެއިން ގިނަ ބަޔަކު ގައުމީ މަސްލަހަތަށް ވުރެ އަބަދުވެސް އިސް ކުރަނީ ޕާޓީގެ ވެރިންގެ މަސްލަހަތެވެ. ޕާޓީ ބާރުވެރި ކުރުވުމުން ލިބޭ އަމިއްލަ ފައިދާތަކެވެ. މި ނިޒާމަށް ކިޔާނެ ނަމަކީ ކޮބައިތޯ ވިސްނައިލުމުން، އަޅުގަނޑުގެ ބޮލަށް ވަންނަ ލަފުޒަކީ "ފެކްޝަނޯކްރަސީ" އެވެ. މި ލަފުޒު އަދި އިނގިރޭސި ރަދީފަކު ނޯންނާނެއެވެ. އެކަމަކު މި ދަންނަވާ އެއްޗެއް އެނގިވަޑައިގަންނަވާ، އެހެންނޫންތޯއެވެ؟\nހުޅަނގުން އަންނަ ފާޑުފާޑުގެ ކްރެސީތަކަށް ވުރެ، ހުރިހާ ގޮތަކުން ވެސް އިސްލާމީ އުއްމަތުގެ މެންބަރު ގައުމުތަކަށް ރަނގަޅު ވާނީ، މި ޒަމާނުގައި ހެއިލަމުން އަންނަ ޒަމާނީ އިސްލާމީ ތަހުރީކުގެ ފަލްސަފީ އަދި ދުސްތޫރީ ފިކުރާ އެއްގޮތަށް، އިސްލާމީ އުސޫލުތަކަށް ފަރުމާ ކުރެވޭ ވެރިކަމުގެ ނިޒާމެއް ގެނައުމެވެ. މި ކިޔާ ހުރިހާ ކްރެސީތަކަށް ވުރެ އެ ނިޒާމު ރަނގަޅު ވާނެއެވެ. މާ ފުރިހަމަ ވާނެއެވެ. އެ ނިޒާމުގައި ގާނޫނުގެ ހުކުމް މާ ފުރިހަމަކޮށް ގާއިމު ކުރެވޭނެއެވެ. އިޖުތިމާއީ އަދާލަތާއި އިގުތިސާދީ އަދާލަތު މާ ރަނގަޅަށް ގާއިމު ކުރެވޭނެއެވެ. ނަމަވެސް އެ ނިޒާމުގެ ވާހަކަ އަޅުގަނޑު މި މަގާމުގައި ދިގެއް ނުކުރާނަމެވެ. އެ ވާހަކަ އަޑު އަހާކަށް ދޮޅަހަކަށް މީހުން ނޫނީ މި ގައުމުގައި މިހާރު ނެތްކަން އަޅުގަނޑަށް އެނގޭތީއެވެ.\nއިސްލާމީ ދުސްތޫރީ ނިޒާމު ގެނެވޭން ނެތަތީ، މިހާރު އޮތް އެތި ކަމުގައިވާ ދީމިގުރާތިއްޔަތު، ރައްޔިތުންނާއި ގައުމުގެ މަސްލަހަތު އެންމެ ބޮޑަށް ރައްކައުތެރި ކުރެވޭނެ ގޮތަކަށް ބޭނުން ކުރެވޭތޯ އުޅެމާ ހިންގަވާށެވެ.\nއެގޮތުން ވިސްނާ އިރު، ދިވެހިރާއްޖޭގައި ސިޔާސީ ޕާޓީތަކުގެ ބާރުވެރިކަން، ޚާއްސަކޮށް ބޮޑެތި ޕާޓީތަކުގެ ބާރުވެރިކަން ކޮންޓްރޯލް ކޮށް، އެ ޕާޓީތައް ޖަވާބުދާރީ ކުރުވުމަށް ޓަކައި މިހާރުން މިހާރަށް އެންމެ މުހިއްމު އެއް ކަމެއް ކަމުގައި ފެންނަނީ ގައުމީ މަސްލަހަތާއި، އާއްމު ރައްޔިތުންގެ މަސްލަހަތު ހިމާޔަތް ކުރުމަށް ޓަކައި މަސައްކަތް ކުރާ ޒިންމާދާރު "ޕްރެޝަރ ގްރޫޕްތައް" ގިނަ ކުރުމެވެ. ސިވިލް ސޮސައިޓީ ބާރުވެރި ކުރުވުމެވެ. ޕާޓީތަކުގެ ދީމިގުރާތިއްޔަތު، ނުވަތަ ފެކްޝަނޯކްރެސީ ނިމުމަކަށް ގެނެސް، ރައްޔިތުންގެ ދީމިގުރާތިއްޔަތެއް އުފެއްދުމަށް ޓަކައި އެންމެ މުހިއްމު އެއް ކަމަކީ މިއެވެ.\nޕްރެޝަރ ގްރޫޕަކީ، ސަރުކާރުގެ ސިޔާސަތުތައް ގައުމަށް ފައިދާ ހުރި ގޮތްގޮތަށް ބައްޓަން ކުރުމަށާއި، އާއްމު މަސްލަހަތުތައް ހިމާޔަތް ކުރުމަށް ޓަކައި ސަރުކާރަށް ޕްރެޝަރު ކުރުމަށާއި، ސަރުކާރުން ގޯސްކޮށް ކުރާ ކަންކަން ހުއްޓުވުމަށް ބާރު އެޅުމަށް ޓަކައި، ޖަމްއިއްޔާއެއް ނުވަތަ ޖަމާއަތެއްގެ ގޮތުގައި އިންތިޒާމު ވެގެން މަސައްކަތް ކުރާ ކިޔާނެކެވެ. ޕްރެޝަރު ގްރޫޕުތަކަކީ ގާނޫނީ އިމުގެ ތެރޭގައި، ސުލްހަވެރިކަމާ އެކު، ރިވެތި އަޚްލާގުގެ ހުދޫދުތަކުން ބޭރު ނުވެ، ތެދުވެރިކަމާއި އިޚްލާސްތެރިކަމާ އެކު ރައްޔިތުންގެ ނުވަތަ ރައްޔިތުންގެ ތެރެއިން ބައެއްގެ އަޑު ސަރުކާރާއި ގާނޫނު ހަދާ މަޖިލިސް ފަދަ ސިޔާސީ ފަރާތްތަކަށް އިއްވުމަށް ޓަކައި، އަދި އެ އަޑު މެދުކެނޑުމެއް ނެތި އިއްވައިގެން، ސަރުކާރު ހަމަމަގަށް އެޅުވުމަށް މަސައްކަތް ކުރާ ބައެކެވެ.\nތިން ވައްތަރެއްގެ ޕްރެޝަރު ގްރޫޕް ހުރެއެވެ.\nފުރަތަމަ ވައްތަރަކީ މުޖުތަމައުގެ ވަކި ގިންތިއެއް ނުވަތަ ޖަމާއަތެއްގެ ހައްގުތައް ރައްކައުތެރި ކުރުމަށާއި، އެ ޖަމާއަތުގެ މަސްލަހަތުތައް ރައްކައުތެރި ކުރުމަށް ޓަކައި، އަދި ގައުމީ ކަންކަމުގައި އެ ބައެއްގެ ނަޒަރިއްޔާތާއި ޚިޔާލާއި ރައުޔު ފައުޅުކޮށް ހާމަ ކުރުމަށް ޓަކައި، އެ ބަޔަކު އުފައްދައި ހިންގާ ޕްރެޝަރު ގުރޫޕުތަކެވެ. މަސައްކަތްތެރިންގެ ޖަމްއިއްޔާތައް، ނުވަތަ ޓްރޭޑް ޔުނިއަންތަކަކީ މި ބާވަތުގެ ޕްރެޝަރ ގްރޫޕުތަކެކެވެ. ހުޅަނގުގެ ގައުމަކުން މިސާލު ނަގާ ނަމަ، އިނގިރޭސި ވިލާތުގެ ކޮންފެޑެރޭޝަން އޮފް ބްރިޓިޝް އިންޑަސްޓްރީޒްއަކީ މީގެ ވަރަށް ކާމިޔާބު މިސާލެކެވެ. ހަމަ އެހެންމެ، ބްރިޓިޝް މެޑިކަލް އެސޯސިއޭޝަނާއި، ނެޝަނަލް ޔުނިއަން އޮފް ޓީޗަރޒް އަކީ ވެސް މި ބާވަތުގެ ޕްރެޝަރ ގްރޫޕްތަކެވެ. ފަހުން މި ދެންނެވި ދެ ޖަމްއިއްޔާއަކީ، ޑޮކްޓަރުންގެ މުދައްރިސުންގެ ހައްގުތަކާއި މަސްހަލަތުތަކުގެ ދިފާއުގައި ހަރަކާތްތެރި ވާ ދެ ޖަމްއިއްޔާއެވެ.\nދެވަނަ ވައްތަރަކީ، ރައްޔިތުންގެ ތެރެއިން ވަކި ބައެއް ނުވަތަ ވަކި ޖަމާއަތެއް މަސްހަލަތުތަކަށް ފޯކަސް ކުރުމުގެ ބަދަލުގައި، ސިޔާސީ ގޮތުން ނުވަތަ އަޚްލާގީ ގޮތުން އެ މަގުސަދެއް ހާސިލު ކުރުމަށް މަސައްކަތް ކުރުން އައުލާ ވެގެންވާ މާތް މަގުސަދަކަށް ޓަކައި މަސައްކަތް ކުރާ ޖަމްއިއްޔާތަކާއި ތަހުރީކުތަކެވެ. އަނެއްކާވެސް އިނގިރޭސި ވިލާތުން މިސާލެއް ނަގާ ނަމަ، ރޯޔަލް ސޮސައިޓީ ފޯރ ދަ ޕްރިވެންޝަން އޮފް ކްރުއެލްޓީ ޓު އެނިމަލްސް އަކީ އެއްވެސް ސިފައެއްގައި ޖަނަވާރަށް ހާނީއްކަ ކުރުމާއި ގެއްލުން ދިނުމާ ދެކޮޅަށް މަސައްކަތް ކުރާ ޖަމްއިއްޔާއެކެވެ. ކެމްޕެއިން ފޯރ ނިޔުކްލިޔަރ ޑިޒާރމަމަންޓް އަކީ އިނގިރޭސި ވިލާތާއި، އަދި މުޅި ދުނިޔެއިން ނިޔުކުލިއަރު ހަތިޔާރު ނެއްތައިލުމަށް ކެންޕޭން ކޮށް މަސައްކަތް ކުރަމުންދާ ޖަމްއިއްޔާއެކެވެ. މީގެ އިތުރުން، ތިމާވެއްޓަށް ޓަކައި މަސައްކަތް ކުރާ ފްރެންޑްސް އޮފް ދި އާރތު އާއި، ގްރީންޕީސް ވެސް ހިމެނެނީ މި ބާވަތުގެ ޕްރެޝަރު ގްރޫޕްތަކުގެ ތެރޭގައެވެ.\nޕްރެޝަރު ގްރޫޕްތައް ބެހޭ ތިން ބައިގެ ތެރެއިން އެންމެ ފަހު ބަޔަކީ "ފަޔަރ ބްރިގޭޑް ގްރޫޕްސް"ގެ ގޮތުގައި ފާހަގަ ކުރެވޭ ގްރޫޕްތަކެވެ. މި ބާވަތުގެ ގްރޫޕެއް އުފެއްދެނީ، ވަކި މައްސަލަޔަކާ ގުޅިގެން، އެ މައްސަލަ ހައްލު ކުރެވޭންދެން ހަރަކާތްތެރިވާ ތަހުރީކެއް ނުވަތަ ޖަމާއަތެއްގެ ގޮތުގައެވެ. ސަރުކާރުގެ ވަކި ސިޔާސަތެއް ބަދަލު ކުރާންދެން، އެ ސިޔާސަތަކާ ދެކޮޅަށް މަސައްކަތް ކުރުމަށް، ނުވަތަ ސަރުކާރާއި ގާނޫނު ހަދާ މަޖިލިސް ފަދަ ތަނަކުން ނިންމާ ވަކި ނިންމުމެއް ބަދަލު ކުރުމަށް ގޮވައިލައި އެ ބަދަލު ގެންނާންދެން، ދެކޮޅަށް އަޑު އުފުލާ ޖަމާއަތެއްގެ ގޮތުގައެވެ. މަގުސަދު ހާސިލު ވުމުން، މި ބާވަތުގެ ޕްރެޝަރ ގްރޫޕްތައް ރޫޅައިލެވެއެވެ. ދާއިމީ ސިފައެއްގައި ހަރަކާތްތެރިއެއް ނުވެއެވެ. މި ބާވަތުގެ ގްރޫޕްތަކުގެ ތެރޭގައި، 2003ގައި އިނގިރޭސި ވިލާތާއި އެމެރިކާއިން ޢިރާޤަށް އަރައިގަތުމުން، އިނގިރޭސި ވިލާތުގައި އުފެއްދި ސްޓޮޕް ދަ ވޯރ ކޯލިޝަން ހިމެނެއެވެ.\nހަރުދަނާ ގޮތެއްގައި ހިންގޭ ޕްރެޝަރު ގްރޫޕުތަކުގެ މަސައްކަތުން މުހިއްމު ކާމިޔާބީތައް، ރައްޔިތުންގެ މަސްލަހަތު ހިމާޔަތް ކުރުމުގައި، ހޯދިފައި ވެއެވެ. އެގޮތުން 2000 ވަނަ އަހަރު، އިނގިރޭސި ސަރުކާރުން އަނދަނައިން ނަގާ މައުމޫލު ބޮޑު ކުރުމާ ގުޅިގެން، އަނދަނައިގެ އަގު ވަރަށް ބޮޑަށް އުފުލިގެން ދިޔުމާ ގުޅިގެން، އެކަމާ ދެކޮޅަށް ލޮރީ ޑްރައިވަރުންނާއި ދަނޑުވެރިން އެކުލަވައިލި ޕްރެޝަރު ގްރޫޕަކީ ވެސް ނަތީޖާ ނެރުނު ގުރޫޕެކެވެ. އެ ގްރޫޕުން 2000 ވަނަ އަހަރުގެ ތެރޭގައި ކުރި ސުލްހަވެރި ހަޅުތާލުތަކުގެ ތެރޭގައި، އިނގިރޭސި ވިލާތުގެ ބޮޑެތި މަގުތައް ބަންދުކޮށް، މުޅި ގައުމު ހުއްޓުމަކަށް ގެނައެވެ. އަދި އާޚިރުގައި އެމީހުންގެ މަސައްކަތް ކާމިޔާބު ވިއެވެ. އެފަދަ އަނެއް ގުރޫޕަކީ އިނގިރޭސި ވިލާތުގައި ހިޔަޅު ޝިކާރަ ކުރުމުގެ ކުޅިވަރު މަނާ ކުރުމަށް ގޮވައިލައި، ހަރަކާތްތެރި ވި ލީގް އެގެއިންސްޓް ކްރުއެލް ސްޕޯރޓްސްއެވެ. މި ޕްރެޝަރު ގްރޫޕުގެ މަސައްކަތުން، ހިޔަޅު ޝިކާރަ ކުރުމުގެ ކުޅިވަރު މަނާ ކުރާ ގާނޫނެއް އިނގިރޭސި ޕާލަމެންޓުން ފާސް ކޮށް، އެތައް ގަރުނެއް ވީ އިނގިރޭސި އުރުފީ ކުޅިވަރު މަނާ ކުރެވުނީ 2004 ގައެވެ.\nޕްރެޝަރު ގްރޫޕަކީ ރައްޔިތުންގެ މަސްލަހަތުތައް ރައްކައުތެރިކޮށް، ސަރުކާރުތައް ހަމަމަގަށް އަޅުވައި، ސަރުކާރުތަކުގެ މިސްރާބު ގައުމީ މަސްލަހަތާއި އާއްމު މަސްލަހަތުގެ މަގުގައި ސީދާކޮށް، ސަރުކާރުގައި ލަގަން އެޅުވުމަށް ބޭނުން ކުރެވޭ މުހިއްމު ވަސީލަތެކެވެ. ނަމަވެސް ހަނދާނުން ނައްތައިލައިގެން ނުވާނެ ކަމަކީ، އެގޮތަށް ޕްރެޝަރު ގްރޫޕްތައް މަސައްކަތް ކުރާނީ، އިޚްލާސްތެރިކަމާ އެކު، ހެޔޮ ގޮތުގައި އެ ވަސީލަތް ބޭނުން ކޮށްގެން ކަމެވެ. ޕްރެޝަރު ގްރޫޕްތަކުގެ މަގުސަދުތަކަކީ ގައުމީ މަސްލަހަތާއި ރައްޔިތުންގެ މަސްލަހަތު ހިމާޔަތް ކުރުމުގެ މަސައްކަތެއް ކަމުގައި ވާން ޖެހެއެވެ. ކުރާ މަސައްކަތްތައް ގާނޫނީ އިމުގެ ތެރެއިން، ގައުމުގެ އަމަންއަމާންކަމާއި ސުލްހަމަސަލަސްކަން ނުގެއްލޭ ގޮތަށް، ރިވެތި އަޚްލާގާއި ހެޔޮ ގިޔަމުތަކުގެ ހުދޫދީ އިންތަކުގެ ތެރޭގައި ކުރާ މަސައްކަތްތަކަކަށް ވާން ޖެހެއެވެ. ޕްރެޝަރު ގްރޫޕެކޭ ކިޔައިގެން، ނުބައި ފިކުރުތައް ފެތުރުމަށާއި، ބަދުއަޚްލާގު އާއްމު ކުރުމަށާއި، ސިޔާސީ ނުބައި އެދުންވެރިކަމުގެ އަމާޒުތައް ހާސިލު ކުރާން އުޅުން ވާނީ ވަރަށް ބޮޑު ގޯހަކަށެވެ.\nއަޅުގަނޑުމެންގެ ގައުމަށް ޕްރެޝަރު ގްރޫޕުތައް މިއަދު ވަރަށް ބޭނުންތެރި ކަމަށް އަޅުގަނޑު ދެކެމެވެ. ކުޑަބޮޑު އެތައް ކަމަކަށް ޓަކައެވެ. ހިނގާން އޮންނަ ދުވާރުގެ ރައްކައުތެރިކަން ކަށަވަރު ކުރުމަށެވެ. މަގުމަތީގައި އަޅައިލާނެ މީހަކު ނެތި، ކާއެއްޗެއް ވެސް ބައެއް ފަހަރު ނުލިބި، ނުހަނު ނިކަމެތި ހާލުގައި އުޅޭ ބުޅާތަކުގެ ހިމާޔަތުގައެވެ. ހަނި މަގުތަކާއެކު ރަށްރަށް ބިނާ ކުރަމުން ދާ ދިޔުމާ ދެކޮޅަށެވެ. ފެހިކަމެއް ނެތް ގޮނގުރިޓު ޖަންގަލިތަކެއްގެ ގޮތުގައި ރަށްތައް ހަދަމުން ދާދިޔުމާ ދެކޮޅަށެވެ. މުޅި ގައުމު ޓޫރިޒަމަށް ހުސް ކުރަމުންދާ މައްސަލައިގައެވެ. ރަށްރަށުގައި ގެސްޓް ހައުސް ވިޔަފާރި ފުޅާ ކޮށްގެން އިގުތިސާދު ބިނާ ކުރުމުގެ ނަމުގައި، ގައުމުގެ އިސްލާމީ ޝަޚްސިއްޔަތު ފަނާ ކުރަމުންދާ ދިޔުމާ ދެކޮޅަށެވެ. މަސްތުވާ ތަކެތި އާއްމު ވުމުގެ މައްސަލަޔާ ދެކޮޅަށެވެ. ގޭންގުތަކާ މެދު ސަރުކާރުތަކުން އެކަށޭނަ ސިޔާސަތުތަކެއް، އެކަށޭނަ ހިކުމަތުއަމަލީއެއް ނުގެންގުޅޭތީ އެކަމާ ދެކޮޅަށެވެ. ދައުލަތުގެ ތިންބާރު ވަކި ކޮށްފައި އޮތް ނިޒާމު ހަލާކު ކުރަމުން ދާދިޔުމާ ދެކޮޅަށެވެ. ދޮގުވެރިންނާއި ކުށްވެރިންނާއި ފެންވަރެއް ނެތް މީހުން، ސިޔާސީ ޒައާމަތުގެ މަގާމުތަކަށް ލެވޭ ގޮތަށް ގާނޫނު އަސާސީ އާއި ގާނޫނުތައް އޮންނަ އޮތުން ނިމުމަކަށް ގެނައުމަށް ޓަކައެވެ. ޒުވާނުން އަޚްލާގާ ދުރުހެލި ވެ، އެއްވެސް ގޮތެއް ފޮތެއް ނެތި، ދުނިޔެއާ ހެދި ހެސްގަނެގެން އުޅޭ އާވާރާއިންތަކަކަށް ވަމުންދާ މައްސަލަޔާ ދެކޮޅަށެވެ. މުޅި ގައުމު ބިދޭސީ މަސައްކަތު މީހުންގެ އުނގަށް ވެއްޓެމުންދާ ދިޔުމާ ދެކޮޅަށެވެ. ދިވެހި ބަސް ރައްކައުތެރި ނުކުރެވި، އައު ޖީލުތަކުގެ ކުދިންގެ މައިންބަފައިން އެމީހުންގެ ދަރިންނާ އިނގިރޭސި ބަހުން ވާހަކަ ދެއްކުން އާއްމު ވަމުންދާ މައްސަލައިގައެވެ. ދައުލަތުގެ އަމާނާތްތެރި މަގާމުތަކުގައި ތިބި މީހުން ރިޝްވަތު ނެގުމާ ދެކޮޅަށެވެ. ވިޔަފާރީގައި ހަދާ ނުބައި މަކަރުތަކާ ދެކޮޅަށެވެ. އަންހެނުންގެ ހަށިގަނޑުގެ ނިސްވާނީ ރީތިކަން ބޭނުން ކޮށްގެން މުދަލާއި ޚިދުމަތްތައް އިޝްތިހާރު ކުރާ ކުރުމާ ދެކޮޅަށެވެ. ދިވެހި އެތައް ރައްޔިތުންނެއް، ލިބޭ މުސާރަޔަށް ވުރެ ބޮޑު އެއްޗެއް ކުއްޔަށް ދައްކައިގެން "ކުލީގެ އަޅުންނަށް" ވެގެން ދިރިއުޅޭން ޖެހިފައި އޮންނާތީ، އެކަމާ ދެކޮޅަށެވެ. ތައުލީމީ ނިޒާމު އެކޮޅުކޮޅުން ޖެހިފައި އޮންނާތީ، އެކަމާ ދެކޮޅަށެވެ. ސިއްހީ ޚިދުމަތުގެ ނިޒާމެއް ނެތި، ބޭރު ގައުމުތަކުން ސިއްހީ ފަރުވާ ހޯދައިގެން އުޅޭން މަޖުބޫރު ވެފައި އޮންނަ އޮތުމާ ދެކޮޅަށެވެ.\nމި ހިސާބުން އަޅުގަނޑު ހުއްޓައިލާނަމެވެ. އެހެން ނޫންނަމަ މި ކޮލަމް ވާނީ އަޅުގަނޑުމެންގެ އުސްތާޛުލް ޖީލު އަލްމަރްޙޫމް މުޙައްމަދު ޖަމީލު ދީދީ ފަތްތޫރައިގައި ލިޔުއްވި "ނުނިމޭ ވާހަކަ" ކަހަލަ ކޮލަމަކަށެވެ.


Yune ge Surgery kaamiyaabu\nޔުނާން އާއި އޭނާގެ ދަރިފުޅު މުލިއާގެ ކުރިމަތީ\n14 އޯގަސްޓް 2020 - 18:15:23\nދިވެހި ފިލްމީ ތަރި، މުހައްމަދު ޔުނާންގެ ދަރިފުޅު، ޔޫންގެ ހިތުގެ އަޕަރޭޝަން ކާމިޔާބު ކަމަށް އޭނާގެ އާއިލާއިން ބުނެފި އެވެ.\nޔުނާން އޭނާގެ އިންސްޓަގްރާމު އެކައުންޓް މެދުވެރިކޮށް ބުނީ، ޔޫންގެ ސާޖަރީ ވަނީ ކާމިޔާބު ކަމާއެކު ކުރެވިފައިވާ ކަމަށާއި އާއިލާއަށް ބޮޑު ހިތްހަމަޖެހުމެއް ލިބިގެންގޮސްފައިވާ ކަމަށެވެ. އަދި އެ މަސައްކަތުގައި އެހީތެރިކަން ފޯރުކޮށްދިން ފަރާތްތަކަށް ވެސް ވަނީ ޝުކުރު އަދާކޮށްފަ އެވެ.\nޔޫން ގޮވައިގެން އޭނާގެ މައިންބަފައިން ފުރާފައި ވަނީ މިދިޔަ މަހުގެ 29 ވަނަ ދުވަހު، ރާއްޖެއިން ލިބެން ނެތް ފަރުވާ ހޯދުމަށް އާސަންދައިން މޯލްޑިވިއަންގެ ފްލައިޓުގައި ޓްރިވަންޑްރަމަށް ފުނުވި މީހުންނާއެކު އެވެ.\nމިދިޔަ މަހުގެ 25 ވަނަ ދުވަހު ޔޫންއަށް ބޮޑު ސަމާލުކަމެއް ލިބިގެންދިޔައީ އޭނާގެ ބައްޕަ މުލިއާގޭ ދޮށުގައި ދަރިފުޅުގެ ފުރާނަ ސަލާމާތް ކުރުމަށް އެދި އާދޭސްކުރަމުންދިޔަ ވީޑިއޯއެއް ވައިރަލްވެގެންނެވެ. ވިހެއުމަށް ފަހު 72 ގަޑި އިރުގެ ތެރޭގައި އޯޕަން ހާޓް ސާޖަރީއެއް ހަދާފައިވާ އެ ތުއްތު ކުއްޖާގެ ފުރާނަ ސަލާމަތް ކުރަން ސާޖަރިއެއް ހަދަން ޖެހި، އާއިލާއިން ވަނީ އާސަންދައިގެ ދަށުން އެމީހުން އިންޑިއާއަށް ފޮނުވައިދިނުމަށް އެދިފަ އެވެ.\nސޯޝަލް މީޑިއާގައި އެ ވީޑިއޯ ވައިރަލްވެ، ގިނަ ބަޔަކު ޔުނާންގެ ދަރިފުޅަށް، ފަންޑު ހޯދުމުގެ މަސައްކަތް ކުރަން ފަށާފައިވަނިކޮށް އާސަންދައިން ވަނީ އެ ކުއްޖާ ބޭރަށް ގެންދިއުމަށް މަސައްކަތް ކުރަމުންދާކަން ހާމަކޮށްފަ އެވެ. އަދި އޭރު އެންމެ އަވަހަށް އޮތް ފްލައިޓުގައި ފޮނުވާނެ އެމީހުން ވަނީ އިންޑިއާއަށް ފޮނުވާފަ އެވެ.


UK, EU In Vakivumuge Mashvaraathah Alun Fashan Ruhun Dheefi - Vaguthu\nއިނގިރޭސިވިލާތުގެ ބޮޑުވަޒީރު ތެރީސާ މޭ\nއިނގިރޭސިވިލާތް، ޔޫރަޕްގެ އިއްތިހާދު (އީޔޫ) އިން ވަކިވުމުގެ މަޝްވަރާތައް އަލުން އީޔޫ އާއި އެކު ކުރިއަށް ގެންދަން އިނގިރޭސިވިލާތުގެ ޤާނޫނު ހަދާ މަޖިލީހުން ބޮޑުވަޒީރު ތެރީސާ މޭ އަށް ހުއްދަ ދީފިއެވެ.\nރޭ ހައުސް އޮފް ކޮމަންސްގައި ވަނީ އީޔޫ އިން އިނގިރޭސިވިލާތް ވަކިވުމާއި ބެހޭ އެއްބަސްވުން ގާއިމް ކުރުމާއި މެދު ދެން ކުރިއަށް ދާނެ ގޮތެއް ނިންމަން ވޯޓްތަކެއް ނަގާފައެވެ. އިދިކޮޅު ލޭބާ ޕާޓީ އިން ހުށަހެޅީ މިމަސް ނިމޭއިރު އެއްބަސްވުމަކަށް ނާދެވިއްޖެނަމަ އީޔޫ އިން ވަކިވާން އަނެއްކާ ވެސް އިތުރު މުހުލަތެއް ދޭށެވެ. ނަމަވެސް އެގޮތައް ފާހެއް ނުވިއެވެ.\nދެން ހުށަހެޅީ އެއްބަސްވުމަކަށް ނާދެވުނު ނަމަވެސް އިނގިރޭސިވިލާތް އީޔޫ އިން ވަކިވާށެވެ. އެގޮތައް ވެސް މެންބަރުންގެ ރުހުމެއް ނުލިބުނެވެ. ރުހުން ލިބުނު ހަމައެކަނި ހުށަހެޅުމަކީ އީޔޫ އާއި އެކު އިތުރަށް މަޝްވަރާކޮށް މެންބަރުންގެ ކަންބޮޑުވުންތައް އެއްބަސްވުމުގައި ހިމެނުމަށް ސަރުކާރުން މަސައްކަތް ކުރާށެވެ. އެހުށަހެޅުން ފާސްވި ނަމަވެސް އީޔޫ އިން ވަނީ އިނގިރޭސިވިލާތް އީޔޫ އިން ވަކިވުމާއި ބެހޭ ގޮތުން ދެން އިތުރަށް ކުރާނެ މަޝްވަރާއެއް ނެތް ކަމަށް ބުނެފައެވެ.\nއިނގިރޭސިވިލާތް އީޔޫ އިން ވަކިވުމާއި މެދު އިތުރަށް ކުރާނެ މަޝްވަރާއެއް ނެތް ކަމަށް އީޔޫ އިން ބުނި ނަމަވެސް އަދި އުއްމީދު ނުގެއްލޭ ކަމަށް ބޮޑުވަޒީރު މޭ ވަނީ ވިދާޅުވެފައެވެ. މޭ ވިދާޅުވީ ކުރިއަށް އަނެއްކާ ވެސް އޮތީ އުނދަގޫ މަސައްކަތްތަކެއް ކަމަށާއި ނަމަވެސް އެއީ ނަތީޖާ އަކާއި ހަމައަށް ވާސިލް ވެވިދާނެ މަސައްކަތްތަކަކަށް ވާނެ ކަމަށް އުއްމީދު ކުރައްވާ ކަމަށެވެ.\nބޮޑުވަޒީރު މޭ މިއަދު ޔޫރަޕްގެ ގައުމުތަކުގެ ވެރިންނަށް ފޯނުން ގުޅުއްވާ އަލުން މަޝްވަރާތައް ފެށުމަށް ގައުމުތަކުގެ ވެރިންގެ ތާއިދު ހޯދުމަށް މަސައްކަތް ކުރައްވާނެ ކަމަށް ރިޕޯޓްތައް ބުނެއެވެ.\nއިނގިރޭސިވިލާތް އީޔޫ އިން ވަކިވާނެ ގޮތަކާއި މެދު އެއްބަސްވުމަކަށް ނާދެވި ދިގު ދެމިގެން ގޮސް އެންމެ ފަހުން އެއްބަސްވުމެއް ނެތި އިނގިރޭސިވިލާތް އީޔޫ އިން ވަކިވެއްޖެނަމަ އެކަމުގެ ގެއްލުން އިނގިރޭސިވިލާތާއި އީޔޫގެ ގައުމުތަކުގެ އިޤުތިޞާދަށް ވެސް ކުރާނެ ކަމަށް ރިޕޯޓްތައް ބުނެއެވެ.\nއިނގިރޭސިވިލާތް އީޔޫ އިން ވަކިވާން އެގައުމުގެ ރައްޔިތުން ވޯޓް ދިނީ 2016 ވަނަ އަހަރުގެ ޖޫން މަހު އެވެ. އަންނަ މާޗް މަހުގެ 29 ވަނަ ދުވަހުގެ 23:00 އަކީ އިނގިރޭސިވިލާތް އީޔޫ އިން ވަކިވާނެ ކަމަށް މިހާރު ނިންމާފައި އޮތް ތާރީޚެވެ.\nކޮވިޑް ޖެހިގެން މަރުވާނެ ކަމަށް ބުނި މީހަކު ރަނގަޅުވީ ތަފާތު ބޭހަކުން


ޤައުމީ އިނާމަށް ނަން ހުށަހެޅުމުގެ ފުރުސަތު ހުޅުވާލައިފި | Sangu News\n18 މާރޗް 2021 - 11:24\nމިއަހަރުގެ ޤައުމީ އިނާމަށް ނަން ހުށަހެޅުމުގެ ފުރުސަތު، ޤައުމީ އިނާމާބެހޭ ކޮމިޓީން މިއަދު ހުޅުއްވައިލައްވައިފިއެވެ.\nރައީސް އޮފީހުން ވިދާޅުވީ ޤައުމީ އިނާމަށް މިއަހަރުވެސް ހުޅުއްވައިލައްވައިފައިވަނީ، މައިގަނޑު 33 ދާއިރާއަކުންނެވެ. ކުރީ އަހަރުތަކެކޭ އެއްގޮތަށް، މި އަހަރުވެސް ޤައުމީ އިނާމަށް އެދޭ އަމިއްލަ ފަރާތްތަކުންނާއި، ޤައުމީ އިނާމަށް އެހެން ފަރާތެއްގެ ނަން ހުށަހަޅުއްވަން ބޭނުންވާ ފަރާތްތަކުންނާއި، ކުންފުނި، ޖަމުޢިއްޔާ ޖަމާޢަތް ފަދަ ތަންތަނުން ސަރުކާރުގެ އިދާރާއެއް މެދުވެރިނުކޮށް، ނަން ހުށަހެޅޭގޮތަށް ވަނީ ހަމަޖައްސަވާފައެވެ. އަދި ސަރުކާރުގެ އިދާރާތަކުންނާއި، މިނިވަން މުއައްސަސާތަކުންވެސް ޤައުމީ އިނާމަށް ނަން ހުށަހެޅުއްވޭ ގޮތަށްވަނީ ހަމަޖައްސަވާފައެވެ. ޤައުމީ އިނާމަށް ވަކިވަކި ފަރުދުންގެ ނަން ހުށަހަޅުއްވާނީ، އެކަމަށް ކަނޑައެޅިފައިވާ ފޯމުގައެވެ. އަދި ކުންފުނި، ޖަމުޢިއްޔާ ޖަމާޢަތް ފަދަ ތަންތަނުން ޤައުމީ އިނާމަށް ނަން ހުށަހަޅާނީވެސް، އެކަމަށް ކަނޑައެޅިފައިވާ ފޯމުގައެވެ.\nފޯމު ހުށަހަޅުއްވާއިރު، ފޯމާއެކު ހުށަހަޅަންޖެހޭ ލިޔުންތައް ހުށަހެޅުއްވުމަށް ޚާއްޞަ ސަމާލުކަމެއް ދެއްވުމަށް ޤައުމީ އިނާމާބެހޭ ކޮމިޓީއިން އެދިވަޑައިގަންނަވައެވެ. ޤައުމީ އިނާމަށް ނަން ހުށަހަޅާ ފޯމު، ރަސްމީ ގަޑީގައި ރައީސުލްޖުމްހޫރިއްޔާގެ އޮފީހުން ދޫކުރައްވާނެއެވެ. އަދި އެއޮފީހުގެ ވެބްސައިޓުންވެސް ޑައުންލޯޑް ކުރެއްވޭނެއެވެ. ވެބްސައިޓް އެޑްރެހަކީ www.presidencymaldives.gov.mv އެވެ. މި އަހަރު ފޯމު ބަލައިގަތުމަށް ހަމަޖެހިފައިވަނީ، މިއަދުން ފެށިގެން މިއަހަރުގެ މޭ މަހުގެ 27ވާ ބުރާސްފަތި ދުވަހުގެ ނިޔަލަށް، ބަންދު ނޫން ކޮންމެ ދުވަހެއްގެ ހެނދުނު 8:00 އިން މެންދުރުފަހު 2:00 އާ ދެމެދުއެވެ.\nޤައުމީ އިނާމަށް ނަން ހުށަހަޅާ ފޯމާއި، ފޯމާއެކު ހުށަހަޅާންޖެހޭ އެހެނިހެން މަޢުލޫމާތާއި ތަކެތި ފޮނުވާނީ، ”ޤައުމީ އިނާމާބެހޭ ކޮމިޓީ“ އަށް އެޑްރެސްކޮށް، ރައީސުލްޖުމްހޫރިއްޔާގެ އޮފީހަށެވެ. އީމެއިލް ކުރާނަމަ، ފޮނުވާނީ info@po.gov.mv އަށެވެ.\nޤައުމީ އިނާމާބެހޭ މަޢުލޫމާތު ދެއްވައި، ހޭލުންތެރިކަން އިތުރުކުރެއްވުމަށް ޚަބަރުފަތުރާ ވަސީލަތްތައް މެދުވެރިކުރައްވައި، ޚާއްޞަ ޕްރޮގްރާމްތަކެއް މިއަހަރުވެސް ކުރިއަށް ގެންދެވުމަށާއި ސޯޝަލް މީޑިއާ މެދުވެރިކޮށް މަޢުލޫމާތު ދެއްވުމަށްވެސް ޤައުމީ އިނާމާބެހޭ ކޮމިޓީން ވަނީ ނިންމަވާފައެވެ.\nރައީސް އޮފީހުގެ ޕޮލިސީ ސެކްރެޓަރީ ގެ މަގާމަށް ހަމްދާން\nފިޝަރީޒްއަށް ހުސައިން ރަޝީދު، އެންވަޔަރަމެންޓް މިނިސްޓަރަކަށް ޝައުނާ!\nކެބިނެޓުގެ އިތުރުން އިސް މަގާމުތަކަށް ވެސް ބަދަލު އަންނާނެ: ރައީސް އޮފީސް\nމި މަހުގެ 11 އަދި 12 ވަނަ ދުވަސް ސަރުކާރު ބަންދު


NIC ah Gaasim ayyan kuran committee in faaskohffi | ThePress\nބޭންކް އޮފް މޯލްޑިވްސް (ބީއެމްއެލް) ގެ ފ. ނިލަންދޫ ބްރާންޗުގެ ކުރީގެ މެނޭޖަރު ގާސިމް އަބްދުލްކަރީމް\nނޭޝަނަލް އިންޓަގްރިޓީ ކޮމިޝަން (އެންއައިސީ) އަށް ބޭންކް އޮފް މޯލްޑިވްސްގެ ފ. ނިލަންދޫ ބްރާންޗުގެ ކުރީގެ މެނޭޖަރު ގާސިމް އަބްދުލްކަރީމް އައްޔަންކުރަން ރައްޔިތުންގެ މަޖިލީހުގެ މިނިވަން މުވައްސަސާތަކުގެ ކޮމިޓީން ރުހުންދީފިއެވެ.\nއެންއައިސީގެ އިތުރުން ހިއުމަން ރައިޓްސް ކޮމިޝަނުގެ ހުސްވެފައިވާ މެންބަރު ކަމަށް ކުރިމަތިލި ފަރާތްތަކުގެ ތެރެއިން ތިން ނަމަކަށް އިސްކަން ދެއްވާ ރައީސް ވަނީ މަޖިލީހަށް ފޮނުއްވާފައެވެ. މެންބަރަކު އައްޔަނު ކުރާނީ މަޖިލީހުން ފާސްކޮށްފައި ރައީސަށް ފޮނުވުމުންނެވެ.\nރައީސް އިސްކަން ދެއްވި ތިން ފަރާތަކީ މަރިޔަމް މުނާ، މ. ބާރަނާގެ އާއި އަހްމަދު ސަމީނު، ފިނިވާގެ، އަދި އއ. ތޮއްޑޫފާތިމަތި މަހީރާ މުހައްމަދު، ހިޔާވަހި، ޅ. ހިއްނަވަރެވެ.\nހަބަރު އިންޓަގްރިޓީ ކޮމިޝަން